**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 23 Ιουλίου 2021, ημέρα Παρασκευή και ώρα 10.15΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασίλειου Διγαλάκη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων «Αναβάθμιση του σχολείου, ενδυνάμωση των εκπαιδευτικών και άλλες διατάξεις». (4η συνεδρίαση – β΄ ανάγνωση).

Στη συνεδρίαση παρέστησαν η Υπουργός Παιδείας και Θρησκευμάτων, κυρία Νίκη Κεραμέως, η Υφυπουργός Παιδείας και Θρησκευμάτων, κυρία Ζωή (Ζέττα) Μακρή, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αυγερινοπούλου Διονυσία – Θεοδώρα, Γιαννάκης Στέργιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεγκέρογλου Βασίλειος, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, συνεχίζουμε την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων «Αναβάθμιση του σχολείου, ενδυνάμωση των εκπαιδευτικών και άλλες διατάξεις», με την τέταρτη συνεδρίαση και τη δεύτερη ανάγνωση.

Τον λόγο έχει ο κ. Κωτσός, Εισηγητής της Πλειοψηφίας.

**ΓΕΩΡΓΙΟΣ ΚΩΤΣΟΣ (Εισηγητής της Πλειοψηφίας):** Καλημέρα, κύριε Πρόεδρε.

Κυρίες Υπουργοί, αγαπητές και αγαπητοί συνάδελφοι, θα ήθελα να ξεκινήσω, με αυτό που κυριάρχησε στη συζήτηση των προηγούμενων ημερών, που δεν είναι άλλο από την ελάχιστη βάση εισαγωγής στα πανεπιστήμια. Είναι αλήθεια ότι εδώ υπάρχουν δύο διαφορετικές πολιτικές απόψεις.

Η μία, που εκφράστηκε από την πλευρά του ΣΥ.ΡΙΖ.Α., που λέει «Όσες είναι οι θέσεις στα πανεπιστήμια, 75-76 χιλιάδες θέσεις φοιτητών, να καλυφθούν όλες, ανεξαρτήτως του τι θα γράψουν οι μαθητές, ακόμη και με λευκή κόλλα». Αποτελεί λύση, λοιπόν, για το ΣΥ.ΡΙΖ.Α., για τους νέους μας, η άκριτη, η άνευ όρων εισαγωγή των νέων στα Ανώτατα Εκπαιδευτικά Ιδρύματα και προφανώς αυτή η άποψη κρίνεται από την κοινωνία.

Προφανώς, υπάρχει μια τεράστια πολιτική και ιδεολογική διαφορά με εμάς, που πιστεύουμε ότι για να μπει κάποιος στο πανεπιστήμιο, θα πρέπει, κατ’ ελάχιστον, να έχει κάποια κριτήρια, που να ικανοποιούν αυτή του την εισαγωγή και μάλιστα, ειπώθηκε από συνάδελφο του ΣΥ.ΡΙΖ.Α. ότι η Νέα Δημοκρατία έχει αλλεργία, λέει, με τα λαϊκά στρώματα ! Αλήθεια, συνάδελφοι; Το 40% των Ελληνίδων και των Ελλήνων, που ψήφισαν Νέα Δημοκρατία, είναι βιομήχανοι, είναι εφοπλιστές, είναι πλουτοκράτες; Δεν είναι αγρότες, δεν είναι άνθρωποι του μεροκάματου, δεν είναι δημόσιοι υπάλληλοι; Με αυτήν την πεποίθηση είστε; Εγώ, αντιθέτως, θα έλεγα ότι ο ΣΥ.ΡΙΖ.Α., μάλλον, έχει εθισμό με τον λαϊκισμό και εργαλειοποιεί δύο περιπτώσεις μαθητών, που δεν έπιασαν τη βάση στο ειδικό μάθημα, όπως ορίστηκε από το πανεπιστήμιο και το κάνει μέγιστο θέμα και μάλιστα, δεν τονίζει ότι περνάνε σε άλλες σχολές Αρχιτεκτονικής, παρά περνά το μήνυμα «Δεν περάσανε στο πανεπιστήμιο»!

Εδώ, θα μου επιτρέψετε να σας διαβάσω ένα σχόλιο μιας καθηγήτριας, που περιγράφει πάρα πολύ γλαφυρά την όλη διαδικασία, της κυρίας Κιντή. Τι λέει; «Τελικά, πολλοί αξιοποιούν λαϊκίστικα την επιστολή του μαθητή, που, όπως λένε, δεν πέρασε στην Αρχιτεκτονική της προτίμησής του. Διορθωτική κίνηση, λένε κάποιες εφημερίδες, αναμένεται από χθες από την εκπαιδευτική κοινότητα και από το Υπουργείο». Από πού και ως πού αναρωτιέται η καθηγήτρια; Ο μαθητής δεν περνά στην Αρχιτεκτονική Σχολή του Εθνικού Μετσόβιου Πολυτεχνείου και του Αριστοτελείου Πανεπιστημίου Θεσσαλονίκης. Μπορεί, κάλλιστα, να περνάει στην Αρχιτεκτονική της Πάτρας, των Ιωαννίνων ή των Χανίων και δεν περνάει, διότι έγραψε, κάτω από τη βάση, στο γραμμικό σχέδιο. Ποια είναι η βάση; Ο μέσος όρος της βαθμολογίας όσων έδωσαν το μάθημα και όχι ένας βαθμός π.χ. το 10, που ορίζεται εκ των προτέρων. Μάλιστα, ενώ τα τμήματα είχαν τη δυνατότητα να επιλέξουν, ως βάση για τα ειδικά μαθήματα αυξημένο συντελεστή 1,1 - 1,2, τα Τμήματα Αρχιτεκτόνων του Εθνικού Μετσόβιου Πολυτεχνείου και του Αριστοτελείου επέλεξαν τον συντελεστή 1 και δεν τον αύξησαν, αντίθετα από όσα λέει ο μαθητής.

Φταίει ο νόμος, λοιπόν, που ο συγκεκριμένος μαθητής δεν περνάει στην Αρχιτεκτονική του Μετσόβιου; Δεν ήταν ζητούμενο για εμάς, αλλά και για εσάς, τα πανεπιστήμια να έχουν ένα ελάχιστο επίπεδο αυτονομίας, στη λήψη των αποφάσεων τους; Δεν είναι δείγμα αυτονομίας και ελευθερίας σχεδιασμού η δυνατότητα, που έδωσε ο νόμος στα πανεπιστήμια, να καθορίζουν τα ίδια το συντελεστή, που επιθυμούν, για την εισαγωγή των φοιτητών, που θα φοιτήσουν σε αυτά;

Να σας ρωτήσω και κάτι άλλο. Επί των ημερών σας, υπήρχε ελάχιστη βάση εισαγωγής; Υπήρχε στα ειδικά μαθήματα το 10. Υπήρχε, δηλαδή, περίπτωση κάποιος μαθητής να έχει 20 σε όλα, αλλά να γράψει 9,8 στο γραμμικό σχέδιο ή στα αγγλικά και να μην περάσει; Ορθό; Ορθό! Δεν το καταργήσατε, διότι αναγνωρίζατε ότι κάποιος, για να σπουδάσει αρχιτέκτονας, για να σπουδάσει αγγλική φιλολογία, αν μη τι άλλο, το ελάχιστο, που πρέπει να έχει, είναι να μπορεί να έχει γραμμικό σχέδιο, σε επίπεδο βάσης το 10 ή να γνωρίζει αγγλικά, σε επίπεδο βάσης το 10.

Αυτό ίσχυε για τα ειδικά μαθήματα. Για τα μαθηματικά, ας πούμε, για κάποιον, που σπουδάζει στο Μαθηματικό, δεν πρέπει να ισχύει; Να σπουδάζει κάποιος τη μαθηματική επιστήμη, με τις απαιτήσεις, που έχει, την ώρα που έχει γράψει 3 ή 4; Είναι λογικό; Θα εμπιστευόσασταν, δηλαδή, τα παιδιά σας σε κάποιον, που έχει τελειώσει το Μαθηματικό, όπως θα το τελείωσε, που όταν μπήκε σε αυτό, στο ειδικό μάθημα των μαθηματικών, άσχετα αν δεν είχε την ετικέτα του ειδικού μαθήματος, είχε γράψει τόσο χαμηλό βαθμό; Μάλιστα, αν περάσει στο πανεπιστήμιο, με αυτό το βαθμό, στο Μαθηματικό, δύο τινά μπορούν να συμβούν: Είτε το πανεπιστήμιο να ελαχιστοποιήσει τις απαιτήσεις του και την ποιότητα των παρεχόμενων σπουδών, προκειμένου αυτοί οι φοιτητές, που ελάχιστη σχέση έχουν με τα μαθηματικά, να μπορέσουν να το τελειώσουν είτε να είναι μέσα στο 40% των φοιτητών, που δεν τελειώνουν ποτέ το πανεπιστήμιο. Και ξέρετε, συνάδελφοι, όταν βρισκόμαστε αντιμέτωποι με αυτά τα παιδιά και τα κοιτάζουμε στα μάτια, τι τους απαντάμε σε αυτήν την περίπτωση; Αυτό επιθυμούμε; Η λύση, δηλαδή, είναι: «Μπείτε στο πανεπιστήμιο και βλέπουμε μετά τι θα γίνει»; Είναι αυτό απάντηση στη νεολαία μας;

Τα στοιχεία δε στην Ελλάδα, αγαπητές και αγαπητοί συνάδελφοι, είναι αμείλικτα. Είμαστε πρώτοι, σε ποσοστό φοιτητών επί του συνόλου του πληθυσμού, με 7,14%, όταν ο μέσος ευρωπαϊκός όρος είναι 3,9%.

Είμαστε τελευταίοι στο ποσοστό αποφοίτων επί του συνόλου των φοιτητών, με 9,17%, όταν μέσος όρος της Ευρώπης είναι 26,4 % και όπως σας είπα πιο πριν, περίπου το 40% των φοιτητών δεν αποφοιτούν ποτέ.

Να σας δώσω και ένα στοιχείο ακόμη, που πιθανόν να σας κάνει εντύπωση; Πρόσφατα, έγινε η προκήρυξη των ΕΠ.ΟΠ., των Επαγγελματιών Οπλιτών του Στρατού. Το ξέρετε ότι ο μεγαλύτερος, σχεδόν, αριθμός των συμμετεχόντων ήταν απόφοιτοι ΑΕΙ και ΤΕΙ; Δηλαδή, ο στόχος μας είναι να τους στείλουμε στο πανεπιστήμιο και στη συνέχεια, η προοπτική τους να είναι να γίνουν επαγγελματίες στρατιώτες; Είμαστε υπερήφανοι γι’ αυτά τα στοιχεία, συνάδελφοι; Θα κάνουμε κάτι, για να αλλάξει αυτό; Θα τολμήσουμε να αλλάξουμε αυτήν την κατάσταση, την παθογενή ή θα παραμένουμε έρμαια απαρχαιωμένων λογικών και πολιτικών, που θέλουν την άνευ όρων και ορίων είσοδο στο πανεπιστήμιο, ως λύση για τους νέους μας;

Είμαστε έτοιμοι να ταράξουμε τα λιμνάζοντα ύδατα, που κακοφορμίζουν, εδώ και καιρό και να δώσουμε νέες προοπτικές, νέες διεξόδους στους νέους μας και να τους ανοίξουμε νέους δρόμους, με βάση τα δεδομένα της εποχής, αλλά και το τι λέει και η αγορά μας;

Η κοινωνία είναι έτοιμη γι’ αυτό. Σας διάβασα τα στοιχεία της πρόσφατης μέτρησης της κοινής γνώμης, όπου οι άνθρωποι της Νέας Δημοκρατίας συμφωνούν στο 85,5% με την ελάχιστη βάση. Οι δικοί σας, στο 55,7%, του ΚΙΝ.ΑΛ. στο 79,2% και του Κ.Κ.Ε. στο 63,5%. Όταν η κοινωνία είναι ώριμη, όταν η κοινωνία το θέλει, όταν η κοινωνία το αποδέχεται, επιμένετε να παραμένετε μακριά από αυτήν;

Να δεχθώ, ως δικαιολογία, ότι η μέτρηση κοινής γνώμης είναι μεθοδευμένη, αλλά ισχύει; Εξάλλου και άλλες μετρήσεις της κοινής γνώμης δείχνουν την κυριαρχία της Νέας Δημοκρατίας στο πολιτικό σκηνικό, μετά από δύο χρόνια εξαιρετικά δύσκολης περιόδου. Θυμηθείτε τα αντίστοιχα ποσοστά σας στη διετία σας και θα καταλάβετε πόσο κοντά στην πραγματικότητα και στην κοινωνία είστε.

Να έρθω και στο άλλο μεγάλο ζήτημα, που απασχόλησε τη συζήτηση στην Επιτροπή μας, που είναι η αναγκαιότητα αξιολόγησης και τι σημαίνει αξιολόγηση. «Ιερή αγελάδα» για τους εκπαιδευτικούς η αξιολόγηση. Η αξιολόγηση των εκπαιδευτικών ήταν πάντα ένα θέμα, με πολιτικές, κοινωνικές προεκτάσεις, καθώς αποτελούσε μόνιμη αφορμή αντιπαραθέσεων και συγκρούσεων.

Αν δούμε, όμως, τη μέχρι τώρα πορεία της αξιολόγησης στο Ελληνικό Κοινοβούλιο, θα παρατηρήσουμε, ότι από το 1984, που άρχισε να διαφαίνεται, ως σχέδιο Προεδρικού Διατάγματος, με την ονομασία «διαδικασία αξιολόγησης του εκπαιδευτικού προσωπικού», πέρασε πολύς καιρός, χύθηκε πολύ μελάνι, ακούστηκαν πολλές απόψεις, γράφτηκαν πολλά Προεδρικά Διατάγματα, χωρίς, όμως, ποτέ, αυτό να εφαρμοστεί στην πράξη. Άλλα έμεναν στη σκέψη και αλλά στα χαρτιά. Θα σας πω.

Το 1984, σχέδιο Προεδρικού Διατάγματος, διαδικασία αξιολόγησης του εκπαιδευτικού προσωπικού.

Το 1988, σχέδιο Προεδρικού Διατάγματος, αξιολόγηση του εκπαιδευτικού έργου των σχολείων και του συμμετοχικού έργου των εκπαιδευτικών.

Το 1992, σχέδιο Προεδρικού Διατάγματος, αξιολόγηση του εκπαιδευτικού έργου.

Προεδρικό Διάταγμα, το 320 του 1993, αξιολόγηση του έργου των εκπαιδευτικών και του εκπαιδευτικού έργου.

Νόμος 2525/1997, αξιολόγηση του εκπαιδευτικού έργου.

Το 1998, σχέδιο Προεδρικού Διατάγματος, αξιολόγηση εκπαιδευτικού έργου των εκπαιδευτικών.

Το 1998, Υπουργική Απόφαση, αξιολόγηση του εκπαιδευτικού έργου και των εκπαιδευτικών.

Εγκύκλιος 4791/1998 διαδικασίας αξιολόγησης των εκπαιδευτικών.

Νόμος 2986/2002, αξιολόγηση του εκπαιδευτικού έργου και των εκπαιδευτικών.

Προεδρικό Διάταγμα, το 152 του 2013, αξιολόγηση των εκπαιδευτικών.

Έγινε κάτι, όλα αυτά τα χρόνια; Τι λέει η διεθνής βιβλιογραφία, απέναντι στην αξιολόγηση; Η αξιολόγηση του εκπαιδευτικού έργου, λέει, είναι αναγκαία πρακτική προς την κατεύθυνση βελτίωσής του. Αφορά τον ίδιο τον εκπαιδευτικό, βέβαια, είναι απαραίτητη, κυρίως, για λόγους ανάπτυξης του ίδιου του εκπαιδευτικού, επειδή κανείς άνθρωπος δεν μπορεί να αναπτυχθεί στην απομόνωση, χωρίς ανατροφοδότηση, που θα λειτουργήσει, ως μέσο επικοινωνίας για όλους τους άλλους, για την ποιότητα εργασίας του. Η αξιολόγηση πρέπει να θεωρείται βοήθεια, την οποία πρέπει να επιζητά και ο ίδιος ο εκπαιδευτικός και όχι ένδειξη αδυναμίας, αλλά ως ουσιαστική μέριμνα για προσωπική και επαγγελματική εξέλιξη. Η αξιολόγηση δεν αποτελεί, απλώς, μια διαδικασία ελεγκτικού ή διαπιστωτικού χαρακτήρα, αλλά ανατροφοδοτεί τη διδακτική πράξη, επιδιώκοντας τη συνολική αναβάθμιση της ποιότητας εκπαίδευσης και τη βελτίωση όλων των εκπαιδευτικών παραγόντων.

Παρατάσσει μια σειρά από επιχειρήματα, υπέρ της αξιολόγησης, όπως να διαπιστωθεί η ποιότητα του έργου των εκπαιδευτικών, εφόσον αυτή δεν διασφαλίζεται από την κατοχή και μόνο του πτυχίου. Ξέρετε, κάποιοι λένε, ότι αξιολόγηση δέχθηκε ο εκπαιδευτικός από την ώρα, που διορίστηκε, επειδή διορίστηκε. Από την ώρα, που διορίστηκε, μέχρι τα χρόνια, που υπηρετεί, δεν υπήρξαν νέες εξελίξεις, δεν υπήρξαν εξελίξεις στην εκπαιδευτική διαδικασία, που να πρέπει να παρακολουθήσει, να ενημερωθεί και να μορφωθεί;

Να υποστηριχθούν οι εκπαιδευτικοί στο έργο τους, μέσα από επιμορφωτικά προγράμματα. Διαφωνείτε;

Να σχηματίσουν οι εκπαιδευτικοί εικόνα για το επίπεδο των ικανοτήτων τους, αυτογνωσία. Να εντείνουν τις προσπάθειές τους εκείνοι, οι οποίοι δεν εργάζονται συστηματικά και μη μου πείτε ότι δεν υπάρχουν τέτοιοι, εκτός, αν δεν ζούμε στην ελληνική πραγματικότητα, δεν ζούμε το ελληνικό σχολείο.

Να βοηθηθούν οι καλοί, γιατί αφορά και τους καλούς, να γίνουν καλύτεροι, διότι πάντα υπάρχει το καλύτερο, εφόσον υπάρχουν περιθώρια βελτίωσης.

Να διαπιστωθούν, τυχόν, αδυναμίες των εκπαιδευτικών και να δούμε πώς θα τις βελτιώσουμε, βελτιώνοντας έτσι και το εκπαιδευτικό σύστημα.

Να ενισχυθεί το επαγγελματικό κύρος των εκπαιδευτικών, μέσα από την αναβάθμιση της εκπαιδευτικής τους ικανότητας και διαδικασίας.

Να διασφαλιστεί η ποιότητα του έργου των εκπαιδευτικών, εφόσον οι γονείς δεν έχουν κανένα δικαίωμα στην επιλογή των εκπαιδευτικών. Πάνε στο σχολείο, όποιος εκπαιδευτικός τους τύχει και, φυσικά, απαιτούν από τον εκπαιδευτικό το καλύτερο εκπαιδευτικό έργο για το παιδί τους.

Να διαπιστώσει η πολιτεία το βαθμό αποτελεσματικότητας του εκπαιδευτικού συστήματος. Δεν είναι χρήσιμο; Επίσης, να ελέγξει η πολιτεία το βαθμό επιλογής της εκπαιδευτικής πολιτικής.

Να βελτιωθούν τα προγράμματα σπουδών στα πανεπιστήμια. Να ενισχυθεί η αυτογνωσία των εκπαιδευτικών. Να ενημερωθούν οι γονείς για την ποιότητα του εκπαιδευτικού έργου, που παρέχεται στα παιδιά τους. Δεν είναι σημαντικά αυτά τα ζητήματα, που πρέπει να επιλυθούν; Αυτά τα ζητήματα τα επιλύει η αξιολόγηση.

Να σας διαβάσω και τη θέση της ΔΟΕ, που εκφράστηκε, στην 88η Γενική Συνέλευση, γιατί λεκτικά μπορεί να συμφωνούμε. Άκουσα, τον κύριο Φίλη, σήμερα, σε πρωινή εκπομπή, που είπε, «ναι, συμφωνούμε στην αξιολόγηση», αλλά, προφανώς, με το δικό του τρόπο. Συμφωνείτε στην αξιολόγηση. Τι κάνατε γι’ αυτήν την αξιολόγηση; Ποια αξιολόγηση προωθήσατε; Μα, εσείς την καταργήσατε.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Τη συλλογική.

**ΓΕΩΡΓΙΟΣ ΚΩΤΣΟΣ (Εισηγητής της Πλειοψηφίας):** Τη συλλογική. Θα μας τα πείτε μετά, πώς την οραματίζεστε και πώς την εφαρμόσατε, τι αποτελέσματα είχε στην εκπαιδευτική κοινότητα και πόσο βελτίωσε την εκπαιδευτική διαδικασία και ταυτόχρονα και το ελληνικό σχολείο.

Τι λέει η ΔΟΕ, λοιπόν, στην 88η Γενική της Συνέλευση; Θέσεις του συνδικαλιστικού κινήματος και στηρίζουμε την αξιολόγηση όλων, από την κορυφή προς τη βάση της ιεραρχίας, των παραγόντων της εκπαίδευσης, της εκπαιδευτικής διαδικασίας, με στόχο τη βελτίωση της ποιότητας της εκπαίδευσης, δηλαδή, αυτά που έλεγε πιο πριν και η διεθνής βιβλιογραφία. Το προϊόν της αξιολόγησης δεν πρέπει να συνδέεται, με μισθολογική εξέλιξη. Το προβλέπει. Για να λειτουργήσει πραγματικά η αξιολόγηση, πρέπει να δομηθεί ένα σύστημα συνεργασίας, συνέργειας και ένα κλίμα εμπιστοσύνης. Αυτό το κλίμα εμπιστοσύνης, που καλλιεργεί δομή, μέσα από την αυτονομία, μέσα από τη δυνατότητα να παίρνουν πρωτοβουλίες, που δίνει το σημερινό σχέδιο νόμου.

Πάλι, εδώ, η κοινωνία δίνει συγκεκριμένες απαντήσεις. Τι λέει; Το 66% της κοινωνίας απαντά «ναι στην αξιολόγηση». Με ποσοστά, η Νέα Δημοκρατία 76,6%, ο ΣΥΡΙΖΑ 53,4%, το ΚΙΝΑΛ, πρωταθλητής, με 77,6% και το Κ.Κ.Ε., επίσης, με 34,6%. Αυτή, λοιπόν, την αναγκαιότητα έρχεται, σήμερα, η Υπουργός να κάνει πράξη και να υλοποιήσει και, αν μη τι άλλο, το ελάχιστο. που πρέπει να της αναγνωρίσετε. είναι το θάρρος και η παρρησία να το κάνει. Γιατί, όπως είπαμε, στο διάβα των χρόνων. πάρα πολλοί προσπάθησαν να το πετύχουν, αλλά έμειναν στα λόγια και στα χαρτιά. Κυρίως, έχοντας ατράνταχτα επιχειρήματα και μόνο γι’ αυτό το λόγο, νομίζω της αξίζουν συγχαρητήρια, ότι βάζει το δάκτυλο επί τον τύπον των ήλων.

Πάμε λίγο και στους διορισμούς. 11.700 διορισμοί, την ώρα που είχαν προγραμματιστεί 5.250 ! Δεν είναι άξιοι συγχαρητηρίων η Υπουργός και ο Πρωθυπουργός, που, σε μία δύσκολη οικονομική περίοδο, βρήκαν το δημοσιονομικό χώρο για υπερδιπλάσιους διορισμούς; Το λέω αυτό, διότι διαβάζω από τη συνέντευξη του κ. Φίλη, το 2016, στο Χωνί, που λέει, ότι «Στόχος μας είναι να διοριστούν 20.000 εκπαιδευτικοί σε βάθος τριετίας. Αυτό δεν έγινε φέτος, γιατί καθυστέρησε η αξιολόγηση της ελληνικής οικονομίας από τους Θεσμούς». Βλέπετε πόσο εύσχημα ο ΣΥΡΙΖΑ, εκεί που έλεγε, με ένα νόμο, με ένα άρθρο, θα καταργήσει τα μνημόνια, χρησιμοποιεί, ως άλλοθι, στη συνέχεια, τα μνημόνια για να δικαιολογήσει την απραξία του ! Ξέρετε, αυτό είναι πολιτική ασυνέπεια. Δεν μπορεί να εκλέγεσαι, με ένα αφήγημα, που πείθεις τον ελληνικό λαό και βασίζεσαι πάνω στην ελπίδα του και στην αγωνία του, ότι θα σκίσεις τα περιβόητα μνημόνια και μετά να τα επικαλείσαι, ως δικαιολογία, για να δικαιολογήσεις την απραξία σου ! Και από το 2017, λέει, θα υπάρξουν προσλήψεις μόνιμων εκπαιδευτικών. Προφανώς, δεν βρήκατε δημοσιονομικό χώρο. Ε, λοιπόν, η κυρία Κεραμέως και ο κύριος Μητσοτάκης βρήκαν τον δημοσιονομικό χώρο, βρήκαν τη δυνατότητα, σε μία εξαιρετικά δύσκολη περίοδο, με την πανδημία να τρέχει και τα οικονομικά δεδομένα να είναι προβληματικά, λόγω της πανδημίας. Αν μη τι άλλο, αυτό πρέπει να της το αναγνωρίσουμε. Της το αναγνωρίζει και η κοινωνία και η εκπαιδευτική κοινότητα.

Οραματιζόμενοι, λοιπόν, το αυριανό σχολείο, ερχόμαστε, με το παρόν νομοσχέδιο, να εξασφαλίσουμε στα παιδιά μας όλα εκείνα τα εφόδια, που θα προσφέρουν γνώσεις, δεξιότητες και, ταυτόχρονα, θα τα καταστήσουμε προετοιμασμένα να επιλέξουν να κάνουν αυτό που θέλουν στη ζωή τους και όχι να τα εγκλωβίσουμε, μέσα στο ψευτοδίλημμα «πανεπιστήμιο ή όχι», όταν βλέπετε ότι το πανεπιστήμιο έχει συγκεκριμένες διαδικασίες, απαιτεί συγκεκριμένο επίπεδο, για να μπορέσει, πραγματικά, να είναι χρήσιμο γι’ αυτούς, που το παρακολουθούν, διαφορετικά, τους οδηγεί στο 40%, που είπαμε, των εγκλωβισμένων, που ποτέ δεν αποφοιτούν.

Αυτό για να επιτευχθεί, λοιπόν, χρειάζεται ενίσχυση της αυτονομίας, στήριξη των δομών των σχολικών μονάδων, καθώς και απελευθέρωση της δυναμικής των εκπαιδευτικών μας.

Θα ήθελα να σας επισημάνω, αγαπητές και αγαπητοί συνάδελφοι, ότι εμείς, ως Κυβέρνηση, είμαστε πεπεισμένοι ότι η ελληνική κοινωνία αποδέχεται και το έχει αποδείξει και με τις μετρήσεις, όλες αυτές τις μεταρρυθμιστικές κινήσεις, που τολμά να κάνει το Υπουργείο Παιδείας, που τολμά να κάνει η Κυβέρνηση της Νέας Δημοκρατίας, οι οποίες μεταρρυθμίσεις θωρακίζουν την εκπαίδευση, θωρακίζουν τα παιδιά μας και τα εφοδιάζουν, με όλα εκείνα τα απαραίτητα να σταθούν, αξιοπρεπώς, μπροστά στις προκλήσεις της σύγχρονης ζωής.

Με το βλέμμα, λοιπόν, στο 2033, όπως πολύ εύστοχα είπε η Υπουργός μας, υλοποιούμε μία -μία τις προεκλογικές μας δεσμεύσεις. Πάνω από το 80% των προεκλογικών μας δεσμεύσεων έχουν γίνει πράξη, στα δύο χρόνια.

Ξέρετε, γι’ αυτές τις προεκλογικές δεσμεύσεις, που τις παρουσιάσαμε, με παρρησία και αναλυτικά στον ελληνικό λαό, πήραμε την πολύ μεγάλη ψήφο εμπιστοσύνης, που μας έδωσε στις εκλογές του 2019.

Γι’ αυτό, κυρία Υπουργέ, θα σας έλεγα να μην ανησυχείτε, που δεν σας καταλαβαίνουν. Να ανησυχούσατε, αν εσείς δεν τους καταλαβαίνατε, όπως ο λέει και ο Κομφούκιος.

Μια Κυβέρνηση του ΣΥ.ΡΙΖ.Α., που βασίστηκε στην ασυνέπεια, που άλλα έλεγε προεκλογικά και άλλα έκανε μετεκλογικά, δε μπορεί να καταλάβει μια Κυβέρνηση, που ως σημαία της, έχει τη συνέπεια και την αξιοπιστία.

Έτσι, λοιπόν, προχωρούμε εμείς, αγαπητοί συνάδελφοι, στοχεύοντας στο αύριο, δρομολογώντας σήμερα το σχολείο του αύριο. Θα ήθελα, πραγματικά, να σας καλέσω να ξεπεράσουμε τις όποιες μικροκομματικές και μικροπροσωπικές αντιπαλότητες και να στηρίξουμε το νομοσχέδιο, διότι πραγματικά προσφέρει σημαντικές υπηρεσίες στη νεολαία, σημαντικές υπηρεσίες στο εκπαιδευτικό μας σύστημα. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς ευχαριστούμε.

Κύριε Φίλη, σας θυμίζω ότι προχθές μιλήσατε για πολλή ώρα, παρακαλώ σήμερα να είστε πιο συνεπής με την τήρηση του χρόνου.

Ο κ. Φίλης έχει το λόγο.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Ευχαριστώ, κύριε Πρόεδρε, για την κατανόηση και βλέπω ότι επεκτείνετε το μέτρο αυτό και στους άλλους συναδέλφους, από την επόμενη φορά και τώρα. Βοηθάτε να εξελιχθεί ο διάλογος. Αυτό είναι καλό υπόδειγμα διεύθυνσης.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας προειδοποιώ ότι θα είμαι πιο αυστηρός, σήμερα.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Ευχαριστώ πολύ, τη δέχομαι την αυστηρότητά σας.

Προφανώς, δε συνεδριάζουμε, μέσα σε κλειστούς πύργους. Η Βουλή έχει υπόψη της ότι έγινε χθες ένα συλλαλητήριο εκπαιδευτικό, εδώ απ’ έξω και βλέπει ότι 40.000 υπογραφές, κυρίως νέων παιδιών, στο διαδίκτυο εκφράζουν μια οργή για τη «σφαγή» των υποψηφίων και ζητούν να παραιτηθεί η κυρία Κεραμέως. Ο αριθμός μεγαλώνει, αλματωδώς, κάθε μέρα.

Συνεπώς, καλοκαίρι μεν, οι αντιδράσεις εκδηλώνονται και προοιωνίζεται ένα θερμό φθινόπωρο, αναλόγως των εξελίξεων και της πανδημίας. Είναι προφανές ότι στην Επιτροπή καταλάβαμε ότι η Κυβέρνηση νομοθετεί μόνη της, απομονωμένη, με μόνη στήριξη δημοσκοπήσεις, οι οποίες άλλες επιβεβαιώνουν τη γνώμη της, άλλες, όμως, διαψεύδουν αυτά που λέει, γιατί έχουμε και δημοσκοπήσεις αρνητικές.

Βέβαια, νομοθεσία με δημοσκοπήσεις δεν είναι δυνατόν να κάνουμε. Το καταλαβαίνετε όλοι. Δε λέει το Σύνταγμα ότι οι δημοσκοπήσεις είναι στοιχείο, που πρέπει να λαμβάνει η Κυβέρνηση καθοριστικά. Ας το λάβει υπόψη της.

Θα ήθελα να τονίσω ότι όλοι οι εκπαιδευτικοί φορείς και η ΟΛΜΕ και η ΔΟΕ και η ΟΙΕΛΕ, ο Σύλλογος των Διευθυντών, σε σημαντικό βαθμό και άλλοι ήταν εναντίον αυτού του νομοσχεδίου. Βεβαίως, οι κυβερνητικές υπηρεσίες, που ήρθαν εδώ, οι εκπρόσωποι των υπηρεσιών του Υπουργείου, του ΙΕΠ, της ΑΔΙΠ και λοιπά, της ΑΔΙΠ λιγότερο είναι η αλήθεια, υποστήριξαν το νομοσχέδιο.

Μόνοι υποστηρικτές, μόνοι, οι σχολάρχες. Νομοθετείτε για τη δημόσια εκπαίδευση με το «μπράβο» των ιδιοκτητών των ιδιωτικών σχολείων. Ο νοών νοείτο !

Αυτή η αγανάκτηση, που βλέπουμε να υπάρχει γύρω μας, για την εκπαιδευτική πολιτική της Κυβέρνησης, για την πολιτική της Κυβέρνησης, απέναντι στους νέους, για τη στοχοποίηση των νέων και της εκπαίδευσης από την Κυβέρνηση, γιατί είναι στρατηγική επιλογή της Κυβέρνησης η στοχοποίηση της εκπαίδευσης της δημόσιας και των νέων παιδιών, των δικαιωμάτων των νέων παιδιών, προκειμένου να προωθήσει μια συνολική αναδιάρθρωση, συντηρητική αναδιάρθρωση του αστισμού στη χώρα μας. Μια αναδιάρθρωση, η οποία δε λαμβάνει υπόψη τα δικαιώματα των πολλών, αλλά επιλέγει να υποστηρίζει τα δικαιώματα των λίγων και των προνομιούχων. Αυτό φαίνεται και με όλη τη συζήτηση για το ζήτημα των εισακτέων.

Ερώτηση πρώτη. Με βάση τα στοιχεία του Υπουργείου, κόβονται μόνο 9 χιλιάδες εισακτέοι φέτος από τα πανεπιστήμια; Το λέει κάπου κάπου αυτό η κ. Υπουργός. Είναι δέσμευση μέσα στη Βουλή αυτή; Διότι τα στοιχεία, που διαβάζουμε στον τύπο, από το Υπουργείο βγαίνουν και αυτά, είναι ότι δεν έχουν δικαίωμα να καταθέσουν μηχανογραφικό, δηλαδή, δεν έχουν δικαίωμα να θέσουν υποψηφιότητα, για να μπουν σε μια σχολή, 34.100 παιδιά. Από αυτά να δεχθώ ότι ένα μέρος, περίπου 12.000 ήταν πέρυσι, είναι τα παιδιά, που είναι πάνω από τις 77.000 θέσεις. Δώσανε 91.000, είναι, λοιπόν, 12.000 – 13.000 χιλιάδες, που δε θα έμπαιναν, έτσι κι αλλιώς. Από αυτά, όμως, τα 34.100 παιδιά είναι περίπου τα 20.000, που κόβονται, λόγω ΕΒΕ.

Θα το δούμε αυτό, δεν κρύβεται. Πριν δύο μήνες, το Υπουργείο είπε ότι υπήρχαν 77.500 θέσεις για τα πανεπιστήμια. Μάλιστα, πόσοι θα μπούνε; Θα μπουν 77.000 μείον 9.000, που λέει η κ. Υπουργός; Θα μπουν, δηλαδή, περίπου 69.000 φοιτητές ή θα μπούνε κάτω από 60.000, γύρω στους 58.000 φοιτητές, όπως προκύπτει από τα στοιχεία, που διαβάζουμε σε εφημερίδες, από την ενημέρωση του Υπουργείου; Κρίσιμο θέμα αυτό. Δε κρύβονται τα νούμερα, θα φανεί.

Δεύτερον, ακούμε από την κυρία Υπουργό, ότι έχουμε 27.000 θέσεις, για να πάνε τα παιδιά στα ΙΕΚ. Βεβαίως, όποιο παιδί επιλέγει να πάει στο ΙΕΚ, να πάει, γιατί όχι; Και να έχουμε καλά ΙΕΚ, γιατί δεν έχουμε καλά ΙΕΚ, όπως ξέρετε. Είναι υποστελεχωμένα, δεν έχουν υποδομές και δεν έχουν 27.000 θέσεις αξιόπιστες.

Αυτό που θα γίνει θα είναι να σπρωχτούν παιδιά στα ιδιωτικά ΙΕΚ, στα κολέγια. Θα το δούμε και αυτό. Δεν τρέχουμε. Επαναλαμβάνω. Όσα παιδιά θέλουν να πάνε, να πάνε. Αλίμονο. Αν ήθελαν, όμως, να πάνε στο πανεπιστήμιο, με βάση την προϋπάρχουσα κατάσταση, όχι τη φετινή, γιατί τα κόβουμε, γιατί τους αφαιρούμε τη δυνατότητα;

Ακούω επιχειρήματα ότι ο ΣΥ.ΡΙΖ.Α. θέλει να μπαίνουν τα παιδιά, με λευκές κόλλες. Να σταματήσει αυτό το επιχείρημα, γιατί είναι γελοίο επιχείρημα. Κανείς δε μπαίνει με λευκή κόλλα.

Δεύτερον, το σύστημα, που ίσχυε μέχρι πέρσι, δεν το έφτιαξε ο ΣΥ.ΡΙΖ.Α., είναι το σύστημα, το οποίο επανέφερε η κυρία Διαμαντοπούλου, ως Υπουργός της Κυβέρνησης Παπανδρέου, που κατήργησε τη βάση του 10, που είχε βάλει η Κυβέρνηση Καραμανλή, το 2006.

Άρα, ο ΣΥ.ΡΙΖ.Α. παρέλαβε ένα σύστημα, το οποίο, επαναλαμβάνω, επανέφερε η Κυβέρνηση ΠΑ.ΣΟ.Κ., με την κυρία Διαμαντοπούλου, με επιχειρήματα της κυρίας Διαμαντοπούλου ότι «όταν μειώνουμε τον αριθμό των εισακτέων, αφήνουμε κενές υποδομές και αφήνουμε τη δυνατότητα τα παιδιά να πάνε στο εξωτερικό, να έχουμε εκροή συναλλάγματος ή να πάνε σε κολέγια και να πληρώνουν λεφτά». Αυτά τα έλεγε η κυρία Διαμαντοπούλου, σε δήλωσή της τότε. Δεν είναι ΣΥ.ΡΙΖ.Α. η κυρία Διαμαντοπούλου !

Την ίδια επιχειρηματολογία, που δεν πρέπει να υπάρχει καν η βάση του 10, που είναι χειρότερη η δική σας βάση από το 10, επανέλαβε και η Κυβέρνηση Σαμαρά, με Υπουργό τον κύριο Αρβανιτόπουλο και με Υφυπουργό τον κύριο Λοβέρδο. Δηλαδή, δεν τόλμησε κανείς να διαταράξει το αυτονόητο, ότι αυτές οι εισαγωγικές είναι διαγωνισμός. Είναι διαγωνισμός, για να κατανεμηθεί ένας αριθμός θέσεων στα πανεπιστήμια. Αυτό είναι. Όταν λοιπόν, εσείς έρχεστε, σήμερα και κατηγορείτε τον ΣΥΡΙΖΑ, κατηγορείτε και τον εαυτό σας, την Κυβέρνηση Σαμαρά και την Κυβέρνηση Παπανδρέου και τα άλλα πολιτικά κόμματα.

Ο ΣΥΡΙΖΑ δεν είχε λόγο να καταργήσει μια σωστή επιλογή, που έγινε και διόρθωσε μια λανθασμένη επιλογή, με τη βάση του 10 . Αντιθέτως, κάναμε το παν, για να γίνει ουσιαστική αυτή η διαδικασία, με την αναδιάρθρωση των πανεπιστημίων, με την ενίσχυση του Λυκείου και με την προοπτική διαμόρφωσης, που, δυστυχώς, το καταργήσατε αυτό το πράγμα, των λεγόμενων «πράσινων τμημάτων», που είναι τμήματα ελεύθερης εισαγωγής στα πανεπιστήμια. Το καταργήσατε αυτό και με την καθιέρωση στην τρίτη Λυκείου μιας νέας τάξης με τα μαθήματα επιλογής, το οποίο το διατηρήσαμε, εν μέρει, μέχρι στιγμής, γιατί θα το αλλάξετε και αυτό, με τη βασική ιστορία ότι η Κοινωνιολογία είναι αριστερή και τα λατινικά είναι δεξιό μάθημα ! Αυτές οι γελοιότητες ακούστηκαν από κυβερνητικά χείλη. Ενώ υπάρχει δυνατότητα, όπως γίνεται με τη Βιολογία και τα Μαθηματικά, σε άλλες κατευθύνσεις, να υπάρξει παράλληλη διδασκαλία και Λατινικών και Κοινωνιολογίας και δεν το κάνετε.

Κοιτάξτε, ακούμε πάρα πολλά επιχειρήματα. Επιχείρημα πρώτον. Θέλετε να παίρνουν 9 % πτυχίο στην Ελλάδα; Το διορθώνετε κάπως, τώρα. Όταν λέτε 9% τι σημαίνει; Ποια είναι η πίτα; Επί ποιου συνόλου είναι των 9%, που παίρνουν πτυχίο τα παιδιά; Είναι επί του συνόλου των εγγεγραμμένων στα μητρώα των πανεπιστημίων, από γενέσεως κόσμου, από τότε που υπάρχουν πανεπιστήμια. Αυτό είναι.

Δηλαδή, τι θέλετε να πείτε ότι σε περίπου 600.000 φοιτητές, εγγεγραμμένους, πάσης ηλικίας και παντός χρόνου παρελθόντος, το 9% παίρνει πτυχίο; Μα, είναι δυνατόν να κουβεντιάζουμε έτσι; Αντιθέτως, σωστά είπατε και λέτε ότι πτυχίο παίρνουν το 70% των παιδιών, που σπουδάζουν, αν υπολογίσουμε πόσοι μπαίνουν μια χρονιά και πως αυτή η χρονιά στην εξέλιξή της βγαίνει στα τέσσερα ή πέντε χρόνια. Κοίταξα τα στοιχεία και είναι ακριβώς ο ίδιος μέσος όρος, με τα στοιχεία της Ευρωπαϊκής Ένωσης, 70%. Έχουμε μια υποχώρηση, την τελευταία δεκαετία, που πηγαίνει προς το 60%, όχι λόγω αδιάβαστων παιδιών, αλλά λόγω των μνημονίων και της οικονομικής κρίσης και της αδυναμίας πολλών παιδιών να ανταποκριθούν στις σπουδές τους, επειδή δεν έχουν οι οικογένειές τους να τα ενισχύσουν και δεν μπορούν να βρουν και αυτά δουλειά, λόγω της μεγάλης ανεργίας, για να προχωρήσουν.

Πάρτε μέτρα ενίσχυσης, αυτών των παιδιών, για να τελειώσουν τα πανεπιστήμια. Και μην πετάτε στη γωνία, απέξω τα πανεπιστήμια. Η σχολική διαρροή, στην περίπτωση μας η διαρροή φοιτητών, είναι ένα μεγάλο κακό, συνολικά, για την εκπαίδευση. Οι μορφωμένοι νέοι είναι πλούτος, συνολικά, για την κοινωνία. Όμως, εσείς δεν θέλετε να υπάρχουν πολλοί φοιτητές και πολλοί πτυχιούχοι πανεπιστημίων, έχετε την επιλογή του λεγόμενου «εναλλακτικού δρόμου», που είναι ουσιαστικά ο άλλος δρόμος, εκτός πανεπιστημίων. Ιδεολογικά, θέλετε να μειωθεί ο αριθμός των παιδιών στα πανεπιστήμια.

Ξέρετε ότι το πανεπιστήμιο είναι άβατο και πρέπει να μην είναι άβατο για τα παιδιά των λαϊκών τάξεων, ότι είναι μια ιστορία, που αφορά τις ελίτ. Μια ιστορία, που δημιουργεί, κατά τη γνώμη σας, μάλιστα και ανεργία. Αυτά είναι φοβερά πράγματα !

Η ανεργία δημιουργείται από τα μορφωμένοι παιδιά; Δημιουργείται από την οικονομική και κοινωνική κρίση, από την κρίση του αναπτυξιακού υποδείγματος, που επιβάλλατε, τόσα χρόνια, εσείς και το ΠΑΣΟΚ και μας οδηγήσατε στη χρεοκοπία και στα μνημόνια. Δεν θέλετε μορφωμένα παιδιά, γιατί το μοντέλο ανάπτυξης, που είναι στο μυαλό σας, είναι ένα υποβαθμισμένο μοντέλο ανάπτυξης, σε αντίθεση με την Ευρώπη.

Οι «Μένουμε Ευρωπαίοι» δημιουργούν προϋποθέσεις περαιτέρω απόκλισης της ελληνικής οικονομίας και κοινωνίας από τον πυρήνα της Ευρωπαϊκής Ένωσης. Στην Ευρωπαϊκή Ένωση, υπάρχει κατεύθυνση ανάπτυξης του αριθμού των πτυχιούχων τριτοβάθμιας εκπαίδευσης. Εδώ πέρα, εσείς πάτε, αντίθετα, προς τη μείωση. Ο μέσος όρος πτυχιούχων, στην Ελλάδα, σε ηλικίες 30 – 64 ετών, με επίσημα στοιχεία, είναι χαμηλός, είναι στη μέση, σε σχέση με το μέσο όρο της Ευρώπης. Και τώρα εσείς, με αυτά τα μέτρα, που παίρνετε, θα μας βουλιάξετε, θα πάτε ακόμη παρακάτω το μέσο όρο των πτυχιούχων, με αποτέλεσμα να έχουμε μια οικονομία, που θα στηρίζεται, σε χαμηλή ειδίκευση παιδιών, σε φθηνές απολαβές, χωρίς κοινωνικά δικαιώματα. Μια οικονομία, που δεν θα παράγει προστιθέμενη αξία, αλλά θα είναι υπηρεσίες χαμηλού επιπέδου, τουρισμός, καζίνο, real estate. Αυτή την Ελλάδα θέλετε.

Μία νέα χρεοκοπία ετοιμάζεται για τη χώρα μας, πάνω σε αυτό το μοντέλο ανάπτυξης, το οποίο διαφαίνεται και σε άλλες αναπτυξιακές επιλογές σας. Δεν είναι τυχαίο ότι στο Μεσοπρόθεσμο η τάση που υπάρχει είναι η μείωση των δημοσίων δαπανών για την εκπαίδευση. Δεν σας ενδιαφέρει, δεν θέλετε δημόσια εκπαίδευση! Θέλετε αυτό, που ανέφερα, νωρίτερα. Είναι δυνατόν, όμως, έτσι να προχωρήσουμε; Πιστεύω, πως όχι.

Μου προκαλεί, το τονίζω, άσχημες εντυπώσεις, όταν ακούω από τον Εισηγητή της Πλειοψηφίας, τον φίλτατο, τον κύριο Κωτσό, ότι είναι «ψευτοδίλημμα», αν θα μπει ένα παιδί ή όχι στο πανεπιστήμιο. Αυτό που δημιουργεί προσδοκίες θετικές, ατομικές και συλλογικές, που αναπτερώνει το ηθικό, συνολικά μιας κοινωνίας, ότι προχωρά η μόρφωση στην κοινωνία, στα νέα παιδιά, το θεωρείτε ψευτοδίλημμα;

Τι μήνυμα στέλνετε στα παιδιά, που αγωνίζονται, στις οικογένειες, που ματώνουν, για να μπουν τα παιδιά τους από πανεπιστήμια; Ότι είναι «ψευτοδίλημμα» ο αγώνας για τη μόρφωση και ο αγώνας, για να μπουν στα πανεπιστήμια; Δεν το καταλαβαίνω.

Κυρίες και κύριοι συνάδελφοι, το νομοσχέδιο, το οποίο συζητούμε, είναι νομοσχέδιο το οποίο, το είπαμε, όχι μόνο δεν αναβαθμίζει, αλλά υποβαθμίζει τα σχολεία. Έχουν ανάγκη ενίσχυσης δημοκρατικής μεταρρύθμισης τα σχολεία μας και κάναμε προσπάθειες, μέσα σε δύσκολες συνθήκες μνημονιακών καταναγκασμών, γι’ αυτό το πράγμα.

Σας θυμίζω: Η Κυβέρνηση του ΣΥΡΙΖΑ δημιούργησε την υποχρεωτική προσχολική αγωγή, την οποία και η κυρία Κεραμέως επαίνεσε, ως πρωτοβουλία του ΣΥΡΙΖΑ.

Δεύτερη, κίνηση, χθες, στο Δήμο της Αθήνας, στην Κυψέλη, προχθές, ήταν τα κάτω Πατήσια, όπου πάνε να κλείσουν έναν αδόμητο χώρο, με δέντρα, για να φέρουν containers για να βάζουν τα παιδιά μέσα ! Μετά από δυο χρόνια διακυβέρνησης, δεύτερος χώρος, αδόμητος, στο Δήμο της Αθήνας, πάει να γίνει αυτό που ανέφερα, νωρίτερα. Μα, δεν μπορέσατε να βρείτε, σε 50 δήμους, εσείς και οι φίλοι δήμαρχοί σας, χώρους, από απόθεμα σχολικών κτιρίων, για να φτιαχτούν αυτές οι δομές; Εμείς βρήκαμε, μέσα σε μερικούς μήνες, ούτε καν σε ένα χρόνο, στους μισούς δήμους της χώρας. Και εσείς όχι;

Το δεύτερο στοιχείο είναι το ολοήμερο δημοτικό σχολείο, για το οποίο φωνάζατε και έλεγε ο κ Μητσοτάκης «θα το καταργήσω». Τίποτα, το αφήσατε.

Τρίτον, και σημαντικό στοιχείο, τα ΕΠΑΛ, που είναι βραβευμένα, από την Ευρωπαϊκή Ένωση και που η μαθητεία είναι δικό μας έργο. Κάνατε δύο χρόνια να κάνετε εξετάσεις, μετά τη μαθητεία, τώρα, κάνατε, προχθές, ενώ θα έπρεπε να έχετε κάνει δύο φορές από τότε που βγήκατε Κυβέρνηση. Και η μαθητεία είναι έργο του ΣΥΡΙΖΑ.

Οι διορισμοί τώρα, τα είπα προχθές, αν ήταν η Νέα Δημοκρατία στην κυβέρνηση, με βάση τα όσα είπε τότε και ψήφισε στη Βουλή, θα ψήφιζε ότι για κάθε πέντε, που φεύγουν, θα προσλάμβανε έναν, ενώ ο ΣΥΡΙΖΑ έλεγε, για κάθε έναν, που φεύγει, προσλαμβάνουμε έναν. Που σημαίνει ότι σήμερα δεν θα έλεγε, με περηφάνια, η κυρία Κεραμέως και οι υπόλοιποι ότι προσλαμβάνετε 16.000, θα προσλαμβάνατε το 1/5, δηλαδή, 3.200.

Πίσω, λοιπόν, από αυτήν τη σωστή επιλογή, καθυστερημένη επιλογή, βεβαίως, από την πλευράς σας, είναι η επιλογή του ΣΥΡΙΖΑ για διορισμούς, κόντρα στη δικιά σας άποψη, τότε.

Δεύτερον, να μην τα επαναλαμβάνω για την Ειδική Αγωγή. Εγγράψαμε κονδύλι στον Προϋπολογισμό του 2019, κάναμε για όλη την εκπαίδευση σύστημα διορισμών, το οποίο καταψηφίσατε εσείς, προκηρύχθηκε ο διαγωνισμός στο ΑΣΕΠ και φρέναρε η Κυβέρνηση τον διαγωνισμό αυτόν, για ένα χρόνο.

Για την υπόλοιπη Γενική Αγωγή είναι 15.000 θέσεις, όπως λέτε. Υπήρχε εγκεκριμένο κονδύλι, με απόφαση Υπουργικού Συμβουλίου, το οποίο θα εγγραφόταν στον Προϋπολογισμό του 2020 - δεν τον κάναμε εμείς αυτόν τον Προϋπολογισμό, εσείς τον κάνατε - και δεν πήρατε τότε κανέναν.

Άρα, ας μην επαίρεστε για κάτι, με το οποίο εσείς ήσασταν αντίθετοι εξαρχής και τώρα προφανώς καλά κάνετε. Είναι η ανάγκη. Φτάσαμε στο σημείο να έχουμε το 30% των εκπαιδευτικών να είναι αναπληρωτές, όταν αυτό το ποσοστό είναι 5% στην Ε.Ε. Και δεν αρκούν αυτοί οι διορισμοί. Χρειάζονται και άλλοι διορισμοί, κάθε χρόνο. Τακτικό, ετήσιο πρόγραμμα διορισμών, κάθε χρόνο, στην εκπαίδευση.

Αφήνω ένα θέμα, επίσης, το οποίο το ακούω από την κυρία Κεραμέως, μονότονα, να το λέει, σαν να μην κάνουμε διάλογο εδώ. Το θέμα ότι, με την υπογραφή Φίλη, τα κολέγια μπήκαν στους διαγωνισμούς του δημοσίου. Το έψαξα ξανά, γιατί δεν θέλω να λέω πράγματα στον αέρα. Η πρώτη υπογραφή είναι υπογραφή Αρβανιτόπουλου και ήταν αποδοχή της Κυβέρνησης Σαμαρά, με Υπουργό τον κ. Αρβανιτόπουλο, ότι θα πρέπει να είναι οι τελειόφοιτοι κολεγίων της ημεδαπής, προσέξτε, που ένα μέρος των μαθημάτων αναγνωριζόταν στο εξωτερικό, αλλά της ημεδαπής ιδιωτικών κολεγίων, να είναι υποψήφιοι για αναπληρωτές.

Όταν γίναμε Κυβέρνηση, εμείς είχαμε αυτό το δεδομένο. Όπως θυμάστε, κ. Εισηγητά της Πλειοψηφίας, χάσαμε το πρώτο εξάμηνο της διακυβέρνησής μας στη σύγκρουση με τους Θεσμούς. Έγινε συμβιβασμός, επώδυνος συμβιβασμός και έγιναν και οι εκλογές το Σεπτέμβριο, όπου οι πολίτες επέλεξαν εμάς να διαχειριστούμε αυτήν την κρίσιμη κατάσταση και όχι εσάς. Ενώ εσείς αλλάζετε γραμμή εν πτήσει. Ποτέ, δεν κάνατε εκλογές. Και πρέπει να πω ότι εμείς δεσμευτήκαμε ότι, όταν θα έρθει η ώρα που θα βγούμε από τα μνημόνια και θα πάμε για μόνιμους διορισμούς, δεν θα γίνει κανένας μόνιμος διορισμός, με το σύστημα αυτό, που ανέφερα νωρίτερα, με υποψηφίους από κολέγια.

Και έτσι έγινε. Καταργήσαμε αυτό το πράγμα, μόλις βγήκαμε από την Τρόικα. Γι’ αυτό, τώρα, η Κυβέρνηση έσπευσε να το επαναφέρει, καθιστώντας έναν μνημονιακό καταναγκασμό δήθεν ευρωπαϊκή υποχρέωση ! Θα το ξανακαταργήσουμε, όταν, με την ψήφο του λαού, επιστρέψουμε στην Κυβέρνηση. Το τονίζουμε, θα το ξανακαταργήσουμε, γιατί υπονομεύει το δημόσιο πανεπιστήμιο.

Το νομοσχέδιο έχει τρία θέματα: Αξιολόγηση, αυτονομία και επιμόρφωση. Για το θέμα της αξιολόγησης. Είμαστε η Κυβέρνηση, που σε συνεννόηση με τους καθηγητές, διότι χωρίς συνεννόηση με τους εκπαιδευτικούς δεν μπορεί να λειτουργήσει το σχολείο, που σημαίνει διαμόρφωση θέσεων, προχωρήσαμε στη δημιουργία του συστήματος της Συλλογικής Αποτίμησης της Σχολικής Μονάδας. Συνεδριάζει, στην αρχή της χρονιάς, ο Σύλλογος των Καθηγητών και αναφέρει τα προβλήματα, που υπάρχουν, έχουμε μεγάλη σχολική διαρροή, έχουμε μπούλινγκ, έχουμε χαμηλές επιδόσεις. Τα βάζουμε κάτω και αποφασίζουμε τι μέτρα πρέπει να πάρουμε. Έπειτα, προχωράμε και μέσα στον χρόνο το ξανακοιτάμε. Στο τέλος το ίδιο. Ζητάμε βοήθεια από το ΙΕΠ, κάνουμε επιμορφώσεις ενδοσχολικές, αν δεν υπάρχουν επιμορφώσεις στο ΙΕΠ.

Αυτή είναι η πολιτική, για την αναβάθμιση της εκπαίδευσης. Εσείς έχετε στήσει καβγά με τους εκπαιδευτικούς, όλη τη χρονιά. Να θυμίσω: livestreaming μετάδοση από την τάξη, υπηρεσιακά συμβούλια, που τους πετάξαν έξω και η ψευδώνυμη αξιολόγηση. Και στα τρία, πάνω από το 90%, οι εκπαιδευτικοί σας γύρισαν την πλάτη. Έτσι, θα κάνετε μεταρρύθμιση; Με την Αστυνομία και εδώ θα κάνετε μεταρρύθμιση, με την απειλή των απολύσεων, με την απειλή των πειθαρχικών διώξεων, με την απειλή της περικοπής των μισθών; Στην αξιολόγηση, λοιπόν, εμείς κάναμε βήματα.

Επιμόρφωση. Δεν είμαστε υπερήφανοι για την επιμόρφωση στην εποχή μας, διότι τα χρήματα, που είχαμε για την επιμόρφωση, πρώτον, τα αξιοποιήσαμε, για να προσλαμβάνουμε αναπληρωτές, επειδή απαγορευόταν να υπάρξει διορισμός από την Τρόικα και ένα μέρος από τα χρήματα του ΕΣΠΑ τα δίναμε, αντί για επιμόρφωση, για διορισμούς αναπληρωτών.

Δεύτερον, η επιμόρφωση προϋποθέτει και τη δυνατότητα αναπλήρωσης των εκπαιδευτικών, οι οποίοι θα πάνε, καθ’ ολοκληρίαν μια χρονική περίοδο, να κάνουν επιμόρφωση. Άρα και άλλες προσλήψεις. Και αυτή τη δυνατότητα δεν την είχαμε. Είχαμε, όμως, βγάλει ένα πρόγραμμα ΙΕΠ, το οποίο πάει να το αντιγράψει περίπου, τώρα, ο κ. Αντωνίου, κάνει, όμως, μικρές αλλαγές, για επιμόρφωση όλου του εκπαιδευτικού δυναμικού. Όλου και όχι αυτών που «τιμωρείτε» στο νομοσχέδιο, ότι δεν είναι ικανοί. Όλοι πρέπει τακτικά, περιοδικά, να επιμορφώνονται, διδακτικά και μαθησιακά. Διότι πέρα από το περιεχόμενο των μαθημάτων και τη διδακτική, έχουμε ανάγκη και ενίσχυση των εκπαιδευτικών στην αντιμετώπιση ψυχοκοινωνικών προβλημάτων, τα οποία έχουν αναπτυχθεί, σήμερα, στη χώρα μας.

Ορθώς, κάνετε προσλήψεις 1.000 ψυχολόγων και άλλων 100 κοινωνικών επιστημόνων. Αλλά σας λέω, ότι εμείς είχαμε φτιάξει τα ΠΕΚΕΣ, αυτήν τη συλλογική δομή, όπου εκεί μέσα υπήρχαν και αυτές οι ειδικότητες. Είχαμε, ήδη, ξεκινήσει στα δημοτικά σχολεία να στέλνουμε ψυχολόγους και ήταν η πρώτη φορά, μετά από πάρα-πάρα πολλά χρόνια, που ξαναφτιάχναμε αυτό το κρατικό ενδιαφέρον για τη συνολική λειτουργία των σχολείων.

Κοιτάξτε, μιλάτε για αξιολόγηση και μας λέτε ότι σε όλη την Ευρώπη ή στο 90% της Ευρώπης, μόνο στην Τουρκία δεν γίνεται. Μην υποτιμάτε την Τουρκία. Είναι παράδειγμα για εσάς η Τουρκία ! Την πανεπιστημιακή αστυνομία από την Τουρκία την πήρατε και την φέρατε στην Ελλάδα. Άρα, μην την υποτιμάτε την Τουρκία.

Δεύτερον. Τη Φινλανδία την ξέρετε. Έχετε ακούσει ότι είναι ένα παράδειγμα για την εκπαιδευτική πολιτική το φινλανδικό σχολείο. Μια βέλτιστη πρακτική. Να συζητήσουμε τι λέει το μοντέλο αυτό της αξιολόγησης; Πουθενά, δεν υπάρχει τιμωρητικό μοντέλο. Υπάρχει ανάδραση και συζήτηση. Και για να μην τα επαναλάβω από την αρχή όλα αυτά, πουθενά δεν υπάρχει το μοντέλο, το οποίο έχετε εσείς. Συζητήστε το. Δεν λέω να το μεταφέρουμε άκριτα, αλλά είναι μια κατεύθυνση.

Και πουθενά δεν υπάρχει διαφοροποίηση σχολείων, διότι το δικό σας μοντέλο της αξιολόγησης οδηγεί σε σχολεία πολλών κατηγοριών. Τι σημαίνει «δημοσιεύεται στην ιστοσελίδα του σχολείου το αποτέλεσμα των εξετάσεων τύπου PISA», που θα κάνετε, στην ΣΤ΄ Δημοτικού και Γ΄ Γυμνασίου; Τι σημαίνει αυτό; Τι σημαίνει ότι θα υπάρχει δυνατότητα ο Διευθυντής να επιλέγει να έρχονται χορηγοί στο σχολείο; Τι σημαίνει, επίσης, η δυνατότητα ιδιωτικές επιχειρήσεις, με project δικά τους, χωρίς καμία συνεννόηση με το Υπουργείο, απλά στο «μιλητό» με τον Διευθυντή, να μπαίνουν στα σχολεία μέσα; Είναι σχολείο ανοιχτό στην κοινωνία; Είναι σχολείο ανοιχτό στην αγορά και όχι στην κοινωνία.

Και όταν πάτε να κάνετε ένα μικρό δήθεν άνοιγμα στην κοινωνία, τα χαλάτε και πάλι. Τα Σχολικά Συμβούλια του 1985 τα καταργείτε και πάτε τώρα στα Σχολικά Συμβούλια, όπου η πλειοψηφία δεν είναι εκπαιδευτικοί, είναι διορισμένοι κομματικά, από τους δήμους και πάει λέγοντας.

Κυρίες και κύριοι συνάδελφοι, θα μπορούσα να αναφέρω και άλλα ζητήματα. Τονίζω, όμως, ότι η αυτονομία είναι αναγκαία με τη δημοκρατία. Η αποκέντρωση του συγκεντρωτικού κράτους, συνολικά και ειδικότερα του εκπαιδευτικού συγκεντρωτικού κράτους, είναι αναγκαία με τη δημοκρατία. Δημοκρατία στο Σύλλογο Καθηγητών, που εσείς τον συρρικνώνετε, δημοκρατία, ενδιάμεσα, που εσείς διορίζετε, με κομματικά κριτήρια, διότι η Επιτροπή, που κάνει τους διορισμούς, δεν μας λέει με ποια κριτήρια τη διορίζει η Υπουργός. Λέει «τρεις Πανεπιστημιακοί». Δηλαδή ποιοι, με τι κριτήρια;

Ούτε, επίσης, επιτρέπετε να συμμετέχουν, όπου συμμετέχουν, επί έναν αιώνα, εκπρόσωποι αιρετοί των εργαζομένων των εκπαιδευτικών. Άρα, εσείς δεν κάνατε ούτε αποκέντρωση, ούτε αυτονομία, όπως λέτε. Αν κάνετε αυτονομία, είναι στη λογική της εγκατάλειψης του σχολείου από το κρατικό ενδιαφέρον και της δημιουργίας πολλών ταχυτήτων σχολείων, που, μάλιστα, σκεφτήκατε το φοβερό, το οποίο πήρατε πίσω, όταν ξεσηκώθηκε θόρυβος, να φτιάξετε και πολλές ταχύτητες τμημάτων, μέσα στο ίδιο σχολείο.

Κυρίες και κύριοι συνάδελφοι, τελειώνοντας, θέλω μία υπόμνηση να κάνω, για τα Εκκλησιαστικά, όπου η σχέση μας είναι δεδομένη.

Θέλω να πω, ότι ζητώ και σήμερα να κατατεθεί στη Βουλή η Έκθεση του Προέδρου του Εκπαιδευτικού Συμβουλίου των Ανώτατων Εκκλησιαστικών Ακαδημιών, που είναι όργανο του Υπουργείου.

Έχει στείλει Έκθεση ο Καθηγητής Αρχιμανδρίτης Παπαθωμάς και στο Υπουργείο και στην Ιερά Σύνοδο. Γιατί την κρύβετε; Πρέπει να έρθει στη Βουλή, να δούμε τι λέει. Σύμφωνα με το νόμο, αυτή είναι αρμόδια η Επιτροπή να κρίνει για τα θέματα, τα οποία εσείς αποφασίζετε.

Δεύτερον, μίλησα για την ανάγκη να καταργηθεί αυτό το σχολείο, το ερμαφρόδιτο, κατά τη γνώμη μας, της εκκλησιαστικής εκπαίδευσης της δευτεροβάθμιας, αυτό που δημιουργεί συνθήκες πελατειακών σχέσεων διαφόρων Μητροπόλεων.

Θα ήθελα να πω κάτι, που είναι σημαντικό. Πρώτον, υπάρχει η Ριζάρειος, που δεν είναι ένα απλό εκκλησιαστικό σχολείο, είναι ένα κληροδότημα υψηλού επιπέδου λειτουργίας, το έχω επισκεφθεί και έχω αυτή τη γνώμη. Πρέπει, λοιπόν, αυτό το σχολείο να αναβαθμιστεί και, αν χρειαστεί, να μπορέσει, στα πλαίσια των γενικών κατευθύνσεων που διαθέτει η Ριζάρη να υπάρξει μια εξέλιξη αυτού του σχολείου. Όχι ΣΜΥΚ, όμως, όχι να γίνει ΙΕΚ παπάδων, όχι.

Οι παπάδες, οι ιερείς, χρειάζονται υψηλή μόρφωση πανεπιστημιακού επιπέδου ή οιωνεί πανεπιστημιακού επιπέδου, γι’ αυτό προτείνουμε οι ακαδημίες να ενταχθούν, ως προγράμματα ή ως τμήματα στο πλαίσιο των Θεολογικών Ακαδημιών και όχι να καταργηθούν, με αιφνίδιο θάνατο, αυτή τη στιγμή.

Τελειώνοντας και ευχαριστώ πάρα πολύ για την κατανόηση, κυρίες και κύριοι συνάδελφοι, μην έχετε καμία αυταπάτη, ότι με την ψήφο σας στη Βουλή, θα κλείσετε τη μεγάλη κρίση, την οποία επιδεινώνετε, με αυτό το νομοσχέδιο. Το Φθινόπωρο θα είναι δύσκολο για την εκπαίδευση, το ξαναλέω και λόγω των συνεπειών της πανδημίας, δύο χρόνια τώρα, και λόγω πιθανών νέων συνεπειών, για τις οποίες δεν έχετε καμία προετοιμασία, παρά μόνο το εμβόλιο. Ενώ υπάρχει ανάγκη να υπάρξει αναδιάρθρωση ύλης, μείωση ύλης και επαναλήψεις, το ΙΕΠ δεν κάνει τίποτα από όλα αυτά. Απλώς, επιμένετε σε σχολείο - εξεταστικό κέντρο, σε έναν ανταγωνισμό, λες και δεν υπάρχει πρόβλημα, σήμερα, για τα παιδιά.

Γι’ αυτό θα καταθέσουμε τρεις τροπολογίες, η μία αφορά την κατάργηση της Ε.Β.Ε.

Η δεύτερη αφορά την κατάργηση της ποινής του 20% για τη χρηματοδότηση των πανεπιστημίων, που προοιωνίζεται ανάλογο πράγμα και στη μέση εκπαίδευση από ό,τι φαίνεται.

Η τρίτη είναι αυτή που ανέφερα νωρίτερα και, για να το διευκρινίσω, εννοώ την Τράπεζα Θεμάτων. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής)**: Ευχαριστώ, κύριε Πρόεδρε.

Αγαπητοί συνάδελφοι, κυρία Υπουργέ, κυρία Υφυπουργέ, ολοκληρώνεται, σήμερα στην Επιτροπή μας, η συζήτηση του νομοσχεδίου του Υπουργείου Παιδείας, ωστόσο η όλη διαδικασία της συγγραφής του νομοσχεδίου, της διαβούλευσης και της εισαγωγής του στη Βουλή ακολουθεί την ίδια πολιτική πρακτική, που γνωρίσαμε, στο παρελθόν. Δεν ξεφύγατε, κυρία Υπουργέ, από το δρόμο που χάραξαν οι προκάτοχοί σας.

Ωστόσο, αγαπητοί συνάδελφοι, η νομοθέτηση, ιδιαίτερα στο χώρο της εκπαίδευσης, όπου τα αποτελέσματα των εφαρμοσμένων πολιτικών εμφανίζονται μεσομακροπρόθεσμα, δεν μπορεί να είναι υπόθεση μόνο της εκάστοτε εφήμερης πολιτικής ηγεσίας, καθώς και η υπόθεση ενός πολιτικού Κόμματος.

Οι εκπαιδευτικές πολιτικές, για να έχουν αποτέλεσμα, θα πρέπει να στηρίζονται σε επιστημονικά δεδομένα και να είναι ολιστικές, να περιλαμβάνουν - θα έλεγα - όλους τους συντελεστές της παρεχόμενης εκπαίδευσης, να αξιολογούνται, σε όλα τα στάδια της εφαρμογής τους και να έχουν ένα μακροχρόνιο στρατηγικό σχεδιασμό και εφαρμογή.

Για το λόγο αυτόν, είναι απαραίτητος, αγαπητοί συνάδελφοι, ο θεσμικός διάλογος και, φυσικά, οι ευρύτερες συναινέσεις και μάλιστα, εδώ θα έλεγα, μέσα από την επανίδρυση του Εθνικού Συμβουλίου Παιδείας, που καταργήθηκε, επί ημερών Κυβέρνησης ΣΥΡΙΖΑ-ΑΝΕΛ.

Εσείς, κυρία Υπουργέ, προς αυτή την κατεύθυνση δεν έχετε κάνει τίποτα. Γιατί;

Το νομοσχέδιο, αγαπητοί συνάδελφοι, επαγγέλλεται τις μεγάλες αλλαγές στη δομή του σχολείου, καθώς επίσης τις μεγάλες αλλαγές στη διοίκηση, τις μεγάλες αλλαγές στα στελέχη εκπαίδευσης, καθώς και επίσης τις αλλαγές στην Εκκλησιαστική Εκπαίδευση.

Ο τίτλος του νομοσχεδίου μιλά για αναβάθμιση του σχολείου και μάλιστα, όχι μόνο για αναβάθμιση του σχολείου, αλλά και για ενδυνάμωση των εκπαιδευτικών του. Τούτο, φυσικά, θα μπορούσε να επιτευχθεί με ρυθμίσεις, που θα προωθούν την εξωστρέφεια, την ευελιξία, την εφαρμογή σύγχρονων μεθόδων διδασκαλίας και, φυσικά, ανάδειξης στελεχών, μέσα από αντικειμενικές και διαφανείς διαδικασίες.

Εμείς, στο Κίνημα Αλλαγής, σήμερα, με στόχο τη βελτίωση της δημόσιας εκπαίδευσης, εξαρχής έχουμε θέσει τις προτάσεις μας, προτάσεις, που επιλύουν προβλήματα και φυσικά συμβάλλουν στην καλύτερη εκπαιδευτική λειτουργία.

Αγαπητοί συνάδελφοι, οι ρυθμίσεις στις δομές της εκπαίδευσης και ιδιαίτερα της επιλογής στελεχών εντείνουν τη γραφειοκρατία και αυτό κρατήστε το. Επίσης, υποτάσσουν την παιδαγωγική λειτουργία και εποπτεία στη διοίκηση και αυτό κρατήστε το.

Δηλαδή, οι εκπαιδευτικοί των υποστηρικτικών δομών της εκπαίδευσης συνεχίζουν να υφίστανται την αδικία, που εισήγαγε ο νόμος 4547 /2018, ο νόμος του ΣΥΡΙΖΑ και μάλιστα, επί υπουργίας του κ. Γαβρόγλου και τούτο, διότι η προϋπηρεσία τους δεν είναι διδακτική.

Έτσι, λοιπόν, σχολικοί σύμβουλοι, εκπαιδευτικοί των Κέντρων Περιβαλλοντικής Εκπαίδευσης, υπεύθυνοι Αγωγής Υγείας και εκπαιδευτικοί πολιτιστικών θεμάτων βιώνουν σήμερα μια πλήρη, πλήρη, ανατροπή στην επαγγελματική τους πολιτική και τούτο μάλιστα πολλοί από αυτούς, μετά από 36 χρόνια.

Είναι μια ρύθμιση, κυρία Υπουργέ, που πρέπει να δείτε. Αφορά εκπαιδευτικούς, με αυξημένα προσόντα και σήμερα, ουσιαστικά, αυτούς τους εκπαιδευτικούς, με τα αυξημένα προσόντα, τους τιμωρούμε και γι’ αυτό θα πρέπει εσείς, κυρία Υπουργέ, να αποδεχθείτε την πρότασή μας και να δικαιώσετε αυτούς, που πρόσφεραν στην εκπαίδευση από άλλο μετερίζι.

Αγαπητοί συνάδελφοι, στο νομοσχέδιο δεν υπάρχει ουσιαστικά καμία μεταβίβαση αρμοδιοτήτων του Υπουργείου Παιδείας στη διοίκηση της εκπαίδευσης ούτε φυσικά αποκέντρωση στις περιφερειακές διευθύνσεις, κυρία Υπουργέ, αποκέντρωση, που θα προωθούσε, αποτελεσματικά, και την καλύτερη διαχείριση των πόρων, καθώς επίσης οι σχολικοί σύμβουλοι και οι επόπτες ποιότητας να μην υπάγονται στους διευθυντές εκπαίδευσης. Γιατί το ορθό ποιο είναι; Οι σχολικοί σύμβουλοι να υπάγονται στον περιφερειακό διευθυντή, δηλαδή, το έχουμε τονίσει και ξανατονίσει, εσείς επιμένετε. Δείτε το.

Στα κριτήρια επιλογής των στελεχών εκπαίδευσης, που βλέπουμε να επανέρχονται τα κριτήρια του ν. 3840/2010, καθώς και οι όροι της δομημένης συνέντευξης, την οποία χαιρετίζουμε, καθώς επίσης από τράπεζα ερωτήσεων.

Ωστόσο, μεγάλο προβληματισμό δημιουργεί η πρόβλεψη για συμμετοχή στα Συμβούλια Επιλογής Διευθυντών Σχολικών Μονάδων δύο εκπαιδευτικών, με 15ετή εμπειρία και αυξημένα προσόντα.

Κυρία Υπουργέ, σας το είπα και χθες στη συζήτηση επί των άρθρων, σας το τόνισα, ότι η ρύθμιση αυτή είναι απαράδεκτη και σας καλούμε να την αποσύρετε και να προβλέψετε τη συμμετοχή στο Συμβούλιο αυτό εκπαιδευτικών, με αυξημένα πραγματικά προσόντα και εμπειρία και κατά προτεραιότητα να έχουν μία θητεία είτε ως διευθυντές εκπαίδευσης είτε ως προϊστάμενοι γραφείων είτε ως διευθυντές σχολείων. Σε περίπτωση, που δεν υπάρχουν τέτοιες δηλώσεις ενδιαφέροντος, τα Συμβούλια αυτά να συγκροτούνται ή το Συμβούλιο να συγκροτείται με τρεις σχολικούς συμβούλους, οι οποίοι, έτσι και αλλιώς, έχουν την αρμοδιότητα να αξιολογούν τους διευθυντές των σχολικών μονάδων.

Τώρα, όσον αφορά την επιμόρφωση των εκπαιδευτικών, οι ρυθμίσεις, πολύ φοβάμαι, ότι θα μείνουν γράμμα κενό και τούτο, διότι δεν υπάρχουν οι κατάλληλες δομές, αλλά ούτε και προσδιορίζεται πώς θα υλοποιηθεί και πώς θα ελέγχεται, ουσιαστικά, η ποιότητα της ενδοσχολικής επιμόρφωσης.

Εδώ να θυμίσω, κύριε Φίλη, εσείς με την κατάργηση των δεκατριών περιφερειακών επιμορφωτικών κέντρων, δημιουργήσατε το ζήτημα.

Δημιουργήθηκε το ζήτημα αυτό και το πρόβλημα, επί ΣΥΡΙΖΑ – ΑΝΕΛ και μέχρι σήμερα, η σημερινή Κυβέρνηση και εσείς, κυρία Κεραμέως, δεν έχετε κάνει τίποτα για την επανίδρυση αυτών των δεκατριών περιφερειακών κέντρων επιμόρφωσης.

Πώς, λοιπόν, θα υλοποιηθεί η επιμόρφωση των εκπαιδευτικών, που, φυσικά, είναι κρίσιμη η προσαρμογή τους στα σύγχρονα εκπαιδευτικά δεδομένα, όταν η πολιτεία δεν προσφέρει τις απαραίτητες υποδομές; Και φυσικά, ο σχεδιασμός αυτός έχει, ως αποτέλεσμα ένα γεγονός, που είναι ατελή.

Αγαπητοί συνάδελφοι, τώρα στα ζητήματα της αυτονομίας της σχολικής μονάδας. Η συλλογικότητα σχολικής μονάδας υπονομεύεται, αφού οι αρμοδιότητες του Συλλόγου Διδασκόντων περνούν, πλέον, στον Διευθυντή του σχολείου. Ο Διευθυντής, δηλαδή, αποκτά υπερεξουσίες και υποβαθμίζεται ο Σύλλογος Διδασκόντων. Ξανακοιτάξτε το και αυτό. Το Σχολικό Συμβούλιο περνάει, ουσιαστικά, στον έλεγχο του δήμου. Ένα άλλο πρόβλημα, όπου εδώ, οι εκπαιδευτικοί αποτελούν μειοψηφία. Δηλαδή, ο δήμαρχος ορίζει στο πενταμελές συμβούλιο τρία μέλη. Άρα, ουσιαστικά, ο δήμαρχος είναι αυτός, που χαράζει πολιτική. Ταυτόχρονα, δεν επέρχονται ποιοτικές αλλαγές, που θα αναβαθμίζουν την εκπαιδευτική διαδικασία, τούτο, δηλαδή, γιατί δεν αλλάζουν και τα ωρολόγια προγράμματα και δεν επαναφέρεται επίσης, κυρία Υπουργέ, όπως είπα και χθες επί των άρθρων, το ολοήμερο πρόγραμμα του ΕΑΕΠ. Δεν θεσμοθετούνται όμιλοι στο Γυμνάσιο και δεν υπάρχει πρόβλεψη για πιστοποίηση στην πληροφορική και στην αγγλική γλώσσα, με την αποφοίτηση των παιδιών.

Εμείς, στο Κίνημα Αλλαγής, στο ΠΑΣΟΚ, προτείναμε το απολυτήριο γυμνασίου, με ταυτόχρονη πιστοποίηση της ξένης γλώσσας, καθώς επίσης και τις γνώσεις του υπολογιστή.

Όσο δε για τα εργαστήρια δεξιοτήτων, που διαφημίζει το Υπουργείο, αυτά δεν είναι άλλα από τα προγράμματα της ευέλικτης ζώνης. Δηλαδή, διαθεματικά και δημιουργικά προγράμματα αγωγής υγείας, περιβαλλοντικής εκπαίδευσης, πολιτιστικών δραστηριοτήτων, κοινωνικής ζωής, που υπάρχουν στα σχολεία, που είναι πολιτικές των Κυβερνήσεων μας. Πρότερων, δηλαδή, Κυβερνήσεων ΠΑΣΟΚ. Πολιτικές, που βλέπουμε και βλέπετε και αναγνωρίζετε, ως θετικές. Ακόμα, ο θεσμός του μέντορα επαναφέρεται, όπως προβλεπόταν στο ν.3848/10. Επαναφέρετε, επίσης το πολλαπλό βιβλίο, χωρίς, όμως, να λαμβάνετε υπόψη τα δεδομένα της ψηφιακής εποχής του 5G, της ψηφιακής εποχής, όπως είπα, που βιώνουμε. Η σύγχρονη προσέγγιση, λοιπόν, είναι ο φάκελος του μαθήματος, που περιλαμβάνει το βιβλίο, ως βοήθημα. Είναι το ψηφιακό βιβλίο και η διαδικασία του φωτόδεντρου και φυσικά η αλλαγή της διδακτικής βαθμολογίας, που χρησιμοποιείται, σήμερα, ως βιωματική, αποκαλυπτική και συνεργατική μέθοδος. Διατηρούμε, λοιπόν κυρία Υπουργέ, τις επιφυλάξεις για την αποτελεσματικότητα αυτού του θεσμού.

Αγαπητοί συνάδελφοι, το νομοσχέδιο θέτει πολύ σημαντικό ζήτημα για την αξιολόγηση στην εκπαίδευση. Πιστεύω, ότι όλοι θα πρέπει να είμαστε προς την κατεύθυνση να αξιολογείται ο εκπαιδευτικός, για καλύτερη παρεχόμενη εκπαίδευση. Προβλέπετε εδώ, κυρία Υπουργέ, βάσει του νομοσχεδίου, περιγραφική αξιολόγηση στους εκπαιδευτικούς και αριθμητική αξιολόγηση για τα στελέχη. Η αξιολόγηση, αγαπητοί συνάδελφοι, είναι μια διαδικασία απαραίτητη, στην εκπαιδευτική διαδικασία και προωθεί την ποιότητα και την αντικειμενικότητα, την ανταπόκριση με τα σύγχρονα εκπαιδευτικά και παιδαγωγικά δεδομένα.

Εμείς, στο Κίνημα Αλλαγής, έχουμε, επανειλημμένα, τονίσει ότι είμαστε υπέρ της αξιολόγησης, η οποία, μάλιστα, θα πρέπει να εφαρμοσθεί, άμεσα και η οποία, μάλιστα, δεν θα πρέπει να σταματά, φυσικά, μόνο στους εκπαιδευτικούς. Χρειάζεται αξιολόγηση προγραμμάτων, αξιολόγηση δομών, αξιολόγηση πόρων. Θέλουμε, δηλαδή, η αξιολόγηση να είναι ενισχυτική, ανατροφοδοτική, επιμορφωτική, χωρίς φυσικά κανένα τιμωρητικό χαρακτήρα, απέναντι στον εκπαιδευτικό. Πρέπει, δηλαδή ο εκπαιδευτικός, μέσω της αξιολόγησης, να γίνει καλύτερος. Θέλουμε να υλοποιείται, με ανοιχτές διαδικασίες. Η ανώνυμη, όμως, αξιολόγηση των προϊσταμένων από τους υφισταμένους είναι, θα έλεγα, απαράδεκτη. Δεν είναι ούτε σύμφωνη με το νόμο, άλλωστε έχει κριθεί και στο Σ.τ.Ε., ούτε είναι σωστή, από πλευράς παιδαγωγικής άποψης. Επίσης, στο πλαίσιο της αξιολόγησης, να σημειώσω ότι μέσα στην πανελλαδική εξέταση των μαθητών της ΣΤ΄ Δημοτικού και της Γ΄ Γυμνασίου, που θεσμοθετείται, δεν θα πετύχετε την αξιολόγηση του εκπαιδευτικού συστήματος, αλλά κυρίως θα οξύνετε τον ανταγωνισμό. Αγαπητοί συνάδελφοι, αυτό ξαναδέστε το.

Αγαπητοί συνάδελφοι, έρχομαι στα θέματα της Εκκλησιαστικής Εκπαίδευσης. Να σημειώσω, ότι με τις διατάξεις του νομοσχεδίου, τακτοποιούνται και τίθενται σε αντιστοιχία τα εκκλησιαστικά σχολεία, τα οποία λειτουργούν, με τη μορφή των πρότυπων σχολείων. Άλλωστε, όλοι θέλουμε τους καλύτερους κληρικούς, μέσα στην κοινωνία, τους καλύτερους ιερείς, να μπορούν να ανταποκριθούν στα σημερινά προβλήματα, που ο πολίτης, ο νέος, η νέα αντιμετωπίζουν. Επίσης, οι σχολές μαθητείας υποψηφίων κληρικών, λειτουργούν ως μεταδευτεροβάθμια εκκλησιαστική εκπαίδευση, με πιστοποίηση επιπέδου 5. Σημαντική είναι επίσης η ρύθμιση για συγχώνευση στις Ανώτατες Εκκλησιαστικές Ακαδημίες Θεσσαλονίκης και της Βελλάς Ιωαννίνων, με της Ακαδημίες Αθηνών και Κρήτης. Εδώ, κυρία Υπουργέ, να σημειώσω ότι ακούσαμε, στην ακρόαση των φορέων, ότι η Εκκλησία της Ελλάδος είναι σύμφωνη με τις ρυθμίσεις αυτές. Αυτό είναι θετικό.

Να επισημάνω, ωστόσο, ότι σύμφωνα με το νομοσχέδιο, ενώ η Εκκλησία της Ελλάδος, σύμφωνα με το νομοσχέδιο και η Εκκλησία της Κρήτης εκπροσωπούνται στο εποπτικό συμβούλιο της εκκλησιαστικής εκπαίδευσης, με δύο μέλη η καθεμιά, δεν προβλέπεται εκπροσώπηση του Αγίου Όρους. Γιατί αυτό; Είναι κάτι που πρέπει να το ξαναδείτε. Ιδίως, σε ό,τι έχει να κάνει με τα θέματα, που αφορούν άμεσα την Αθωνιάδα Σχολή, κύριε Φίλη, και ανήκουν στην άμεση αρμοδιότητα της Ιεράς Κοινότητας και των ιερών μονών. Σε τέτοια θέματα, το ορθό είναι να μη λαμβάνονται αποφάσεις, από το εποπτικό συμβούλιο, ερήμην του Αγίου Όρους. Συνεπώς, κυρία Υπουργέ, να προβλεφθεί η συμμετοχή δύο εκπροσώπων της Ιεράς Κοινότητας και μάλιστα με καθοριστική ψήφο. Άλλωστε, το Άγιο Όρος έχει ειδικό καθεστώς και του οποίου ο καταστατικός χάρτης αναγνωρίζεται από το άρθρο 105 του Συντάγματος.

Περνάω στις ρυθμίσεις για την τριτοβάθμια εκπαίδευση. Όπως ανέφερα και στις προηγούμενες συνεδριάσεις της Επιτροπής, η διεξαγωγή των εκλογικών διαδικασιών στα πανεπιστήμια, με ηλεκτρονικά μέσα, συνάδει με τα σύγχρονα τεχνολογικά δεδομένα και προωθεί, φυσικά, τη μεγαλύτερη συμμετοχή. Τώρα, όσον αφορά την ΕΘΑΑΕ, το έργο της είναι σημαντικό και γι’ αυτό θα πρέπει να θωρακιστεί, με πόρους και προσωπικό και όχι απλά με αποσπάσεις. Κυρία Υπουργέ, οι αποφάσεις για την τριτοβάθμια εκπαίδευση δεν μπορούν να βασίζονται στις συγκυρίες. Πρέπει να είναι στέρεες, αντικειμενικές, διαχρονικές, με σεβασμό, φυσικά, στις Ανεξάρτητες Αρχές, όπως πριν στα ΣΔΙΤ, σήμερα της ΕΘΑΑΕ.

Σε ό,τι αφορά, τώρα, τα πανεπιστήμια. Επίσης, να υπάρχει διάλογος και διαβούλευση με τις τοπικές κοινωνίες, ώστε να αντιμετωπίζονται τα προβλήματα, στη βάση τους τόσο για τα μεγάλα αστικά κέντρα όσο και για την περιφέρεια. Γιατί, αγαπητοί συνάδελφοι, οι δομές της τριτοβάθμιας εκπαίδευσης λειτουργούν και ως θύλακες ανάπτυξης, τόσο σε τοπικό, αλλά και περιφερειακό, αλλά και εθνικό επίπεδο. Ζήσαμε, γνωρίσαμε τη μεταρρύθμιση στην τριτοβάθμια εκπαίδευση της Κυβέρνησης ΣΥΡΙΖΑ-ΑΝΕΛ. Χωρίς σχέδιο, χωρίς πρόταση. Χωρίς καμία έκφραση γνώμης της ΑΔΙΠ. Με συγχωνεύσεις τμημάτων, με αποδόμηση της τριτοβάθμιας τεχνολογικής εκπαίδευσης, με προβλήματα, που δημιουργήθηκαν και απαιτούν λύσεις. Πρέπει εσείς, κυρία Υπουργέ, σήμερα, να δώσετε λύσεις και όχι να συνεχίζετε να φέρνετε μαθητές, φοιτητές και εκπαιδευτικούς προ εκπλήξεων. Τολμήστε.

Σας είπαμε και στην προηγούμενη συνεδρίαση, ότι η ελάχιστη βάση εισαγωγής οδηγεί πολλά παιδιά εκτός πανεπιστημίων. Και τούτο, εν μέσω μάλιστα της πανδημίας, που όλοι βιώνουμε και τις δυσκολίες, που αντιμετωπίζει ο μαθητής, μακριά από την τάξη. Δημιουργήθηκαν αδικίες και αδικίες πολλές, δεν είναι αργά, κυρία Υπουργέ, να τις διορθώσετε αυτές τις αδικίες. Ιδιαίτερα δείτε, έστω και για φέτος, να μην τηρηθεί η Ελάχιστη Βάση Εισαγωγής και ιδιαίτερα να μην τηρηθεί η Ελάχιστη Βάση Εισαγωγής για τις σχολές.

Αγαπητοί συνάδελφοι, κλείνω τοποθέτησή μου, με δύο σημαντικές τροπολογίες, που καταθέτει το Κίνημα Αλλαγής.

Η πρώτη αφορά στην κατοχύρωση των επαγγελματικών δικαιωμάτων μηχανικού, για τους μηχανικούς αποφοίτους της Σχολής Ικάρων. Κυρία Υπουργέ, να θυμίσω ότι η κατεύθυνση μηχανικών της Σχολής Ικάρων είναι, κατά το τύπο και ουσία, ανώτατο εκπαιδευτικό ίδρυμα παροχής του απαιτούμενου ακαδημαϊκού και επιστημονικού υπόβαθρου του επαγγέλματος του μηχανικού. Ωστόσο, τα σχετικά Προεδρικά Διατάγματα δεν έχουν περιλάβει τη Σχολή Ικάρων στον κατάλογο των σχολών, που αφορά τη ρύθμιση των επαγγελματικών δικαιωμάτων των μηχανικών, παρά το ότι με το πτυχίο της Σχολής Ικάρων έχουν λάβει την αντίστοιχη πανεπιστημιακή εκπαίδευση. Το αποτέλεσμα, σήμερα, είναι οι μηχανικοί αυτοί να αδυνατούν να εγγραφούν στο ΤΕΕ, όπως δικαιούνται, και συνεπώς, το θέμα θα πρέπει να εξεταστεί και να ρυθμιστεί, νομοθετικά.

Η δεύτερη τροπολογία, που καταθέτουμε, είναι η τροπολογία, που αφορά την εναρμόνιση της νομοθεσίας εκλογής κοσμητόρων στα ΑΣΕΙ. Με τις διατάξεις για την εκλογή κοσμητόρων στα ΑΣΕΙ, δηλαδή στα Ανώτατα Στρατιωτικά Εκπαιδευτικά Ιδρύματα. Σας καλούμε, κυρία Υπουργέ, να τις κάνετε αποδεκτές.

Ως προς την ψήφιση του νομοσχεδίου, όπως και για την ψήφιση των άρθρων του νομοσχεδίου, επιφυλασσόμαστε για την Ολομέλεια και εκεί θα αποφανθούμε. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.)**: Ευχαριστώ πολύ, κύριε Πρόεδρε.

Φτάνοντας στη σημερινή 4η συνεδρίαση της Επιτροπής, για το εκπαιδευτικό νομοσχέδιο της Κυβέρνησης, προκύπτουν, νομίζω, ορισμένα συμπεράσματα.

Καταρχήν, για το βαθμό αποδοχής αυτού του νομοσχεδίου από την κοινωνία. Παρά τις συνεχείς αναφορές της Κυβέρνησης και των Βουλευτών της, σε αποτελέσματα αμφιλεγόμενων και κατά παραγγελία δημοσκοπήσεων, γιατί τέτοιες είναι και το ξέρετε, παρά το συστηματικό μπαράζ υποστηρικτικής αρθρογραφίας στις ναυαρχίδες του αστικού τύπου, αλλά και σε πολυσύχναστα αστικά site, τελικά, στην προχθεσινή συνεδρίαση της Επιτροπής, με τους φορείς και αφού πρώτα οι Ομοσπονδίες των Εκπαιδευτικών, διερμηνεύοντας τη θέληση των μελών τους, ζήτησαν την απόσυρση του νομοσχεδίου, κυρία Υπουργέ και αφού, βέβαια, εξαιρέσουμε, για ευνόητους λόγους, τους κυβερνητικούς κρατικούς φορείς, όπως είναι η Εθνική Αρχή Ανώτατης Εκπαίδευσης ή το Ινστιτούτο Εκπαιδευτικής Πολιτικής, τότε ξέρετε ποιος ήταν ο φορέας εκείνος, που δεν μπόρεσε να κρύψει τον ενθουσιασμό του για το νομοσχέδιο σας;

Ο Σύνδεσμος των Ιδιωτικών Σχολείων ! Δηλαδή, οι μεγαλέμποροι της παιδείας, οι οποίοι μάλιστα, αφού πρώτα δεν δίστασαν να δώσουν, δημοσίως, τα συγχαρητήριά τους στην Κυβέρνηση, ως γνήσιοι αντιπρόσωποι όλου του μεγάλου επιχειρηματικού κόσμου και αφού υπενθύμισαν ότι η λεγόμενη αυτονομία των σχολείων αποτελεί βασική κατεύθυνση του ΟΟΣΑ και της Ευρωπαϊκής Ένωσης – γι’ αυτό και συμφωνεί μαζί της και ο ΣΥΡΙΖΑ – αλλά και του Συνδέσμου Ελλήνων Βιομηχάνων, μετά μας θύμισαν τη λαϊκή παροιμία «τρώγοντας έρχεται η όρεξη» ! Μιας και στο τέλος, ζήτησαν ακόμα μεγαλύτερη ελευθερία και αυτονομία στις σχολικές μονάδες, ακόμα περισσότερη ενδυνάμωση του ρόλου του Διευθυντή του σχολείου, σε συνδυασμό, βέβαια, με τις διαδικασίες αξιολόγησης και λογοδοσίας.

Αυτοί είναι που σας στηρίζουν, μαζί με τα λογής -λογής «παπαγαλάκια» των Μέσων Μαζικής Ενημέρωσης και όχι οι εκπαιδευτικοί, όχι οι γονείς, όχι η νέα γενιά, που διαδηλώνουν όλοι, ενάντια στο νομοσχέδιο σας, όπως έκαναν και χθες, σε πολύ μαζικά συλλαλητήρια, μάλιστα, μέσα στο καλοκαίρι. Γι’ αυτό και την ΑΣΓΜΕ, τη Συνομοσπονδία των Γονέων των Μαθητών της Ελλάδας, τους γονείς, δηλαδή, των μαθητών, αυτούς τους οποίους, υποτίθεται, ότι ωφελεί το νομοσχέδιο σας, δεν τολμήσατε καν να τους καλέσετε, εδώ στην Επιτροπή, όπως οφείλατε και τους αποκλείσατε, με αστείες, δυστυχώς για εσάς, δικαιολογίες.

Αν όλο αυτό δεν είναι μια ακόμα επιβεβαίωση ότι το νομοσχέδιο σας είναι κομμένο και ραμμένο στα μέτρα των κατευθύνσεων του ΟΟΣΑ, της Ευρωπαϊκής Ένωσης και του ΣΕΒ για ένα σχολείο - επιχείρηση, το οποίο συρρικνώνει τα μορφωτικά δικαιώματα των παιδιών των λαϊκών οικογενειών, τότε τι είναι;

Για να το εξετάσουμε, λοιπόν, πάλι το νομοσχέδιό σας και σε πλευρές του, που ίσως δεν έχουν φωτιστεί όσο πρέπει.

Για τις δομές, πρώτα και για τα στελέχη της εκπαίδευσης. Δημιουργείται μια εκτεταμένη ιεραρχική δομή, σε όλο το εύρος της εκπαίδευσης, στη βάση πάντα του νόμου 4547 του ΣΥΡΙΖΑ, εμπλουτισμένου πια τώρα και με την ατομική αξιολόγηση, που εισάγει η Νέα Δημοκρατία. Τα στελέχη όλης αυτής της ιεραρχικής δομής, λόγω των γραφειοκρατικών, απογραφικών και κυρίως, λόγω των αξιολογικών τους καθηκόντων, που είναι πάρα, μα πάρα πολλά, αντικειμενικά, θα βρίσκονται πολύ μακριά, αν όχι απέναντι και δεν θα μπορούν ποτέ να σταθούν δίπλα στους εκπαιδευτικούς, για να τους βοηθούν, στη δύσκολη εκπαιδευτική τους καθημερινότητα.

Οι σύμβουλοι εκπαίδευσης δεν θα είναι παρά οι αξιολογητές των εκπαιδευτικών και αυτό είναι, που θα βαρύνει τελικά, στη σχέση τους μαζί τους. Οι επόπτες πάλι της ποιότητας της εκπαίδευσης, ποια ακριβώς αποστολή θα έχουν; Μήπως να μοιράζουν πιστοποιητικά ποιότητας ISO στους εκπαιδευτικούς και στα σχολεία, τα οποία, μάλιστα, θα δημοσιοποιούνται και στις δημόσιες ηλεκτρονικές πλατφόρμες καταγραφής των σχολικών επιδόσεων; Βλέπετε, όταν η παιδεία μετατρέπεται ολοένα και περισσότερο σε εμπόρευμα, κάποια στιγμή χρειάζεται, σύμφωνα με την αγορά, και την πιστοποίηση της.

Όταν σας τα λέμε όλα αυτά, ξέρουμε πολύ καλά τι θα ακούσουμε. Τα ακούμε μέρες τώρα. Αλλάζετε, συνήθως, την κουβέντα και μας απαντάτε με το άρθρο 17, για παράδειγμα, ότι προβλέπεται, λέει, η σύσταση 1.100 θέσεων, για τη στελέχωση των επιτροπών διεπιστημονικής στήριξης στα σχολεία, που κατανέμονται με 550 θέσεις ψυχολόγων και άλλες τόσες θέσεις κοινωνικών λειτουργών. Αναγκαίες ειδικότητες; Ασφαλώς. Μην ξεχνάτε ότι αυτό αποτελούσε και αποτελεί πάγιο και διαχρονικό αίτημα του ίδιου του κινήματος. Το ερώτημα είναι αρκούν αυτές οι θέσεις για να καλύψουν τις σημερινές ανάγκες; Η απάντηση είναι όχι. Ο αριθμός τους είναι πολύ -πολύ μικρότερος, σε σχέση με τις ανάγκες, που υπάρχουν σήμερα, σε όλα τα σχολεία. Ειδικά τώρα, με όλα τα ψυχοκοινωνικά προβλήματα, που συνεχίζει να προκαλεί η πανδημία. Και, φυσικά, παραμένει ζητούμενο και η σχέση εργασίας όλων αυτών. Θα είναι μόνιμοι;

Σε ό,τι αφορά τη λειτουργία και τη διοίκηση του σχολείου, που ετοιμάζετε. Σε ένα τέτοιο σχολείο αυτόνομο, σε ένα τέτοιο σχολείο - επιχείρηση, δεν θα μπορούσε παρά να συρρικνωθεί ακόμα περισσότερο, σχεδόν να καταργηθεί, κάθε ουσιαστικός ρόλος του Συλλόγου Διδασκόντων και οι εκπαιδευτικοί του να μετατραπούν, σε απλά εκτελεστικά όργανα των άνωθεν εντολών, χωρίς ουσιαστικά δικαιώματα στο σχολείο. Ένα τέτοιο σχολείο, φυσικά, δεν μπορεί να το διοικεί παρά μόνο ένας Διευθυντής, με πάμπολλες υπερεξουσίες. Ένας διευθυντής - μάνατζερ. Ένας διοικητής. Στην πραγματικότητα, ένας απόλυτος άρχοντας. Θα υπογράφει ο Διευθυντής του σχολείου τις οικονομικές συμφωνίες του σχολείου, με τους διάφορους χορηγούς.

Θα πουλάει στην αγορά τη χρήση των υποδομών του σχολείου, θα αξιολογεί όλους τους εκπαιδευτικούς του σχολείου και θα επιλέγει αυτός, αποκλειστικά αυτός, τους μέντορες των νέων εκπαιδευτικών και τους λεγόμενους «συντονιστές» των σχολικών τάξεων και των διδακτικών αντικειμένων.

Αν τώρα σε όλα αυτά προσθέσουμε και ότι όλοι αυτοί οι μέντορες και συντονιστές θα αμείβονται με μόρια, προς χρήση, για μια μελλοντική τους επιλογή, ως στελέχη - και εδώ κάνω μια παρένθεση από την απλήρωτη δουλειά, με αντάλλαγμα τα ρεπό του κυρίου Χατζηδάκη, περνάμε στην εργασία, με αντάλλαγμα κάποια μόρια της κυρίας Κεραμέως- εύκολα αντιλαμβανόμαστε, ότι σε κάθε σχολείο θα διαμορφώνεται ένα άθλιο, πραγματικά άθλιο, κλίμα εξαρτήσεων, φόβου, ομαδοποιήσεων, το οποίο θα ναρκοθετεί το παιδαγωγικό κλίμα και θα υπονομεύει κάθε έννοια συναδελφικότητας και αλληλεγγύης, μέσα στα σχολεία.

Όλο αυτό το αυταρχικό και αντιδημοκρατικό πλαίσιο συμπληρώνεται επιπλέον και με το άρθρο 107, για τη λεγόμενη αναμόρφωση του Σχολικού Συμβουλίου. Στο Σχολικό Συμβούλιο, μέχρι σήμερα, συμμετείχαν ο Σύλλογος Διδασκόντων του σχολείου, όλος ο Σύλλογος, το διοικητικό συμβούλιο του Συλλόγου Γονέων και ο εκπρόσωπος του δήμου. Στα σχολεία μάλιστα της δευτεροβάθμιας εκπαίδευσης, συμμετείχαν και τρεις εκπρόσωποι των μαθητών, που ορίζονταν, με απόφαση των μαθητικών συμβουλίων. Αυτό το Σχολικό Συμβούλιο, με αυτήν τη μορφή, καταργείται με το νομοσχέδιό σας.

Στη θέση του δημιουργείται ένα κλειστό, ένα ελεγχόμενο όργανο, που θα τρέχει όλες τις διαδικασίες του σχολείου – επιχείρηση, της αυτόνομης και οικονομικά εξαρτημένης από τους χορηγούς, δηλαδή, σχολικής μονάδας. Δημιουργείται ένα πενταμελές όργανο, μικρό, σφικτό, με τον Διευθυντή του σχολείου, έναν εκπαιδευτικό, μόνο έναν – αυτόν θα τον ορίζει ο Σύλλογος Διδασκόντων, να και μια αρμοδιότητα του Συλλόγου Διδασκόντων, ίσως και η μοναδική – δύο εκπρόσωποι του δήμου και ένας εκπρόσωπος του Συλλόγου Γονέων, ενώ στη δευτεροβάθμια εκπαίδευση, θα συμμετέχει μόνο ένας εκπρόσωπος των μαθητών, αλλά προσέξτε, χωρίς δικαίωμα ψήφου!

Εισάγεται, επιπλέον, η αντιδημοκρατική διάταξη, ότι το συγκεκριμένο όργανο θα συνεδριάζει με όσους είναι παρόντες, ακόμα και με δύο στα πέντε μέλη και βεβαίως, οι αρμοδιότητες αυτού του Σχολικού Συμβουλίου συνδέονται, άμεσα, με την επιχειρηματική λειτουργία του σχολείου, τη συνεργασία του με διάφορους φορείς και, όπως χαρακτηριστικά αναφέρει το νομοσχέδιο, με την ταυτότητα και τον προσανατολισμό της σχολικής μονάδας. Όλα χωράνε εδώ, σ’ αυτόν τον ορισμό.

Θεωρούμε και οφείλουμε να το πούμε, ότι είναι εξαιρετικά επικίνδυνη εκείνη η διάταξη του νομοσχεδίου, σε σχέση με τις αρμοδιότητες του Σχολικού Συμβουλίου, για την κατάθεση σχεδίου για αντιμετώπιση των κρίσεων, που εμφανίζονται στη σχολική μονάδα. Μην αναρωτιέστε ποιες είναι αυτές οι κρίσεις, που εμφανίζονται στη σχολική μονάδα, γιατί με πρόσχημα, δήθεν, την αντιμετώπιση αυτών των κρίσεων, ανοίγουν επικίνδυνοι δρόμοι, για την παρέμβαση σε αγωνιστικές κινητοποιήσεις, που λαμβάνουν χώρα σε ένα σχολείο, για την καταστολή, δηλαδή, των μαθητικών αγώνων, μέχρι και για την παρέμβαση στα εσωτερικά ζητήματα λειτουργίας του ίδιου του Συλλόγου Διδασκόντων. Παραδείγματος χάρη, για τη συλλογική απόρριψη μιας κυβερνητικής οδηγίας, για τη συμμετοχή σε μια κινητοποίηση και άλλα.

Τι επιχειρεί να κάνει εδώ η Κυβέρνηση; Μα είναι φανερό, το φόβο της ομολογεί και θέλει να πετάξει έξω από τα σχολικά συμβούλια κάθε ενοχλητική φωνή, να περιορίσει τη δυνατότητα της συζήτησης, να μειώσει τη συμμετοχή της σχολικής κοινότητας, να μην επιτρέψει, σε τελευταία ανάλυση, την αμφισβήτηση των εντολών της για το σχολείο. Για τόση ελευθερία, για τόση αυτονομία μιλάμε !

Σε ό,τι αφορά τώρα την αξιολόγηση, είναι ολοφάνερος ο στόχος της. Παρά τα όσα ισχυρίζεται η Κυβέρνηση περί επιμόρφωσης, την οποία, βεβαίως, η Κυβέρνηση αντιλαμβάνεται, ως ποινή και όχι ως δικαίωμα όλων των εκπαιδευτικών και ως υποχρέωση, λέμε εμείς, της πολιτείας, την οποία δεν ικανοποιεί, χρόνια τώρα, παρά λοιπόν όλα αυτά, φαίνεται ξεκάθαρα ο συγκεντρωτικός χαρακτήρας του μηχανισμού της αξιολόγησης, ο οποίος στήνεται, απόλυτα ελεγχόμενος από το Υπουργείο Παιδείας. Είναι ένα στοιχείο, άλλωστε, το οποίο διαπνέει και όλο το νομοσχέδιο και φαίνεται έντονα και στον τρόπο της επιλογής των στελεχών της εκπαίδευσης.

Επειδή, κύριε Κωτσέ, κάτι ξέρουμε κι εμείς από σχολείο και από σχολικές τάξεις, τι είναι αυτά, που μας λέτε, ότι, με την αξιολόγηση, οι εκπαιδευτικοί θα κρίνουν τα αποτελέσματα της δουλειάς τους; Τι νομίζετε, δηλαδή, ότι τόσα χρόνια δεν το κάνουν; Κάθε μέρα, κάθε ώρα, που βγαίνουν από την τάξη, οι εκπαιδευτικοί κρίνουν τη δουλειά τους. Συζητάνε μεταξύ τους, για το πώς θα τη βελτιώσουν. Το άλλο, ότι με την αξιολόγηση θα ενημερώνονται οι γονείς για τα μαθησιακά αποτελέσματα των παιδιών τους, στο σχολείο; Τι νομίζετε, ότι δε γίνεται αυτό, ότι όλοι οι εκπαιδευτικοί δεν έχουν καμία επαφή με τους γονείς, ότι δεν τους ενημερώνουν για τα παιδιά τους; Σε όλον αυτόν τον καιρό της καραντίνας, ποιοι νομίζετε ότι κρατήσανε ζωντανή τη σχέση, ανάμεσα στο σχολείο και στα παιδιά; Το Υπουργείο Παιδείας και η κυρία Κεραμέως, που δεν μπορούσαν ένα σύστημα να συντηρήσουν, για να δουλέψει της προκοπής ή οι εκπαιδευτικοί, που χρησιμοποίησαν χίλιους δύο τρόπους, επικοινωνώντας με τα ίδια τα παιδιά και με τους γονείς τους, όλους αυτούς τους μήνες; Δεν τα ξέρετε αυτά;

Μηχανισμό, λοιπόν, για την αποκέντρωση, μηχανισμό για την επιβολή της αντιεκπαιδευτικής κυβερνητικής πολιτικής στήνετε και όποιος εκπαιδευτικός τον αμφισβητεί, όποιος τον αντιμάχεται, όποιος υπερασπίζεται τα μορφωτικά δικαιώματα όλων των παιδιών, τότε απειλείται και με στέρηση μισθού, αλλά και με τον αποκλεισμό του, για οκτώ ολόκληρα χρόνια, από την επιλογή οποιασδήποτε στελεχιακής θέσης, ακόμα και του υποδιευθυντή του σχολείου !

Κύριε Φίλη, σας θυμίζει μήπως κάτι αυτό το τελευταίο, που είπα τώρα, για τον οκτάχρονο αποκλεισμό από κάθε στελεχιακή θέση; Κακώς, θα έπρεπε να το θυμάστε, γιατί το ψηφίσατε και εσείς. Πρόκειται για τη γνωστή τροπολογία Γεροβασίλη, το Φθινόπωρο του 2017, με την οποία η Κυβέρνηση του ΣΥΡΙΖΑ, ποινικοποίησε, τότε, την απεργία, αποχή των εργαζομένων στο δημόσιο, ενάντια στην αντιδραστική αξιολόγηση τους. Αυτήν την επαίσχυντη νομοθετική σας διάταξη αξιοποιεί τώρα η Κυβέρνηση της Νέας Δημοκρατίας!

Πάμε τώρα και στην πολυδιαφημισμένη αυτονομία των σχολείων, με την οποία επί της ουσίας, συμφωνεί ο ΣΥΡΙΖΑ και το δηλώνει, άλλωστε, ευθαρσώς, απλά τη θέλει λίγο διαφορετική, πασπαλισμένη και με λίγη δημοκρατία.

Πρέπει να είναι καθαρό στις λαϊκές οικογένειες, ότι το σχολείο, που ετοιμάζετε, στόχο έχει την κατηγοριοποίηση των μαθητών. Στόχο έχει εκείνο το σχολείο, για το οποίο - τι πάω και θυμάμαι τώρα - το Γενάρη του 2016, ο Βουλευτής του ΣΥΡΙΖΑ, Αλέξανδρος Τριανταφυλλίδης, με άρθρο του στην «ΑΥΓΗ» - το όνομά του είναι δημοσιοποιημένο, άλλωστε – έλεγε, ότι θα πρέπει να μπουν δίδακτρα στα δημόσια σχολεία 60, 100 ευρώ το μήνα, έτσι ώστε τα παιδιά να μην τρέχουν το απόγευμα σε άλλες δραστηριότητες, αλλά αυτές να τις βρίσκουν στο ίδιο τους το σχολείο, να τις αγοράζουν, μάλλον, στο ίδιο τους το σχολείο! Αυτό είναι το σχολείο - επιχείρηση. Πώς θα το καταγγείλει τώρα ο ΣΥΡΙΖΑ, όταν ο ΣΥΡΙΖΑ, ο Βουλευτής του ΣΥΡΙΖΑ, η εφημερίδα του ΣΥΡΙΖΑ, το προβάλλει; Υπουργός Παιδείας ήσασταν τότε, κύριε Φίλη, αλλά δεν θυμάμαι να είπατε κάτι γι’ αυτό.

Το σχολείο, λοιπόν, που ετοιμάζετε, στόχο έχει την κατηγοριοποίηση των μαθητών. Το σχολείο – επιχείρηση στοχεύει στη διάσπαση της ενιαίας γνώσης, που πρέπει να δίνεται σε όλα τα παιδιά, γι’ αυτό το σκοπό αξιοποιεί και την αξιολόγηση των μαθητών και να σας πω και κάτι το καινοτόμο; Τελικά από πού κρίνεται; Κρίνεται από το σκοπό, κρίνεται από το περιεχόμενο του σχολείου, όχι από τις μορφές της αξιολόγησης. Ξέρετε, η Παιδαγωγική δεν είναι κανένα απλό άθροισμα τεχνικών διδασκαλίας και ελέγχου, αλλά είναι μια επιστήμη, που πρέπει να έχει σκοπό, μάλλον, τη δημιουργία ανθρώπων ικανών, όχι μόνο να γνωρίζουν, αλλά και να αλλάζουν τον κόσμο.

Όσα καινοτόμα και όσα δήθεν εναλλακτικά μοντέλα και αν παρουσιάζει το Υπουργείο Παιδείας, αυτά δεν φέρνουν αυτόματα και την αναβάθμιση της εκπαιδευτικής διαδικασίας. Το καθοριστικό στοιχείο, όπως είπαμε, είναι ο ίδιος ο σκοπός της εκπαίδευσης, δηλαδή, είναι το περιεχόμενο των σχολικών μαθημάτων και το τι άνθρωπο θέλουμε να ετοιμάζει αυτό το σχολείο.

Πώς μπορεί η ανεστραμμένη -τέλος πάντων- τάξη, που είναι μια απλή παιδαγωγική μέθοδος, να εμφανίζεται, ως πανάκεια; Δηλαδή, πώς θα ετοιμάζεται ο μαθητής στο σπίτι μόνος του, μελετώντας τη θεωρία του κάθε μαθήματος;

Όλοι εσείς στο Υπουργείο Παιδείας δε γνωρίζετε ότι το σχολικό μάθημα δεν είναι μια απλή θεωρητική διάλεξη, αλλά είναι μία διαδικασία, που κινητοποιεί όλο τον πνευματικό, όλο τον ψυχικό και όλο το συναισθηματικό κόσμο των παιδιών;

Τι είναι, δηλαδή, το μάθημα; Τεχνικές απλές είναι το μάθημα; Αυτό νομίζατε;

Για ποια προετοιμασία στο σπίτι μιλάτε, όταν οι γονείς αυτών των παιδιών θα δουλεύουν 10 με 12 ώρες και θα τρέχουν, σαν παλαβοί, από τη μία δουλειά στην άλλη; Και αυτωνών τα παιδιά άραγε, τι θα απογίνουν; Θα μείνουν ακόμα πιο πίσω; Δεν πρέπει να απαντήσετε σε όλα αυτά;

Θα μου πείτε απαντήσατε, ήδη, με εκείνο το άρθρο στο νομοσχέδιο σας, το οποίο, κάτω από τη γενική κατακραυγή, το αφαιρέσατε μεν και πολύ καλά κάνατε, λέμε εμείς και το νομοσχέδιο πρέπει να αφαιρέσετε - να το αποσύρετε, αλλά δείχνει τη λογική σας. Ξέρετε, αναφέρομαι σε εκείνο, που νομοθετούσε τη δημιουργία σχολικών τμημάτων διαφορετικών επιπέδων και, άρα και διαφορετικών ταχυτήτων. Μάλιστα, το τελευταίο διάστημα, η Κυβέρνηση, συνεχώς, για μια σειρά παρεμβάσεις της, όπως είναι αυτή η ανήκουστη και απαράδεκτη Ελάχιστη Βάση Εισαγωγής, επικαλείται τα λεγόμενα «ακαδημαϊκά κριτήρια». Αυτό κάνετε.

Αναρωτηθήκατε, όμως, κυρία Υπουργέ, τι είναι αυτό, που, πραγματικά, φταίει για τις χαμηλές επιδόσεις στις εξετάσεις; Γιατί άραγε συμβαίνει αυτή η μεγάλη πτώση του μορφωτικού επιπέδου της νέας γενιάς; Είναι άσχετο αυτό, με τη συνεχή υποκατάσταση της επιστημονικής γνώσης στο σχολείο, από τις εφήμερες δεξιότητες, που μαζικά προωθούνται, τα τελευταία χρόνια στα σχολεία;

Για ποιες κοινωνικές δεξιότητες μάς μιλάτε εδώ, όταν αφαιρέσατε, μέσα σε μια νύχτα, τα μαθήματα των κοινωνικών επιστημών, ένα στίγμα, που θα σας κατατρέχει, μέχρι να τα επαναφέρετε αυτά τα μαθήματα και να πάρουν τη θέση, που τους αξίζει, στο σχολικό μάθημα, ισότιμα με όλα τα υπόλοιπα μαθήματα;

Για ποια  «soft skills»κάνετελόγο, όταν εξοβελίσατε τα εικαστικά μαθήματα και συρρικνώσατε την αισθητική αγωγή στα σχολεία, ένα από τα πιο βασικά μαθήματα καλλιέργειας της ενσυναίσθησης, καλλιέργειας της φαντασίας και της δημιουργικότητας;

Σταματώ εδώ.

Το αίτημα είναι ένα και το ακούσατε χτες, αλλά θα το ακούσατε και τις επόμενες μέρες και θα το βρείτε μπροστά σας, το Σεπτέμβρη. Προλαβαίνετε. Μην το φέρετε στην Ολομέλεια. Αποσύρτε το, σας το ζητάει όλη η εκπαιδευτική κοινότητα, σας το ζητάνε οι γονείς, σας το ζητάνε τα παιδιά, που νοιάζονται, πραγματικά και πονάνε για τη μόρφωση τους. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Ασημακοπούλου.

**ΣΟΦΙΑ – ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Σας ευχαριστώ πολύ, κύριε Πρόεδρε.

Κυρία Υπουργέ, κύριε Υφυπουργέ, κυρίες και κύριοι συνάδελφοι, συνεχίζοντας με τα άρθρα, από την προχθεσινή συνεδρίαση, καθώς λόγω του εύρους του νομοσχεδίου ήταν αδύνατο να κάνουμε τις επισημάνσεις και να προβάλουμε τις αντιρρήσεις μας, εντός του προβλεπόμενου χρόνου, θα θέλαμε να μάθουμε, σχετικά με τους εκπαιδευτικούς ομίλους του άρθρου 89, τα εξής. Ποιο θα είναι το έργο τους, τι θα προσφέρουν και αν οι απασχολούμενοι στους εκπαιδευτικούς ομίλους θα αμείβονται για το ρόλο τους σ’ αυτό.

Ο χρόνος, που οι υπεύθυνοι εκπαιδευτικών ομίλων αφιερώνουν στην οργάνωση και λειτουργία τους, δεν προσμετράται στο εργασιακό τους ωράριο, αλλά συνεκτιμάται, κατά την ατομική αξιολόγηση τους, μας λέτε.

Στα Πρότυπα και Πειραματικά, όμως, με το ΦΕΚ 2494/Β΄/23.6.2020, η λειτουργία των εκπαιδευτικών ομίλων αριστείας δημιουργικότητας και καινοτομίας, υλοποιείται εκτός του κανονικού ωρολογίου προγράμματος της σχολικής μονάδας και οι ώρες λειτουργίας τους προσμετρώνται στο διδακτικό ωράριο των εκπαιδευτικών, που είναι υπεύθυνοι γι’ αυτούς.

Αυτό συμβαίνει, γιατί σύμφωνα με την παράγραφο 23 του άρθρου 19 του ν.4692/2020, με απόφαση του Υπουργού Παιδείας και Θρησκευμάτων, που εκδίδεται, μετά από εισήγηση της Διοικούσας Επιτροπής των Πρότυπων και Πειραματικών Σχολείων, μπορεί να τροποποιείται το διδακτικό ωράριο των υπηρετούντων εκπαιδευτικών στα Πρότυπα και στα Πειραματικά σχολεία.

Προφανώς, η Διοικούσα Επιτροπή το εισηγείται κάθε χρόνο και πάντα εγκρίνεται. Εδώ, όμως τέτοια διάταξη, δεν υπάρχει.

Επίσης, στα Πρότυπα και στα Πειραματικά Σχολεία, ο Σύλλογος Διδασκόντων εισηγείται στο Επιστημονικό Εποπτικό Συμβούλιο, τη δημιουργία ομίλων και το ΕΠΕΣ αποφασίζει. Παράγραφος 2β, του άρθρου 16 του ν.4692/2020.

Στο παρόν σχέδιο νόμου, λέτε ότι ο Διευθυντής, με δική του πρωτοβουλία, δύναται να αποφασίζει τη συγκρότηση και λειτουργία εκπαιδευτικών ομίλων.

Ξέρετε ότι εκτός από τους ομίλους αριστείας, όπως τους χαρακτηρίζετε, υπάρχουν, εδώ και χρόνια, τα πάσης φύσεως προγράμματα, πολιτιστικά, καλλιτεχνικά και επιστημονικά, τα οποία οργανώνονται από εκπαιδευτικούς όλων των ειδικοτήτων και χωρίς να περιμένουν το μπράβο σας, δηλαδή, τη μοριοδότηση και εκτός κανονικού ωραρίου.

Πιο κάτω, στις εξουσιοδοτικές διατάξεις του άρθρου 91, στην παράγραφο 1, δίνεται η εξουσιοδότηση στον Υπουργό Παιδείας και Θρησκευμάτων, με απόφασή του, να μπορεί να εντάσσει διδακτικά βιβλία στο Μητρώο Διδακτικών Βιβλίων.

Αυτό στην πράξη σημαίνει ότι ο εκάστοτε Υπουργός θα μπορεί να αποφασίζει ποια βιβλία θα διδάσκονται ή αν το πάμε και ένα βήμα παρακάτω, ποιους εκδοτικούς οίκους θα εντάσσει στο Μητρώο.

Στο άρθρο 92, για τους Ενδοσχολικούς Συντονιστές, αμφιβάλλουμε, εάν η θέση αυτή θα μπορέσει να έχει πρακτική εφαρμογή, στο ελληνικό εκπαιδευτικό σύστημα.

Με το άρθρο 93, ορίζεται ο θεσμός του παιδαγωγικού Συμβούλου - Μέντορα, ο οποίος υποβοηθά στο εκπαιδευτικό έργο και στην ομαλή ένταξη τον νεοδιοριζόμενο ή πρόσφατα τοποθετημένο στη σχολική μονάδα μόνιμο εκπαιδευτικό.

Σύμφωνα με το νομοσχέδιο, η διεύθυνση του σχολείου θα αποφασίσει ποιος θα είναι ο μέντορας, χωρίς να υποχρεούται να ζητήσει τη γνώμη των νεοδιορισμένων. Ενώ θα έπρεπε ξεκάθαρα να έχουν τη δυνατότητα οι νεοδιοριζόμενοι να επιλέξουν σε ποιον ή σε ποια θα προτείνουν να γίνει μέντοράς τους. Πώς, λοιπόν θα διασφαλιστεί η σχέση εμπιστοσύνης, που απαιτείται;

Το άρθρο 96 δίνει την αρμοδιότητα επιβολής της πειθαρχικής ποινής της έγγραφης επίπληξης από το Διευθυντή ή τον Προϊστάμενο της σχολικής μονάδας. Θεωρείται απίθανο να γίνει κατάχρηση του δικαιώματος αυτού από τον εκάστοτε διευθυντή, ο οποίος μπορεί να μη συμπαθεί έναν εκπαιδευτικό; Πώς διασφαλίζετε τους εκπαιδευτικούς από τα φαινόμενα κατάχρησης;

Με το άρθρο 98, υποτίθεται, ότι αντιμετωπίζεται το ζήτημα της χρήσης και αξιοποίησης των σχολικών κτιρίων, υποδομών και λοιπών εγκαταστάσεων, με σκοπό, κατά τη διάρκεια του σχολικού έτους, να είναι δυνατή η διοργάνωση και υλοποίηση, μετά το πέρας του ωρολογίου διδακτικού προγράμματος, με ή χωρίς συνεργασία με τρίτους φορείς, εκδηλώσεων, προγραμμάτων και συνεδρίων, που απευθύνονται στην εκπαιδευτική κοινότητα.

Ωστόσο, οι εγκαταστάσεις είναι δυνατόν να διατεθούν, με απόφαση του δημοτικού συμβουλίου, ύστερα από πρόταση της οικείας Δημοτικής Επιτροπής Παιδείας, για άλλες χρήσεις κοινής ωφέλειας, σύμφωνα με την παράγραφο 3. Αυτές οι «άλλες χρήσεις» πώς προσδιορίζονται; Θα μπορούσε να γίνει χρήση, για παράδειγμα, από μία Μ.Κ.Ο. για πρόγραμμα εκπαίδευσης μεταναστών;

Στο άρθρο 99, το οποίο μας λέει ότι είναι δυνατόν να χρηματοδοτούνται τα σχολεία και από δωρεές, κληρονομιές, κληροδοσίες και άλλες παροχές τρίτων, καθώς και επιχορηγήσεις από άλλες πηγές, θεωρούμε ότι ελλοχεύει ο κίνδυνος να οδηγηθούμε σε μία χορηγούμενη επιχειρηματική λειτουργία των σχολείων, με ανταλλάγματα, για την ανεύρεση πόρων. Τα σχολεία πρέπει να είναι ανοιχτά στην κοινωνία και χρειάζεται αύξηση της χρηματοδότησής τους, διότι οι δωρεές δεν αντικαθιστούν τις υποχρεώσεις των δήμων και του κράτους.

Ως προς την ανάθεση διδασκαλίας από τον Διευθυντή ή τον Προϊστάμενο της σχολικής μονάδας του άρθρου 100, πιστεύουμε ότι πρέπει η ανάθεση των ωρών διδασκαλίας να γίνεται αποκλειστικά από το Σύλλογο Διδασκόντων, χωρίς προηγούμενες εισηγήσεις.

Ως προς την αξιολόγηση του εκπαιδευτικού συστήματος, του άρθρου 104, θεωρούμε ότι δεν πρέπει, σε καμία περίπτωση, τα αποτελέσματα των εξετάσεων να χρησιμοποιηθούν για την κατάταξη των σχολείων σε «καλά» και σε «κακά».

Για το άρθρο 106 και την προσβασιμότητα των ιστοσελίδων των σχολικών μονάδων, πιστεύουμε ότι η προσβασιμότητα, ειδικά σε περιόδους, που επιβάλλεται η τηλεκπαίδευση, είναι εξέχουσας σημασίας, για μαθητές με μαθησιακές δυσκολίες ή αναπηρίες. Ακούσαμε, όμως, στην ακρόαση φορέων από τον εκπρόσωπο της Εθνικής Συνομοσπονδίας Ατόμων με Αναπηρία ότι το Webex και οι ψηφιακές τάξεις δεν ήταν προσβάσιμες από μαθητές και εκπαιδευτικούς με αναπηρίες.

Στο άρθρο 112, κάνετε λόγο για κατάργηση και αναστολή λειτουργίας των Εκκλησιαστικών Σχολείων. Θεσπίζετε ανέφικτα όρια των 120 μαθητών για Γυμνάσιο και Λύκειο και 60 για το Λύκειο, που οδηγεί στο κλείσιμο των σχολείων, μετά από τρία χρόνια. Για ποιους λόγους; Γιατί τα αντιμετωπίζετε τόσο εχθρικά; Μιλήσαμε, στην πρώτη συνεδρίαση, για το σπουδαίο ρόλο και την προσφορά της Ανώτατης Εκκλησιαστικής Ακαδημίας Βελλάς Ιωαννίνων, η οποία οδηγείται στο κλείσιμο. Πρέπει να στηρίξουμε την Ορθοδοξία και να μην κλείνουν σχολεία και σχολές. Οι γνωρίζοντες τα πράγματα της εκκλησιαστικής εκπαίδευσης μιλάνε ευθέως για μεθόδευση και για το χρονικό ενός προαναγγελθέντος θανάτου.

Ο Αναπληρωτής Καθηγητής Κοινωνιολογίας της θρησκείας στην Πατριαρχική Εκκλησιαστική Σχολή Κρήτης, Χριστόφορος Αρβανίτης, στις 14/5/2021, έγραψε και θα το καταθέσουμε στα πρακτικά ότι: «Ένα χρόνο μετά την έναρξη λειτουργίας των προγραμμάτων και μετά την κοίμηση του Μακαριστού Αρχιεπισκόπου Αθηνών Χριστοδούλου και την εκλογή του Αρχιεπισκόπου Αθηνών, κυρίου Ιερωνύμου, τέθηκε, ως ύψιστος στόχος, η κατάργησις των Ανώτατων Εκκλησιαστικών Ακαδημιών. Είτε δημοσίως είτε εν κρυπτώ γίνονταν δηλώσεις, που προσδιόριζαν αυτή την διακαή επιθυμία. Ποιος ο λόγος; Ποιοι οι λόγοι; Δεν μπορώ να γνωρίζω. Προσωπική μου εκτίμηση είναι ότι ήθελαν και θέλουν την κατάργησή τους, διότι δεν μπορούν να τις ελέγξουν μαθησιακά και γνωστικά».

Ο Μητροπολίτης Κίτρους, στη ραδιοφωνική του συνέντευξη, έκανε λόγο για συζήτηση, μεταξύ αοράτων συνομιλητών, θέλοντας να δώσει έμφαση στην έλλειψη διαλόγου. Είπε, επίσης, ότι έκανε ερώτηση στο Υπουργείο και οι υπηρεσίες του Υπουργείου δήλωσαν παντελή άγνοια, για την κατάργηση των Ακαδημιών. Θα το καταθέσω στα πρακτικά.

Οι Εκκλησιαστικές Ακαδημίες υπήρξαν φυτώρια, όπου καλλιεργήθηκαν οι ιερατικές κλίσεις των φοιτούντων και πολλοί κληρικοί, όλων των βαθμίδων, έχουν περάσει από τα έδρανά τους. Σταματήστε να «χτυπάτε» την Ορθοδοξία μας.

Στο άρθρο 117 στην παρ. 5 στην περίπτωση στ΄, όπου αναφέρονται τα κριτήρια επιλογής των διευθυντών των Εκκλησιαστικών Σχολείων, ένα από αυτά, στην περίπτωση στ΄ είναι και η γενική συγκρότηση και προσωπικότητα του υποψηφίου και, πρωτίστως, η αποδοχή των γενικών και ειδικών σκοπών της εκκλησιαστικής εκπαίδευσης από τους υποψηφίους, που αξιολογούνται, με προφορική δομημένη συνέντευξη, ενώπιον του Εποπτικού Συμβουλίου Εκκλησιαστικής Εκπαίδευσης. Θεωρούμε ότι είναι ιδιαιτέρως αόριστο και γενικό.

Στο άρθρο 120 η παρ. 1 αναφέρει ότι «Με απόφαση του Προϊσταμένου της Διεύθυνσης Θρησκευτικής Εκπαίδευσης και Διαθρησκευτικών Σχέσεων, οι διευθυντές και οι υποδιευθυντές των Εκκλησιαστικών Σχολείων μπορεί να απαλλάσσονται από την άσκηση των καθηκόντων τους για σοβαρούς προσωπικούς ή οικογενειακούς λόγους ή λόγους υγείας, ύστερα από αίτησή τους». Όταν λέει «λόγους υγείας» πρέπει να διευκρινιστεί ότι δεν αφορά το Εμβόλιο.

Επίσης, προκαλεί εντύπωση και εγείρει ερωτηματικά η παρ. 3, όπου αναφέρεται ότι «Οι Διευθυντές και οι Υποδιευθυντές δεν επιτρέπεται να λάβουν εκπαιδευτική άδεια για μεταπτυχιακές σπουδές ή για την απόκτηση διδακτορικού διπλώματος, αν προηγουμένως δεν απαλλαγούν από τα καθήκοντά τους».

Στο άρθρο 123, το οποίο κάνει λόγο για την εισαγωγή μαθητών και μαθητριών σε Εκκλησιαστικά Σχολεία, καμία αναφορά δε γίνεται για τους μαθητές με αναπηρία ή και χρόνιες παθήσεις ή και ειδικές εκπαιδευτικές ανάγκες.

Στο άρθρο 124, στην παράγραφο 4, αναφέρεται ότι: «Η Τράπεζα Θεμάτων Διαβαθμισμένης Δυσκολίας του άρθρου 9 του ν. 4692/2020 δεν εφαρμόζεται για τον ορισμό των θεμάτων των γραπτώς εξεταζόμενων μαθημάτων στις προαγωγικές και απολυτήριες εξετάσεις των μαθητών, που φοιτούν στα Γενικά Εκκλησιαστικά Λύκεια». Για ποιους λόγους γίνεται αυτή η διαφοροποίηση, από τη στιγμή που τα Εκκλησιαστικά Γυμνάσια και τα Γενικά Εκκλησιαστικά Λύκεια ακολουθούν το αναλυτικό ωρολόγιο πρόγραμμα της Δημόσιας Γενικής Δευτεροβάθμιας Εκπαίδευσης και οι τίτλοι σπουδών είναι ισοδύναμοι με τα άλλα σχολεία;

Με τη διάταξη του άρθρου 133, ρυθμίζονται τα θέματα σύστασης, συγκρότησης, σύνθεσης, λειτουργίας και αρμοδιότητας των Σχολικών Εφορειών και Εκκλησιαστικών Σχολείων. Στην περίπτωση δ΄, όμως, της παρ. 1 ένα από τα μέλη αποτελεί ένα εξέχον πρόσωπο της τοπικής κοινωνίας, που υποδεικνύεται από τον επιχώριο Μητροπολίτη, με τον αναπληρωτή του. Τι εννοείτε όταν λέτε «εξέχων»; Ποια είναι τα κριτήρια, δηλαδή;

Στο άρθρο 144, για το δικαίωμα φοίτησης στις σχολές Μαθητείας Υποψήφιων Κληρικών, έχουμε μία σοβαρή ένσταση, για την παρ. 3, όχι μόνον για την απαράδεκτη νομοθετική εξουσιοδότηση, αλλά, κυρίως για το γεγονός ότι δεν επιβάλλεται ρητά από τις εξουσιοδοτικές διατάξεις ότι οι αλλοδαποί αυτοί πρέπει να είναι χριστιανοί ορθόδοξοι και να ομιλούν την ελληνική γλώσσα.

Επίσης, στο άρθρο 147 για το δεύτερο στάδιο επιλογής ιεροσπουδαστών υπάρχει μία ένσταση στην παρ. 1 όπου πρέπει να ορίζεται ρητά ότι οι εξετάσεις διενεργούνται στην ελληνική γλώσσα.

Ως προς τον διευθυντή της Σχολής Μαθητείας Υποψηφίων Κληρικών του άρθρου 150, είναι μεν εύλογες οι ρυθμίσεις, όσον αφορά στις αρμοδιότητές του, αλλά υπάρχει σοβαρή ένσταση, ως προς την διαδικασία επιλογής τους και ειδικότερα για το γεγονός ότι ορίζονται, με απόφαση του Υπουργού Παιδείας. Πρόκειται για ακόμη μία διάταξη, που δημιουργεί συνθήκες αδιαφάνειας και μας δίνει την αίσθηση ότι η Κυβέρνηση στοχεύει στην κομματικοποίηση της Δημόσιας Διοίκησης.

Διαφωνούμε, ξεκάθαρα, με το άρθρο 161, καθώς διαπιστώνουμε ουσιαστικά ότι παύει η λειτουργία της Ανώτατης Εκκλησιαστικής Ακαδημίας Βελλάς Ιωαννίνων και της Πατριαρχικής Εκκλησιαστικής Σχολής Κρήτης, όπως αναφέραμε και παραπάνω. Πώς να μη θεωρηθεί αυτή η νομοθετική επιλογή πλήγμα στην Ορθοδοξία;

Στο άρθρο 172, για τις άδειες χωρίς αποδοχές, τα πέντε σχολικά έτη, που προβλέπονται, ως ανώτατο όριο άδειας, κρίνονται υπερβολικά, ειδικά, όταν χορηγούνται για την αντιμετώπιση δύσκολων περιπτώσεων μητρότητας, την ολοκλήρωση μεταπτυχιακών σπουδών, την ανάγκη προσωρινής εγκατάστασης στο εξωτερικό που μπορούν να αξιοποιηθούν καταχρηστικά.

Η δημιουργία κενών και η κάλυψή τους, με αναπληρωτές, πρέπει να αποφεύγονται.

Για την εγγραφή αλλοδαπών μαθητών στις σχολικές μονάδες Δευτεροβάθμιας Εκπαίδευσης του άρθρου 173, απορούμε πώς είναι δυνατόν να εγγράφουμε στα ελληνικά σχολεία μαθητές, που δεν μπορούν να προσκομίσουν επίσημα μεταφρασμένα δικαιολογητικά, για την απόδοση του ονόματός τους στα ελληνικά.

Στο άρθρο 176, ποια είναι αυτά τα προγράμματα σπουδών, που θα εισαχθούν, άμεσα από το ερχόμενο σχολικό έτος, πιλοτικά, σε Πρότυπα και Πειραματικά Σχολεία και επί των οποίων το Ινστιτούτο Εκπαιδευτικής Πολιτικής θα συντάξει έκθεση αποτελεσμάτων και θα γνωμοδοτήσει προς τον Υπουργό Παιδείας και Θρησκευμάτων, ως προς την εφαρμογή τους, σε όλες τις σχολικές μονάδες Νηπιαγωγείου, Δημοτικού, Γυμνασίου και Λυκείου;

Στο άρθρο 198, αντί να ασχολείται η Κυβέρνηση, με την αποτροπή χειραγώγησης της μειονότητας στη Θράκη από το τουρκικό προξενείο, ασχολείται με την εφαρμογή ή μη της Τράπεζας Θεμάτων διαβαθμισμένης δυσκολίας για τον ορισμό των θεμάτων των γραπτώς εξεταζόμενων μαθημάτων μουσουλμανικής θρησκευτικής εξειδίκευσης στις προαγωγικές και απολυτήριες εξετάσεις των μαθητών, που φοιτούν στις τρεις τελευταίες τάξεις των ιεροσπουδαστηρίων. Αλήθεια, πόσοι μαθητές βρίσκονται, σήμερα, στα μουσουλμανικά ιεροσπουδαστήρια Θράκης, στα οποία δεν βάζετε όρια;

Εμείς, στην Ελληνική Λύση, έχοντας πάντοτε, ως γνώμονα το εθνικό συμφέρον, πιστεύουμε ακράδαντα, ότι ένας από τους βασικούς πυλώνες του κράτους μας είναι η παιδεία και χρειάζεται ριζική αναδιάρθρωση. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η Ειδική Αγορήτρια του ΜέΡΑ25, η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ευχαριστώ, πολύ κύριε Πρόεδρε. Κυρίες και κύριοι συνάδελφοι, στην κοινοβουλευτική διαδικασία, η συζήτηση της λεγόμενης δεύτερης ανάγνωσης προβλέπεται από τον Κανονισμό, σαν το στάδιο ολοκλήρωσης της συζήτησης των νομοσχεδίων στην Επιτροπή. Αφού έχουν γίνει οι δύο προηγούμενες συζητήσεις, κατ’ αρχήν και κατ’ άρθρο, αλλά και η ακρόαση των φορέων, η τελευταία συνεδρίαση, υποτίθεται, ότι εξυπηρετεί, κυρίως, τη σκοπιμότητα της τελικής τοποθέτησης, φυσικά, με βάση τις αλλαγές, που έχουν προκύψει, από την επεξεργασία του νομοσχεδίου. Από ουσιαστική άποψη, δυστυχώς, αυτή η συζήτηση έχει χάσει το νόημά της, αφού απλούστατα στην κοινοβουλευτική μας πρακτική οι αλλαγές, που μπορεί να γίνουν αποδεκτές, εάν υπάρχουν, είναι μηδαμινές και επουσιώδεις. Δυστυχώς, ο κανόνας είναι η κυβερνητική ανελαστικότητα, μια ιδιότυπη πολιτική στάση, στην οποία κυριαρχεί η ανάγκη της διαρκούς αυτοεπιβεβαίωσης και ακυρώνει τον πολιτικό διάλογο.

Δεν είναι τυχαίο, ότι, κατά έναν παράδοξο τρόπο, θεωρείται, πλέον, σαν κανονικότητα, να συζητούνται νομοσχέδια και ιδίως του Υπουργείου Παιδείας, όπου όλοι οι κοινωνικοί φορείς, τους οποίους αφορά και όλοι οι συνδικαλιστικοί να είναι πλήρως αντίθετοι. Αυτό, φυσικά, δεν ενοχλεί κανέναν. Είναι παράδοξο, αλλά θα έλεγα και οξύμωρο, από άποψη λειτουργίας της δημοκρατίας μας, γιατί ακριβώς σημαίνει ότι εμάς δεν μας ενδιαφέρει τι λέει η κοινωνία, εμείς θα κάνουμε αυτό που θέλουμε !

Κύριοι συνάδελφοι, ο πραγματικός κοινωνικός και δημοκρατικός διάλογος γίνεται με τη ζώσα κοινωνία και όχι μόνο με την εκμετάλλευση των ευρημάτων των όχι πάντα αξιόπιστων δημοσκοπήσεων, με τις απαντήσεις των συνήθως μη ενημερωμένων πολιτών.

Μιλήσαμε, ήδη, για τον αντικοινωνικό και αυταρχικό χαρακτήρα αυτού του νομοσχεδίου. Η κυβερνητική εμμονή να παρουσιάζεται η δήθεν αξιολόγηση, σαν πανάκεια, είναι απολύτως χαρακτηριστική. Λέω «δήθεν» αξιολόγηση, γιατί δεν υπάρχει κανονική αξιολόγηση, που μπορεί να βασίζεται στην κρίση μονοπρόσωπων οργάνων και μάλιστα, χωρίς προκαθορισμένα συγκεκριμένα κριτήρια, έτσι ώστε να είναι δυνατόν και να ελεγχθεί η κρίση του αξιολογητή. Το κυρίαρχο μήνυμα αυτής της κυβερνητικής εμμονής είναι τόσο ασαφές όσο και ψευδές. Την ποιότητα της παρεχόμενης εκπαίδευσης την καθορίζει, δήθεν, η παρουσία του κάθε εκπαιδευτικού, ξεχωριστά. Η πολιτεία έχει, δήθεν, δώσει τα πάντα. Η επιτυχία, πλέον, του συστήματος εξαρτάται μόνο από τους εκπαιδευτικούς, οι οποίοι προφανώς θα ευθύνονται και για την κάθε αποτυχία. Η ευθύνη της πολιτείας αποσιωπάται ή υποτιμάται σκοπίμως και προτάσσεται είτε ο εκπαιδευτικός ατομικά είτε η κάθε σχολική μονάδα μεμονωμένα.

Αυτά τα σχήματα, κυρίες και κύριοι της Συμπολίτευσης δεν αντέχουν σε καμία λογική. Όλοι ξέρουν, όλοι πρέπει να έχουν συνείδηση, ότι το ελληνικό κράτος δεν κάνει αυτά που πρέπει για την παιδεία. Κι εκεί θα έπρεπε όλοι μαζί να προσπαθήσουμε. Σε αυτό το έλλειμμα, που το ζουν και το πληρώνουν γενιές και γενιές μαθητών και γονέων, σε αυτό το έλλειμμα πρέπει να δώσουμε όλες μας τις δυνάμεις για να το καλύψουμε.

Μετά, υπάρχει και το άλλο ψευτοεπιχείρημα, ότι, δήθεν, εφαρμόζουμε το πρόγραμμά μας, το οποίο και ενέκρινε ο ελληνικός λαός στις εκλογές.

Ξεκινάω όλα τα θέματα, που θα μπορούσαν και θα έπρεπε να συζητηθούν γι’ αυτή την αντιδημοκρατική λογική, που είναι η βάση του μοντέλου της αυταρχικής διακυβέρνησης. Ας μιλήσουμε με ένα συγκεκριμένο παράδειγμα, το άρθρο 107 αυτού του νομοσχεδίου, για το θεσμό του Σχολικού Συμβουλίου. Αυτό παρουσιάστηκε στη διαβούλευση, προβλέποντας πως στο επταμελές Σχολικό Συμβούλιο έχουν πλειοψηφική συμμετοχή οι εκπαιδευτικοί, αφού αυτό συγκροτείται από τον Διευθυντή, τρεις εκπαιδευτικούς Σχολικής Μονάδας, δύο εκπροσώπους του δήμου και έναν του Συλλόγου Γονέων.

Διορθώστε με, κυρία Υπουργέ, αν κάνω λάθος. Στο υλικό της διαβούλευσης δεν υπήρχε καμία παρέμβαση για αλλαγή του και μάλιστα με το περιεχόμενο, που κατατέθηκε, τελικά στη Βουλή. Τώρα, λοιπόν, ορίζεται ότι το Σχολικό Συμβούλιο συγκροτείται με απόφαση του δημάρχου και γίνεται πενταμελές, αφού αφαιρούνται από τα προηγούμενα μέλη δύο από τους εκπαιδευτικούς Σχολικής Μονάδας και θα μετέχει μόνο ένας ! Δηλαδή, η πλειοψηφία του Συμβουλίου, για την αντιμετώπιση των θεμάτων της εκπαιδευτικής λειτουργίας, επιλέγετε ότι δεν πρέπει να ανήκει στην εκπροσώπηση των εκπαιδευτικών.

Η αλλαγή θα έλεγα ότι δεν είναι καθόλου μικρή. Είναι ουσιώδης και αλλάζει ριζικά το χαρακτήρα και τη λειτουργία του οργάνου. Ποιο από τα δύο, λοιπόν, ήταν στο πρόγραμμα σας; Έλεγε το πρόγραμμα σας, ότι θα αλλάξει άρδην το καθεστώς των Σχολικών Συμβουλίων; Ότι θα συγκροτούνται, με απόφαση του δημάρχου; Έλεγε το πρόγραμμα σας ότι στα Σχολικά Συμβούλια οι εκπαιδευτικοί θα είναι η μειοψηφία; Αυτό, πάντως, είναι ένα άλλο χαρακτηριστικό σημείο για το πόσο ανταποκρίνεται στην πραγματικότητα ο τίτλος του νομοσχεδίου, που μιλάει για ενδυνάμωση των εκπαιδευτικών.

Πρέπει να πούμε και κάτι γι’ αυτόν το θεσμό του μέντορα. Υποθέτουμε, καταρχήν, για την ανάγκη της συζήτησης, ότι συμφωνούμε όλοι πως ένας πρωτοδιοριζόμενος εκπαιδευτικός μπορεί να έχει την ανάγκη συμπαράστασης και βοήθειας από έναν πιο έμπειρο συνάδελφό του. Για την ουσιαστική και αποτελεσματική λειτουργία του σχήματος, είναι προφανώς αναγκαίο να υπάρχει, πραγματικά, η δυνατότητα συνεργασίας, με βάση τα υποκειμενικά χαρακτηριστικά των δύο εμπλεκομένων, όπως επίσης και μια σχέση εμπιστοσύνης μεταξύ τους. Πώς θα τα διασφαλίζουν αυτά οι ειδικές διατάξεις του νομοσχεδίου; Η απάντηση είναι απλή, κύριοι συνάδελφοι. Δεν τα διασφαλίζει. Απαξιοί να ασχοληθεί καν με το θέμα. Απλώς, ο μέντορας ορίζεται από τον Διευθυντή, ο οποίος και τον φορτώνει στον νεοδιοριζόμενο, χωρίς κανένα εχέγγυο, για την πραγματική δυνατότητα να υπάρξει μεταξύ τους ωφέλιμη συνεργασία. Αυτό σημαίνει, απλώς, ότι ο νεοδιοριζόμενος εκπαιδευτικός θα έχει «δώρο από το σύστημα» έναν παραπάνω προϊστάμενο. Ό,τι παραπάνω από αυτό συμβεί - και μακάρι να συμβεί - θα είναι μόνο το ευτυχές αποτέλεσμα μιας τυχαίας κατά περίπτωση σύμπτωσης. Αυτά συμβαίνουν, επιτρέψτε μου να πω, όταν θέλουμε να νομοθετούμε, χωρίς να προβάλλουμε στη μελλοντική πραγματικότητα την εφαρμογή όσων θεσπίζουμε.

Κυρίες και κύριοι συνάδελφοι, έχουμε και πάλι μπροστά μας ένα τεράστιο νομοσχέδιο, που επιχειρεί την πλήρη αναμόρφωση του πλαισίου της ελληνικής εκπαίδευσης. Κατά κάποιο τρόπο, ολοκληρώνει την κυβερνητική προσπάθεια σε αυτή την κατεύθυνση, αναμορφώνοντας όσα είχαν μείνει ανέπαφα από τις προηγούμενες νομοθετήσεις της θητείας αυτής της Κυβέρνησης.

Η κατεύθυνση είναι δεδομένη είναι και προφανής: Προτεραιότητα στα κελεύσματα της αγοράς και κυριαρχία του ιεραρχικού, διοικητικού συγκεντρωτισμού. Ο στόχος είναι ο καθολικός, αυταρχικός έλεγχος στην εκπαίδευση, η παράδοσή της στην αγορά, η ενίσχυση των κοινωνικών ανισοτήτων και, φυσικά, ο ταξικός διαχωρισμός. Η Κυβέρνηση προχωρά τυφλά στην υλοποίηση των σχεδίων της και κωφεύει, επιδεικτικά, στις φωνές όλων όσοι εμπλέκονται στα νομοσχέδια, που καταθέτει.

Η θέση του Κόμματός μας είναι ότι ο φορέας σχεδιασμού, υλοποίησης και αξιολόγησης των αλλαγών στην Παιδεία θα έπρεπε να είναι μία Ανεξάρτητη Αρχή, ο Πρόεδρος της οποίας θα διορίζεται από τη Βουλή, με αυξημένη πλειοψηφία. Στην Αρχή αυτή, πέρα από εμπειρογνώμονες, θα μπορούσαν να συμμετέχουν εκπρόσωποι των Κομμάτων, των συνδικαλιστικών φορέων, ακόμη και των γονέων, καθώς επίσης και κληρωτοί.

Η Αρχή αυτή θα μπορούσε να εξασφαλίσει γενικότερη συναίνεση και συνέχεια στις μεταρρυθμίσεις, ανεξάρτητα από τις αλλαγές ηγεσίας και σίγουρα σ’ αυτόν τον ρόλο δεν μπορεί να ανταποκριθεί το Ινστιτούτο Εκπαιδευτικής Πολιτικής. Το ΙΕΠ είναι ένας εποπτευόμενος και εισηγητικός φορέας του Υπουργείου, του οποίου ο Πρόεδρος δεν εκλέγεται ούτε διορίζεται υπερκομματικά, αλλά διορίζεται από τον εκάστοτε Υπουργό Παιδείας.

Στο σημείο αυτό, θα παρατηρήσω και πάλι, χωρίς να απαξιώνω ούτε θεσμούς ούτε πρόσωπα, ότι θεωρούμε απαράδεκτο το ότι στην ακρόαση των φορέων αποκλείστηκαν οι εκπρόσωποι των γονέων και το φέρνω, σαν παράδειγμα. Αντί γι’ αυτούς προτιμήθηκε η συμμετοχή του Ινστιτούτου, που είναι εποπτευόμενος φορέας του Υπουργείου, δηλαδή, ένας κυβερνητικός θεσμός, που μάλιστα συμμετείχε, στη διαμόρφωση του νομοσχεδίου. Νομίζετε, λοιπόν, ότι με αυτόν τον τρόπο, θα διαμορφώσετε την εντύπωση ευρύτερων συμφωνιών για το νομοσχέδιο;

Όσον αφορά στην αποκέντρωση του εκπαιδευτικού συστήματος και την αυτονομία των σχολικών μονάδων, θα μπορούσε να αντιμετωπίζεται, καταρχήν, θετικά ένα σχήμα όπου δίνεται περισσότερη ελευθερία στο σχεδιασμό του μαθήματος από τον εκπαιδευτικό, όπου υπάρχει εσωτερική έγκριση των εκπαιδευτικών προγραμμάτων, δράσεων και συνεργασιών, όπου παρέχεται ευελιξία στον τρόπο αξιολόγησης των μαθητών, όπου δίνεται η δυνατότητα αντικατάστασης της εξέτασης, με εργασίες ή και η δυνατότητα αλληλοδιδασκαλίας, ενίσχυση της έρευνας και πρακτικών ασκήσεων, αλλά και προβλέπεται, έστω και χωρίς πληρότητα, η αποδέσμευση από το βιβλιοκεντρικό μοντέλο και την ύλη.

Όμως, το ίδιο το νομοσχέδιο είναι αντιφατικό, αφού όχι μόνο παραμένει προσκολλημένο, αλλά και ενισχύει τις παλιές πρακτικές των γραπτών δοκιμασιών, στο άρθρο 86.

Σε κάθε περίπτωση, ανεξάρτητα από όλα τα υπόλοιπα, η πραγματικότητα είναι μία, το τι έχει ανάγκη πρώτα απ’ όλα η εκπαίδευση στην Ελλάδα, ποιο είναι το μεγαλύτερό μας πρόβλημα στην παιδεία.

Το πρόβλημα, κυρίες και κύριοι συνάδελφοι, είναι ένα: Η πολιτεία, το κράτος, δεν ανταποκρίνεται στις υποχρεώσεις της και σήμερα, με αυτό το νομοσχέδιο, ακόμα περισσότερο, διατυμπανίζει ότι δεν έχει καμία διάθεση να το κάνει. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς ευχαριστούμε.

Η κυρία Πιπιλή έχει το λόγο.

**ΦΩΤΕΙΝΗ ΠΙΠΙΛΗ:** Ευχαριστώ, κύριε Πρόεδρε. Θα μου επιτρέψετε, αρχικά, να εκφράσω την προσωπική μου οργή και αγανάκτηση, αλλά και χιλιάδων πολιτών, που αντέδρασαν, μέσω των μέσων κοινωνικής δικτύωσης, απέναντι στη χυδαία, προσβλητική, κακοποιητική, απολίτιστη συμπεριφορά του ΣΥ.ΡΙΖ.Α., μέσω του Εισηγητή του στο νομοσχέδιο, του κ. Νίκου Φίλη.

Αναφέρομαι συλλήβδην στον ΣΥ.ΡΙΖ.Α., διότι μου έκανε τη χείριστη εντύπωση ότι δεν βρέθηκε κανείς, καμία γυναίκα, κανένας άνδρας, πολιτικά όντα, να εκφράσουν δημοσίως επίσης την απέχθειά τους, για τη συμπεριφορά του Εισηγητή, κ. Φίλη.

Θα θυμίσω στους παλαιότερους και το θυμίζω, με συγκίνηση και υπερηφάνεια, που ανήκω σε αυτή τη φιλελεύθερη παράταξη της Νέας Δημοκρατίας, ότι όταν διανοήθηκε η παρ’ ολίγον έγκλειστη βουλευτής της Χρυσής Αυγής, η σύζυγος του Μιχαλολιάκου, δε θυμάμαι το όνομά της, ειλικρινά αυτή τη στιγμή, όταν στο βήμα της Βουλής ήταν ένα αρχιστέλεχος του ΣΥ.ΡΙΖ.Α., που αντιμετώπιζε ένα οικογενειακό σοβαρό πρόβλημα, με ποινικές διαστάσεις, να του πει μια χυδαία φράση για την οικογένειά του, δεν θέλω να μπω σε λεπτομέρειες, θυμάμαι ότι σύσσωμοι σχεδόν όλοι οι Νεοδημοκράτες Βουλευτές, τουλάχιστον εμείς πεταχτήκαμε όρθιοι, έγινε κομφούζιο και αναγκάστηκε ο Πρόεδρος και ορθώς, να διακόψει τη συνεδρίαση και δεν της επιτρέψαμε τέτοιες αθλιότητες από το βήμα της Βουλής.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** *(ομιλεί εκτός μικροφώνου)*

**ΦΩΤΕΙΝΗ ΠΙΠΙΛΗ:** Μη με διακόπτετε, κύριε Φίλη. Δε θα με διακόπτετε και ούτε θα μιλάτε ακατασχέτως, επειδή είναι ευγενής ο Πρόεδρος.

Το χειρότερο όλων είναι ότι αυτή η συμπεριφορά δημιουργήθηκε, κατά τη διάρκεια μιας συζήτησης, για την αναβάθμιση του κορυφαίου γεγονότος, που εμπλέκεται στη γενικότερη έννοια «παιδεία και πολιτισμός».

Στη συζήτηση, λοιπόν, για την αναβάθμιση της εκπαίδευσης και την ενδυνάμωση των εκπαιδευτικών, λάβαμε τέτοιου είδους σαρωτικά μηνύματα από τον Εισηγητή της Μειοψηφίας.

Επειδή παρακολουθήσαμε και προσωπικά εγώ, με κάθε λεπτομέρεια το τι ακούστηκε εδώ, ειδικά από την πλευρά του ΣΥ.ΡΙΖ.Α., η απάντησή μου είναι ότι ασκείτε μια επικίνδυνη πολιτική, που δηλητηριάζει, εργαλειοποιώντας τη νεολαία. Ήταν ένας άκρατος λαϊκισμός και θα μιλήσω για την εργαλειοποίηση του σπουδαστή, ο οποίος έδειξε δημόσια τη στεναχώρια του, την απογοήτευσή του, που, αν και λέει ο ίδιος ότι ήταν άριστος και δεν το αμφισβητεί κανείς, αν και τελείωσε πρότυπο σχολείο, που, αν δεν ήταν η Νίκη Κεραμέως και η Κυβέρνηση Μητσοτάκη, πάλι τα πρότυπα σχολεία δε θα είχαν απλωθεί, σε όλη την Ελλάδα, είπε, λοιπόν, ότι του στέρησε το σύστημα της παιδείας την είσοδό του στο πανεπιστήμιο, διότι η Σχολή του έβαλε ένα όριο – ήθελε να μπει στο Πολυτεχνείο Αθήνας.

Εδώ είναι πασιφανές, πρώτον, ότι μπορεί να μπει σε οποιαδήποτε άλλη σχολή, αλλά όχι της επιλογής του, δε θα τα νταντεύουμε τα παιδιά να μπαίνουν και εκεί που θέλουν και το κυριότερο, αυτός ο μελλοντικός αρχιτέκτων δεν πήγε καλά στο βασικότερο μάθημα, που είναι το σχέδιο για την Αρχιτεκτονική, γιατί ο αρχιτέκτονας σχεδιάζει και ο πολιτικός μηχανικός χτίζει, εκτός και αν θέλουμε να βάλουμε όλους τους μαθητές στα πανεπιστήμια, για να εξέρχονται από το Πολυτεχνείο μετά πτυχιούχοι, οι οποίοι κάνουν στροφή 360 μοιρών.

Να διαβάσετε, σήμερα, στο i-efimerida, έχω την εντύπωση, δεν θυμάμαι ή «Στο Πρώτο Θέμα», μία συγκλονιστική συνέντευξη ενός παιδιού, από τους Αγίους Θεοδώρους, που φωτογραφήθηκε αγκαλιά με τη μητέρα του, που είναι καθαρίστρια και ο πατέρας του εργάζεται, ως σερβιτόρος, υποψιάζομαι, σε ένα ταβερνάκι στην Εκάλη, κατά την άποψη, ειδικά του Κ.Κ.Ε. ή και του ΣΥ.ΡΙΖ.Α., ότι δεν επιτρέπουμε εμείς, με το νομοσχέδιο της κ. Κεραμέως και της Κυβέρνησης Μητσοτάκη, στα παιδιά των λαϊκών στρωμάτων να μπαίνουν στα πανεπιστήμια.

Διαβάστε, λοιπόν, για να πάρετε, ως υπόδειγμα, τι παιδεία και τι παιδιά θέλουμε να βάλουμε σ’ αυτού του είδους την παιδεία και μετά να έχετε αυτά τα αφοριστικά, τα λαϊκίστικα, που θέλετε, κύριε Φίλη, θέλετε, κύριοι του ΣΥ.ΡΙΖ.Α. και της Αντιπολίτευσης να εκφράζετε, μέσω των δημοσκοπήσεων και σταματήστε να φάσκετε και να αντιφάσκετε, διότι επέρχεται η γελοιοποίηση από την πλευρά της κοινής γνώμης.

Όταν λέτε στην κυρία Κεραμέως, κατάμουτρα, που δεν έχει ξανακουστεί ποτέ από Βουλευτή, ότι είναι δέκατη στις δημοσκοπήσεις, σε δημοφιλία, σημαίνει ότι αναγνωρίζετε ότι εκφράζεται η κοινή γνώμη, μέσω των δημοσκοπήσεων. Την ίδια στιγμή, δεν αναγνωρίζετε τις δημοσκοπήσεις, που σαρωτικά η κοινή γνώμη, από όλα σχεδόν τα Κόμματα, ακόμη και από το δικό σας είναι υπέρ του νομοσχεδίου Κεραμέως, γι’ αυτό είναι τραγικό λάθος η άποψή σας. Ο Αρχηγός σας, ο Πρόεδρός σας, είναι πιο πάτος από τον «κανένα» στις δημοσκοπήσεις.

Αποφασίστε, λοιπόν, τις δέχεστε τις δημοσκοπήσεις ή δεν τις δέχεστε; Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Προσπαθούμε όλοι μας να αποκλείουμε τις οικογένειές μας από τις συνέπειες, που έχει η εμπλοκή η δική μας στην πολιτική. Φυσικά, αυτό που έγινε στην προηγούμενη συνεδρίαση δεν ήταν σωστό, δεν ήταν αποδεκτή η αναφορά, δηλαδή, σε μέλη της οικογένειας συναδέλφου. Το Προεδρείο επιλήφθηκε του θέματος, ζητήθηκε από τον κύριο Φίλη να ανακαλέσει, διεγράφησαν τα σχετικά σημεία από τα πρακτικά και ο ίδιος ο κ. Φίλης δήλωσε ότι ίσως ήταν λάθος αυτή η αναφορά. Άρα, θεωρώ ότι το θέμα αυτό έχει λήξει, όσον αφορά τη δική μας συνεδρίαση. Φυσικά, η κοινή γνώμη ακούει και κρίνει, αλλά παρακαλώ να μείνουμε στη συζήτηση επί των θεμάτων του σχεδίου νόμου.

Επίσης, επειδή υπήρξε μία αναφορά, σχετικά με την ανοχή μου, θεωρώ ότι τα ζητήματα της παιδείας είναι πολύ σημαντικά και ότι εδώ δίνεται η ευκαιρία να κάνουμε μία εκτενέστερη συζήτηση από ό,τι γίνεται στην Ολομέλεια και για αυτό, σκοπίμως, από την αρχή των συνεδριάσεων, έχω δείξει μια ανοχή στους χρόνους των ομιλιών.

Τον λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Κύριε Πρόεδρε, δεν έχω σκοπό να ανακυκλώσω μια συζήτηση, η οποία έγινε πριν από δύο μέρες. Ήταν απούσα η κυρία συνάδελφος, αλλά αισθάνθηκε την ανάγκη να μιλήσει, σήμερα, αγνοούσα τι συνέβη τότε. Παρακαλώ, να διαγραφούν από τα πρακτικά τα όσα ανοίκεια, ειπώθηκαν εναντίον μου, αθλιότητες, χαρακτηρισμοί από μια απούσα συνάδελφο, κατά τη διάρκεια του διαλόγου αυτού. Εάν δεν διαγραφούν από τα πρακτικά τα όσα είπε η κυρία Πιπιλή, τότε δικαιούμαι να συνεχίσω να ομιλώ και να υπερασπίζομαι τον εαυτό μου. Τίποτα, από όσα είπε δεν συνέβησαν εδώ, ούτε καταγγέλθηκαν από κανέναν, ούτε από την κυρία Υπουργό. Επαναλαμβάνω και τα πρακτικά είναι δεδομένα, υπάρχει το βίντεο, από το οποίο δεν προκύπτει καμία επίθεση στα μέλη της οικογένειάς της κυρίας Υπουργού. Υπάρχει κριτική αυστηρή στην κυρία Υπουργό και όχι στα μέλη της οικογένειάς της.

Λυπούμαι γι’ αυτή τη συνεχιζόμενη παραπληροφόρηση, η οποία καταλαβαίνω, γιατί γίνεται, γιατί αυτή η προπαγάνδα και ο αντιπερισπασμός. Είναι μια επιχείρηση θυματοποίησης προσώπων, τα οποία έχουν στριμωχτεί από την πολιτική, που ακολουθούν και βάζουν και τέτοιες απαντήσεις. Λυπούμαι. Επαναλαμβάνω ή θα διαγραφούν αυτά που είπε η κυρία Πιπιλή για μένα ή θα είναι όλα στα πρακτικά και της προηγούμενης συνεδρίασης μέσα εκεί. Είμαι καθαρός.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει η κυρία Πιπιλή.

**ΦΩΤΕΙΝΗ ΠΙΠΙΛΗ:** Μισό λεπτό, κύριε Πρόεδρε, να διευκρινίσω και να θυμίσω στον κύριο Φίλη, ότι δεν ήμουνα απούσα από τη συνεδρίαση. Είχε επιλεχθεί από το Προεδρείο ποιοι θα είναι παρόντες στην Αίθουσα συνεδριάσεων. Είμαστε όλοι σε διαδικτυακή σύσκεψη και αυτό είναι πολύ προσβλητικό, γιατί εγώ είμαι μια απλή βουλευτής, εσείς ορίζετε και μου στείλατε μήνυμα, όπως και σε όλους, ποιοι θα είναι ονομαστικά παρόντες.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Φίλη, κάνατε μία αναφορά σε μέλη της οικογενείας της κυρίας Υπουργού, αυτό το κομμάτι ζήτησα να διαγραφεί από τα πρακτικά. Είπα στην συνάδελφο, ότι το θέμα της συζήτησή μας έχει κλείσει και το λέω αυτό, για να μην έχουμε και άλλες αναφορές.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Κύριε Πρόεδρε, είναι σαφής η ερώτηση. Τα όσα είπε, προσβλητικά και εμετικά εναντίον μου, ταυτίζοντας με περίπου με τη Χρυσή Αυγή, θα μείνουν στα πρακτικά ; Είναι μείζον θέμα ηθικής τάξης. Ποια είναι η κυρία αυτή, που λέει αυτά τα πράγματα; Θα μείνουν στα πρακτικά;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Έχουν διαγραφεί αυτά που είπατε…

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Ρωτώ, κύριε Πρόεδρε, γιατί τώρα ανοίγουμε μια άλλη τακτική, όπου θα έρχονται βουλευτές και ο ένας θα εκσφενδονίζει χαρακτηρισμούς εναντίον του άλλου; Εκεί θα πάμε;

Αυτά που είπε η κυρία Πιπιλή θα διαγραφούν, κύριε Πρόεδρε;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Μόλις σας απάντησα. Ναι. Τον λόγο έχει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και θρησκευμάτων**) Κύριε Πρόεδρε, δεν σκόπευα να κάνω καμία αναφορά στο θέμα αυτό, αλλά προς έκπληξή μου διαπιστώνω έναν δρόμο ολοένα πιο ολισθηρό. Μιλάμε για την παιδεία που νομοθετούμε και ταυτόχρονα η στάση της Αξιωματικής Αντιπολίτευσης αποτελεί τρανό παράδειγμα έλλειψης παιδείας. Ποιας παιδείας; Παραδείγματος προς αποφυγή για τα νέα παιδιά μας. Παράδειγμα του τι δεν πρέπει να μαθαίνουμε στα παιδιά μας. Αντιλήψεων, που ευτυχώς έχουν ξεπεραστεί στην κοινωνία, αλλά δυστυχώς, κατάλοιπα έχουν παραμείνει, σε στελέχη της Αξιωματικής Αντιπολίτευσης.

Με εντυπωσίασε πάρα πολύ το εξής. Είδατε με πόση ηρεμία απάντησα προς τον κύριο Φίλη, παρότι δεν έχω ξανακούσει στη ζωή μου τέτοια δήλωση. Με εντυπωσίασε το εξής. Ενώ είχε την ευκαιρία, δεν ζήτησε, προχθές, ούτε μια συγγνώμη. Ακούστε τα λόγια του. Είπε «καμία αντίρρηση». Δεν ζήτησε συγγνώμη. Δεύτερη φορά, παίρνει το λόγο σήμερα και πάλι δεν ζήτησε συγγνώμη. Όσο μιλούσε η κυρία Πιπιλή, η συνάδελφος βουλευτής, κουνούσε το χέρι του ο κ. Φίλης !

Το πιο συγκλονιστικό και κοιτάω εσάς, κυρία Τζούφη και κυρία Αναγνωστοπούλου, δεν έχετε το κουράγιο να με κοιτάξετε στα μάτια.

Ακούσατε τον κύριο Φίλη. Έχετε την παραμικρή ευθιξία να πείτε κάτι; Πείτε μια κουβέντα. Και τα άλλα στελέχη του Κόμματος σας. Όλως τυχαίως, όλος ο ΣΥΡΙΖΑ κοιτάει κάτω τώρα. Κάτω τα μάτια. Αυτή είναι η υποκρισία του ΣΥΡΙΖΑ. Αποδέχεται αυτά, τα οποία είπε ο κ. Φίλης, προχτές;

Το χειρότερο είναι το εξής. Ότι παίρνει το λόγο, για άλλη μία φορά, για να πει τι; Να διαγραφούν τα όσα είπε η κυρία Πιπιλή ! Αυτό είναι το αποκορύφωμα ! Εγώ, λοιπόν, κλείνω με το εξής. Δεν περίμενα ποτέ τέτοιο ολισθηρό δρόμο. Εσείς οι δήθεν «δικαιωματιστές» του ΣΥΡΙΖΑ θα πρέπει να είστε οι πρώτοι, που πρέπει να καθίσετε στα θρανία των εργαστηρίων δεξιοτήτων, που εισάγονται, για τα όσα πρέπει να διδάσκονται στα παιδιά μας, γύρω από το σεβασμό στο συνάνθρωπο, για την ισότητα των φύλων, κυρία Αναγνωστοπούλου, κυρία Τζούφη.

Εδώ, μπορεί να έχουμε πάρα πολλές πολιτικές διαφωνίες, αυτό είναι θεμιτό και γόνιμο, αλλά υπάρχει και ένα όριο και υπάρχει ένας σεβασμός στο συνάνθρωπο. Όλοι εμείς εδώ, που κατέχουμε θέσεις ευθύνης, που είμαστε αιρετοί, εκπέμπουμε ένα μήνυμα στην κοινωνία. Μας παρακολουθεί η κοινωνία. Μην απορούμε μετά με τον υποβιβασμό των γυναικών, μην απορούμε γι’ αυτά που βλέπουμε. Εκπέμπουμε ένα μήνυμα πολύ ηχηρό. Σας ευχαριστώ.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Παρακαλώ να μείνουν τα πρακτικά ως έχουν, χωρίς διαγραφές, εκτός εάν διαγραφούν και τα όσα είπε η κυρία Πιπιλή.

Τίποτα από όσα είπε η κυρία Υπουργός δεν ειπώθηκε, προχθές. Υπάρχουν τα βίντεο. Γίνεται μια προσπάθεια παραπληροφόρησης, συκοφάντησης της Αξιωματικής Αντιπολίτευσης και υποβάθμισης του επιπέδου συζήτησης στη Βουλή. Ντροπή στην κυρία Κεραμέως. Σε αυτήν αναφέρθηκα και όχι στην οικογένειά της. Να μη διαγραφούν τα Πρακτικά. Τα υποστηρίζω, να μη διαγραφούν, όταν έχουμε τέτοιου είδους θέατρο, από την κυρία που έφυγε, τώρα.

Το ξαναλέω, θέλετε να κουβεντιάσουμε για την Παιδεία ή να κάνουμε δικαστήριο μιας τοποθέτησης, η οποία είναι άψογη δημοκρατικά;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Φίλη, σας παρακαλώ. Θα δω τα σχετικά αποσπάσματα και θα αποφασίσω.

**ΝΙΚΟΛΑΟΣ ΦΙΛΗΣ** **(Εισηγητής της Μειοψηφίας):** Δεν κατάλαβα, τι θα γίνει με τα Πρακτικά; Θα μείνουν τα λόγια της κυρίας, που μίλησε, προηγουμένως; Κύριε Πρόεδρε, τότε να μείνουν όλα στα Πρακτικά και όχι μόνο αυτά, που με υβρίζουν. Το ξαναλέω, όχι μόνο τα υβριστικά και άθλια σχόλια εναντίον μου. Όχι μόνο αυτά, που έχουμε αυτο-θυματοποίηση της κυρίας Κεραμέως με αυτά που λέει. Όχι, θα μείνουν όλα στα Πρακτικά και θα κρίνει η κοινή γνώμη και όχι τα «παπαγαλάκια» στον τύπο και όσα λέει η κυρία Πιπιλή εδώ. Τα Πρακτικά της Βουλής να παραμείνουν ακέραια, χωρίς καμιά διαγραφή.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Από τα Πρακτικά της προηγούμενης ημέρας έχουν διαγραφεί. Για τα σημερινά θέλω να δω τα σχετικά αποσπάσματα.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αυγερινοπούλου Διονυσία – Θεοδώρα, Γιαννάκης Στέργιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεγκέρογλου Βασίλειος, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Αυγερινοπούλου.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Σας ευχαριστώ. Αντιπαρέρχομαι την αμετροέπεια του κυρίου συναδέλφου.

Αγαπητοί κύριοι συνάδελφοι, αγαπητή κυρία Υπουργέ, το νομοσχέδιο, το οποίο μας υποβάλλεται σήμερα προς συζήτηση στην Επιτροπή, αγγίζει πολύ κομβικά σημεία της εκπαιδευτικής διαδικασίας και είναι σαφές ότι κατατείνει στην αναβάθμιση της εκπαίδευσης. Το ζήτημα της αξιολόγησης στην εκπαιδευτική διαδικασία είναι ουσιώδες και είναι απαραίτητη προϋπόθεση, για την παροχή ποιοτικής εκπαίδευσης στους μαθητές. Θεωρώ ότι αποτελεί πάγια πεποίθηση της Ν.Δ. ότι θα πρέπει να υπάρχει σωστή αξιολόγηση του εκπαιδευτικού ανθρώπινου δυναμικού, σε όλες τις εκπαιδευτικές δομές της χώρας μας.

Όσον αφορά στην αξιολόγηση των εκπαιδευτικών, καθώς είμαι και εγώ η ίδια εκπαιδευτικός στην Τριτοβάθμια Εκπαίδευση, αλλά η εκπαιδευτική διαδικασία θα έλεγα ότι σε ένα μεγάλο βαθμό είναι ενιαία, θα έλεγα από προσωπική εμπειρία ότι η αξιολόγηση θα συμβάλει σημαντικά στην αυτοβελτίωση και ημών των ιδίων των εκπαιδευτικών. Εγώ, τουλάχιστον, την καλωσορίζω στα δικά μου μαθήματα, στη δική μου εκπαιδευτική φιλοσοφία.

Πράγματι, μέσα από την αξιολόγηση, ο εκπαιδευτικός μπορεί ο ίδιος να εντοπίσει τις αδυναμίες του και τα δυνατά του σημεία και να βελτιώσει τις διδακτικές του ικανότητες, αλλά και να προσανατολίσει προς την αναγκαία οδό τη συνεχόμενη επαγγελματική του ανάπτυξη. Τουλάχιστον, στη διαδικασία στην οποία έχω συμμετάσχει εγώ, η αξιολόγηση και από συναδέλφους και από ανωτέρους και θα έλεγα και από τους ίδιους τους φοιτητές ήταν ιδιαίτερα σημαντική, για να δω που μπορούμε να βελτιώσουμε το ίδιο το μάθημα κι εγώ τη δική μου δυνατότητα μετάδοσης της γνώσης. Άρα, νομίζω ότι είναι κάτι πολύ σημαντικό και όλοι πρέπει να το καλωσορίσουμε.

Βέβαια, το νομοσχέδιο έχει και πολλά άλλα σημαντικά σημεία, λίγα εκ των οποίων θα ήθελα να εξάρω. Είναι πολύ σημαντικό το ότι εισάγει την ίδρυση δομών εκπαίδευσης με αμιγώς παιδαγωγικό χαρακτήρα, όπως τους Επόπτες Ποιότητας Εκπαίδευσης, αλλά και την αύξηση των συμβούλων, που θα βρίσκονται πιο κοντά στις σχολικές ομάδες, την ενίσχυση του ΚΕΔΑΣΥ, η οποία επιχειρείται και με τη σύσταση 1.100 νέων οργανικών θέσεων, αλλά και την πρώιμη εκπαιδευτική και υποστηρικτική παρέμβαση στους μαθητές της πρωτοβάθμιας εκπαίδευσης. Πραγματικά, αυτή η πρώιμη εκπαίδευση και υποστηρικτική παρέμβαση θεωρώ ότι είναι ένα αίτημα πάρα πολλών γονέων και εκπαιδευτικών. Μόνο έτσι, θα βοηθήσουμε τα παιδιά, τα οποία έχουν ανάγκη πραγματικά.

Είναι σημαντικό ότι ενισχύεται, με το νομοσχέδιο, αυτό το σύστημα του Σχολικού Επαγγελματικού Προσανατολισμού, με την τοποθέτηση νέων υπευθύνων Σχολικού Επαγγελματικού Προσανατολισμού και την ίδρυση γραφείου συμβουλευτικής και προσανατολισμού, ανά ομάδα σχολείων. Σε γενικές γραμμές, το σύστημα του Σχολικού Επαγγελματικού Προσανατολισμού στη χώρα μας, χρειάζεται πράγματι αυτήν την εκ νέου ανασυγκρότηση. Και ακόμα περισσότερο, πρέπει να δουλέψουμε στις μεθόδους του Σχολικού Επαγγελματικού Προσανατολισμού, για να μπορέσουμε να παράσχουμε πραγματική στήριξη, να συμβάλουμε στην εξέλιξη των μαθητών και να μπορέσουμε να βοηθήσουμε τον κάθε μαθητή να αξιοποιήσει τις εξατομικευμένες δεξιότητες του, μετέπειτα στη ζωή του, αλλά και να τον ενημερώσουμε για τις σύγχρονες επαγγελματικές συνθήκες, οι οποίες δημιουργούνται, σε ένα διεθνοποιημένο περιβάλλον, για τις οποίες δεν έχουν ίδια γνώση όλα τα παιδιά.

Ειδικά τα παιδιά της περιφέρειας έχουν περιορισμένη πρόσβαση, σε αυτή την πληροφόρηση. Πολλές φορές, αν δεν υπήρχε και το διαδίκτυο, η πληροφόρησή τους θα ήταν τόσο περιορισμένη, που πραγματικά θα τους οδηγούσε σε λάθος επαγγελματικές επιλογές. Και είναι κρίμα. Είναι πολύ κομβικής σημασίας η επιλογή των σπουδών της Τριτοβάθμιας Εκπαίδευσης, η επιλογή, γενικότερα, του επαγγελματικού προσανατολισμού, για ένα νέο άνθρωπο. Γι’ αυτόν το λόγο, πρέπει να ενισχύσουμε τις δομές αυτές. Το κάνει το παρόν νομοσχέδιο και θα έλεγα ότι ακόμα περισσότερο πρέπει να δουλέψουμε αυτό το θέμα, στη συνέχεια.

Επίσης, δύο λεπτομέρειες, πάλι μέσα από τη δική μου επαγγελματική εμπειρία. Θεωρώ ότι το νομοσχέδιο εισάγει προς το ορθό την ελευθερία, ως προς τη μορφή των τετραμηνιαίων δοκιμασιών αξιολόγησης. Ειδικά, η ανάθεση της ατομικής ή ομαδικής εργασίας, αντί για το κλασικό ωριαίο διαγώνισμα, είναι μια καλή εναλλακτική, ενίοτε. Διότι ο μαθητής, με αυτόν τον τρόπο, μπορεί να εμβαθύνει σε θέματα ενδιαφέροντος του και να μάθει πολύ περισσότερα πράγματα, αν επιλέξει την ατομική εργασία, ενώ αν επιλέξει την ομαδική εργασία, πραγματικά, αυτή η εμπειρία της ομαδικής εργασίας μπορεί να του χρειαστεί αργότερα, στο χώρο εργασίας του, αλλά και να τον εξελίξει τον ίδιο, ως προσωπικότητα και να αναπτύξει και ταsoft skills και να μάθει πολύ περισσότερα για την ομαδική εργασία.

Το βλέπω στους φοιτητές, στους οποίους έχω ζητήσει, κατά καιρούς να κάνουν ομαδικές εργασίες, ως μια πολύ ενδιαφέρουσα διαδικασία και στην οποία μάλιστα οι φοιτητές, οι οποίοι είναι της ηλικίας των 20-21 ετών, δεν έχουν ποτέ πριν εκτεθεί σε καμία διαδικασία, σε κανένα επίπεδο εκπαίδευσης, πριν, ούτε στη Δευτεροβάθμια, ούτε στην Πρωτοβάθμια. Είναι κρίμα το να χάνουν αυτήν τη δυνατότητα εκμάθησης, το πώς να κάνουν τις ομαδικές εργασίες. Αυτό μπορεί να είναι λεπτομέρεια, αλλά το θεωρώ ότι είναι σημαντικό.

Τέλος, όσον αφορά στην επιλογή περισσοτέρων του ενός διδακτικού εγχειριδίου, για την οποία έχει γίνει αρκετή συζήτηση. Πράγματι, είναι σημαντικό το να έχουν οι εκπαιδευτικοί τη δυνατότητα να επιλέγουν από περισσότερα του ενός εγχειριδίου και επίσης και από πηγές, οι οποίες δεν περιλαμβάνονται στα εγχειρίδια, αλλά βρίσκονται αλλού, σε πολύ σημαντική αρθρογραφία και, βεβαίως, σε δημοσιεύσεις, οι οποίες θα έχουν την επιστημονική εγκυρότητα, αλλά είναι διαθέσιμες, πάλι, μέσω του διαδικτύου.

Στη σημερινή εποχή, δεν μπορούμε να μένουμε στο ένα εγχειρίδιο, ειδικά, όταν αυτό το εγχειρίδιο έχει εγκριθεί, κατά τα προηγούμενα χρόνια και, ενδεχομένως, ως προς το περιεχόμενό του, να έχει ξεπεραστεί. Πρέπει, λοιπόν, να είμαστε επίκαιροι και να μαθαίνουμε και να καθοδηγούμε και τον μαθητή για το πώς ο ίδιος θα βρίσκει την πληροφόρηση, θα βρίσκει τη γνώση, μέσα από πολλές και διαφορετικές πηγές.

Ο ρόλος του δασκάλου, ο ρόλος του καθηγητή, είναι ρόλος καθοδηγητή και, με αυτήν την επιλογή των διαφορετικών εγχειριδίων, ο ρόλος του καθοδηγητή διευρύνεται. Βεβαίως, χρειάζεται να τηρείται μία προϋπόθεση, ότι η επιλογή είναι μέσα από το μητρώο διδακτικών βιβλίων και την ψηφιακή βιβλιοθήκη, η οποία μας παρέχεται, με αυτό το νομοσχέδιο. Έτσι, θα μπορέσουν όλα τα σχολεία να διατηρήσουν την ποιότητα, αλλά και τη συγκρισιμότητα της εκπαίδευσης, που πρέπει να παρέχεται με ίσους όρους, σε όλα τα σχολεία της χώρας.

Δεν θα ήθελα να επεκταθώ, περαιτέρω. Θεωρώ, πράγματι, ότι το νομοσχέδιο έχει τομές προς τη θετική κατεύθυνση και θα έχουμε την ευκαιρία να συζητήσουμε περισσότερα πράγματα και κατά τη συζήτηση στην Ολομέλεια. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς ευχαριστούμε.

Το λόγο έχει η κυρία Ράπτη.

**ΕΛΕΝΗ ΡΑΠΤΗ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, από τότε που ασχολήθηκα με τα κοινά, ακούω μόνιμα για την ανάγκη να φτιάξουμε ένα νέο καλύτερο σχολείο. Καλύτερο για τα παιδιά, καλύτερο για τους εκπαιδευτικούς, περισσότερο προσαρμοσμένο στο μέλλον. Φαντάζομαι πως αυτή η συζήτηση υπήρχε, πολύ πριν από μένα. Δεν υπάρχει αμφιβολία πως το σημερινό σχολείο πρέπει να αλλάξει. Έχει ξεπεραστεί από τις εποχές και δεν είναι ελκυστικό στους μαθητές, λειτουργώντας, με χαμηλές ταχύτητες, σε ένα κόσμο, που αλλάζει, γρήγορα. Επιμένοντας στον όγκο της γνώσης και όχι στην ποιότητα, συχνά κουράζει με τη λεπτομέρεια και εν τέλει, δεν δίνει ευκαιρίες για την ανάπτυξη της προσωπικότητας.

Σε αυτό το σχολείο είναι εγκλωβισμένοι και οι καθηγητές, που δεν μπορούν να δώσουν νέα πνοή σε ένα διαφορετικό σχολείο.

Το νέο σχολείο του νομοσχεδίου έχει τρεις βασικούς πυλώνες παρέμβασης, στα τρία ζητήματα, που συνθέτουν ένα καλό σχολείο. Η ενίσχυση της αυτονομίας του, η αξιολόγηση των εκπαιδευτικών και η ενίσχυση των δομών εκπαίδευσης. Όλα, σήμερα, λείπουν.

Αυτά αλλάζει το νέο νομοσχέδιο, με μια ολοκληρωμένη προσέγγιση αναβάθμισης, που συμπεριλαμβάνει και την εισαγωγή ενός οργανωμένου συστήματος Εκκλησιαστικής Εκπαίδευσης, με στόχο την αναβάθμιση του εκπαιδευτικού επιπέδου του κλήρου, μια προσέγγιση, που, συνδυαστικά και με άλλες στοχευμένες παρεμβάσεις, εξορθολογίζει τον ακαδημαϊκό χάρτη της χώρας.

Το σχέδιό μας είναι να έχουμε, από τον Σεπτέμβριο, ένα νέο σχολείο, με δίχρονη προσχολική εκπαίδευση, δραστηριότητες στα αγγλικά από το νηπιαγωγείο, εργαστήρια δεξιοτήτων, επιμόρφωση εκπαιδευτικών, 123 νέα προγράμματα σπουδών στη Γενική Εκπαίδευση, διπλασιασμό των πρότυπων και πειραματικών σχολείων, ίδρυση 6 νέων ΕΠΑΛ, ψηφιακό μετασχηματισμό, παντού, 11.700 νέους μόνιμους καθηγητές.

Το νέο σχολείο θα έχει περισσότερη ελευθερία στην οργάνωση της διδασκαλίας. Σήμερα το 80% των αποφάσεων, που αφορούν το σχολείο, λαμβάνονται κεντρικά και με αυτό το ποσοστό είμαστε από τις μόνες χώρες, που διατηρούμε ένα βιβλιοκεντρικό μοντέλο απομνημόνευσης.

Στο σχολείο μας ο Διευθυντής έχει το μικρότερο ποσοστό ευθύνης για τους πόρους σε όλες τις χώρες του ΟΟΣΑ, μόλις 1% της ευθύνης για την ύλη και 5% για τη διαμόρφωση πλαισίου αξιολόγησης των μαθητών. Αυτά αλλάζουν όλα.

Το σχολείο έχει πλέον αρμοδιότητες. Ο Διευθυντής αποκτά ενισχυμένο ρόλο.

Οι καθηγητές αποκτούν ελευθερία να επιλέξουν βιβλία, να αξιολογούν τους μαθητές, με εναλλακτικούς τρόπους, να δημιουργούν ομίλους και να οργανώνουν δράσεις.

Το νέο σχολείο είναι από μόνο του ψήφος εμπιστοσύνης στους καθηγητές.

Το πολλαπλό βιβλίο αλλάζει τη νοοτροπία της εκπαίδευσης. Η ψηφιακή βιβλιοθήκη μας περνάει στο μέλλον. Σταματά η υπερύθμιση των δοκιμασιών εξέτασης, ενθαρρύνεται η ομαδικότητα και η συνεργασία, απλοποιείται η καθημερινότητα των εκπαιδευτικών, μοριοδοτείται η ικανότητα και όχι μόνο η γνώση.

Ένα καλό σχολείο έχει στη βάση του την αξιολόγηση των εκπαιδευτικών. Γνώση, παιδαγωγική ικανότητα και υπηρεσιακή συνέπεια αποτελούν το τρίπτυχο της αξιολόγησης, που πρωτίστως έχει αυτοβελτιωτικό χαρακτήρα.

Σε μια σχολική κοινότητα όλοι πρέπει να γίνονται καλύτεροι, η αξιολόγηση είναι αντικειμενική και με λογική περιοδικότητα και η επιμόρφωση θα συμπληρώσει τα κενά.

Για τους λάθος λόγους η αξιολόγηση αποτέλεσε, στην Ελλάδα, απαγορευμένο θέμα. Οι καιροί άλλαξαν. Σήμερα επτά στους δέκα πολίτες κρίνουν θετικά την αξιολόγηση των εκπαιδευτικών.

Ας σκεφτούμε μακριά από τις ιδεολογικές εμμονές, που επί τόσα χρόνια μας κράτησαν πίσω. Θα θέλαμε, ως γονείς, να διδάσκονται τα παιδιά μας από καθηγητές, που αξιολογούνται για τις ικανότητες και τη γνώση τους; Αυτό δεν είναι το επίπεδο του δημόσιου σχολείου, που ονειρευόμαστε;

Κλείνω, επισημαίνοντας πως, μέσα στη μεγάλη αυτή αλλαγή, περιλαμβάνεται και η αύξηση των δομών υποστήριξης της εκπαίδευσης, με επόπτες ποιότητας εκπαίδευσης, η αύξηση συμβούλων εκπαίδευσης, η ενίσχυση των ΚΕΔΑΣΥ, με προσλήψεις ψυχολόγων και κοινωνικών λειτουργών.

Κυρίες και κύριοι συνάδελφοι, το νέο σχολείο είναι μια προτεραιότητα για τη χώρα. Ακόμα και αν διαφωνήσουμε, σε μικρές λεπτομέρειες, είναι σημαντικό να στηρίξουμε αυτήν την προσπάθεια, με όλες μας τις δυνάμεις. Δεν είναι θέμα πολιτικής ούτε ιδεολογίας είναι θέμα ευθύνης απέναντι στα παιδιά, που θα αντιμετωπίσουν τις προκλήσεις του αύριο.

Σας ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει η κυρία Αλεξοπούλου.

**ΧΡΙΣΤΙΝΑ ΑΛΕΞΟΠΟΥΛΟΥ**: Ευχαριστώ πολύ, κύριε Πρόεδρε.

Κυρίες Υπουργοί, κυρίες και κύριοι συνάδελφοι, κάθε νομοσχέδιο για την παιδεία προκαλεί πάντα έντονο ενδιαφέρον, συζητήσεις, αντιπαραθέσεις και διάλογο και είναι θεμιτό και χρήσιμο αυτό, διότι οι μεγάλες συναινέσεις στην παιδεία είναι απαραίτητες για να αποκτήσουμε, επιτέλους, ένα σταθερό σύστημα, που δεν θα αλλάζει ανά κυβέρνηση και ανά Υπουργό.

Ο ΣΥΡΙΖΑ, βέβαια, και το Κ.Κ.Ε. αποφάσισαν ότι ο εποικοδομητικός διάλογος δεν τους αφορά. Προτίμησαν να σηκώσουν την «παντιέρα ρόσα» και αντί για προτάσεις και θέσεις, να αντιπαρατεθούν, με κραυγές, με τσιτάτα, για ισοπέδωση της παιδείας, για κομματικό κράτος στην εκπαίδευση, για στοχοποίηση εκπαιδευτικών και άλλα πομπώδη και λαϊκίστικα.

Η πραγματικότητα, βεβαίως, είναι ξεκάθαρη και είναι μία. Αυτό που κάνουμε είναι η πιστή εφαρμογή του προγράμματος, για το οποίο ο ελληνικός λαός μας ψήφισε και το οποίο, με συνέπεια λόγων και πράξεων, νομοθετούμε.

Έτσι όπως και στα προηγούμενα νομοσχέδια, για τη δια βίου εκπαίδευση, το πανεπιστημιακό άσυλο, την Ελάχιστη Βάση Εισαγωγής και τόσα άλλα το Υπουργείο Παιδείας και Θρησκευμάτων έρχεται να νομοθετήσει, μελετημένα και τολμηρά, για να θεραπεύσει προβλήματα και παθογένειες δεκαετιών.

Εδώ, επιτρέψτε μου να κάνω μια παρένθεση, για την πρόσφατη παραφιλολογία, για τα πανεπιστήμια και τα κροκοδείλια δάκρυα της Αξιωματικής Αντιπολίτευσης.

Έχετε κάνει αντιπολιτευτική σας σημαία, πατώντας ξεδιάντροπα, επάνω στην αγωνία των νέων παιδιών, τη μη εισαγωγή δεκάδων χιλιάδων - δεν έχετε καταλήξει, μεταξύ σας πόσων - παιδιών στα πανεπιστήμια και είναι χαρακτηριστικό αυτό της νοοτροπίας, που σας διακατέχει και του χάσματος, που μας διαχωρίζει, της νοοτροπία σας, δηλαδή, για εξίσωση όλων προς τα κάτω, του μίσους σας για την αριστεία και της αγάπη σας για την ελάχιστη προσπάθεια.

Το ζητούμενο στο πανεπιστήμιο, κυρίες και κύριοι του ΣΥΡΙΖΑ, δεν είναι να μπεις, είναι να βγεις. Ποιο είναι το νόημα της εισαγωγής στο πανεπιστήμιο, εάν δεν έχεις τα εφόδια, για να περατώσεις τις σπουδές; Γιατί να εγκλωβιστείς, για χρόνια, σε μια διαδικασία, που δεν θα σου προσφέρει τα απαιτούμενα για την πρόοδο της ζωής σου; Δεν υπάρχουν άλλες επιτυχημένες σταδιοδρομίες ζωής να ακολουθήσεις;

Εμείς δίνουμε πολλές διεξόδους, ώστε κάθε νέος να μπορέσει να βρει το δρόμο, που του ταιριάζει, να αναπτύξει τις δεξιότητές του, να πραγματώσει τις φιλοδοξίες του και να γίνει χρήσιμος στη χώρα και στο κοινωνικό σύνολο.

Θα ήταν για εμάς εύκολο, παραδείγματος χάρη, στην Αχαΐα, να ζητάμε να γεμίσουν τα πανεπιστήμια και οι σχολές, με χιλιάδες φοιτητές, για να κινούνται και οι τοπικές οικονομίες, προτιμούμε, όμως, να είμαστε ωφέλιμοι, παρά αρεστοί.

Εσείς, προφανώς, προτιμάτε να χαϊδεύετε αυτιά και να εγκλωβίζετε νέους στα πανεπιστήμια, σπαταλώντας το χρόνο, το χρήμα και, κυρίως, τα όνειρά τους.

Κυρίες και κύριοι, αν έπρεπε να περιγραφεί το νομοσχέδιο, με δύο λέξεις, αυτές θα ήταν αυτονομία και αξιολόγηση. Στον πυρήνα αυτού του σχεδίου, έχουμε από τη μία μεριά την αυτονομία και την εμπιστοσύνη στους εκπαιδευτικούς μας, στα στελέχη μας και στις δομές μας και από την άλλη, τη μεγαλύτερη λογοδοσία, τη διαφάνεια και την αξιολόγησή τους.

Οι δύο αυτοί πόλοι είναι αλληλένδετοι και εξασφαλίζουν πως οι εκπαιδευτικοί μας θα μπορούν να αναπτύσσουν τη δημιουργικότητα και την πρωτοβουλία τους και, παράλληλα, θα αξιολογούνται γι’ αυτό και θα επιμορφώνονται, ώστε να το επιτύχουν ακόμα καλύτερα.

Προωθούμε μια νέα φιλοσοφία διοίκησης και εκπαίδευσης, αποκεντρωμένη και ελεύθερη, που δεν περιορίζεται στις αποφάσεις του εκάστοτε Υπουργού, αλλά δίνει τη δύναμη και την ευθύνη στα σχολεία και στους εκπαιδευτικούς, οι οποίοι γνωρίζουν καλά και τη δουλειά τους και τα παιδιά μας.

Διαθέτουμε εξαιρετικούς δασκάλους και καθηγητές, με άρτιες σπουδές και κατάρτιση, αλλά τόσα χρόνια δεν τους δίνουμε το χώρο και τα εργαλεία, για να μεταδώσουν τη γνώση τους, να κεντρίσουν το ενδιαφέρον, να ανοίξουν τους ορίζοντες των παιδικών μυαλών.

Είναι δυνατόν εμείς οι αιρετοί, οι Βουλευτές, οι Υπουργοί, να γνωρίζουμε καλύτερα από αυτούς πώς πρέπει να γίνεται η εκπαίδευση ή η εξέταση και η αξιολόγηση των μαθητών; Κατηγορηματικά όχι. Όσο πιο κοντά στο μαθητή λαμβάνονται οι αποφάσεις τόσο καλύτερα θα είναι τα αποτελέσματα.

Αποκεντρώνουμε, λοιπόν, το σύστημα, προωθούμε τη σύνθεση των απόψεων, την κριτική σκέψη, τα πολλαπλά συγγράμματα, τις νέες τεχνολογίες, για να δώσουμε τη δύναμη επιλογής στους εκπαιδευτικούς μας, σε αυτούς, που πραγματικά ξέρουν τους μαθητές, από πρώτο χέρι και γνωρίζουν τις ανάγκες, τα θέλω και τις ικανότητές τους τους. Τους εμπιστευόμαστε καθημερινά τα παιδιά μας, πώς γίνεται να μη τους δείχνουμε την εμπιστοσύνη να τα εκπαιδεύσουν;

Την αυτονομία και την εμπιστοσύνη αυτή τη συνοδεύουμε, με αυξημένη λογοδοσία και, βεβαίως, από αξιολόγηση, σε κάθε στάδιο, βαθμίδα και θέση και, ειλικρινά, δεν καταλαβαίνω, γιατί προσπαθεί η Αντιπολίτευση, στο δημόσιο λόγο, να το θέσει, ως κόκκινη γραμμή, τη στιγμή που δεν το θέλουν ούτε οι ίδιοι οι εκπαιδευτικοί. Πού δεν υπάρχει αξιολόγηση;

Ο ιδιωτικός υπάλληλος αξιολογείται συνεχώς από τον εργοδότη του. Ο επιχειρηματίας από τους πελάτες του. Οι καταστηματάρχες από τους καταναλωτές τους. Εμείς οι Βουλευτές, διαρκώς, από τους συμπολίτες μας. Εν τέλει, ο καθένας μας αξιολογεί και ο ίδιος τον εαυτό του, για να δει τα λάθη του, να τα διορθώσει και να γίνει καλύτερος. Πώς αλλιώς θα γίνει; Γιατί, λοιπόν, είναι κόκκινη γραμμή να αξιολογηθούν οι εκπαιδευτικοί;

Θα τολμούσα να σας πω ότι εδώ δεν υπάρχει καν κάτι καινοτόμο από πλευράς μας. Το αυτονόητο θεσμοθετούμε, αυτό που γίνεται στο 90% των χωρών της Ευρώπης και που νομίζω πως ήρθε το πλήρωμα του χρόνου και υπάρχει η αναγκαία κοινωνική συναίνεση, για να γίνει και στη χώρα μας. Είναι μια αξιολόγηση θετική, με χαρακτήρα ενισχυτικό και όχι τιμωρητικό. Είναι μια αξιολόγηση, που οδηγεί στην επιμόρφωση, στη διόρθωση, δηλαδή, των όποιων αδύνατων σημείων, που θα οδηγήσουν, τελικά, στο φιλότιμο εκπαιδευτικό, σε μια πολύ καλύτερη επόμενη αξιολόγηση. Καμία απόλυση, καμία ποινή δεν προκύπτει και, άλλωστε, δεν θα είχε και το επιθυμητό αποτέλεσμα, που δεν είναι άλλο από τη βελτίωση των εκπαιδευτικών, για τη βελτίωση της παρεχόμενης παιδείας και εν τέλει τη βελτίωση των νέων Ελλήνων.

Κυρίες και κύριοι συνάδελφοι, όλα τα παραπάνω θα ήταν μικρότερης σημασίας, αν δεν συνοδεύονταν και από το σταθερό μόνιμο προσωπικό, που έχει κίνητρο να προοδεύει, να εξελίσσεται και να επιμορφώνεται τακτικά και διά βίου. Το ανθρώπινο δυναμικό είναι η κινητήριος δύναμη κάθε μεταρρύθμισης και ο μοχλός κάθε προόδου. Γι’ αυτό, μετά τις 4.500 διορισμούς στην Ειδική Αγωγή, προχωρούμε, μετά από 12 χρόνια, σε 11.700 μόνιμους διορισμούς εκπαιδευτικών, που θα ενδυναμώσουν και θα ενισχύσουν τα σχολεία και τις δομές μας, με ικανά στελέχη.

Τέλος και σημαντικότερο, προχωρούμε στη νομοθέτηση αυτή, μαζί με τη μεγάλη πλειοψηφία των Ελλήνων. Η κοινωνία είναι μαζί μας, σε αυτές τις μεταρρυθμίσεις. Το αποδεικνύουν τα 1.300 σχόλια στη διαβούλευση, η εποικοδομητική συνεισφορά φορέων και Κομμάτων, το μαρτυρά και η έρευνα, που δημοσιεύτηκε πρόσφατα και καταδεικνύει τη μεγάλη κοινωνική σύγκλιση. Η Ελλάδα είναι έτοιμη για γενναίες, ουσιαστικές αλλαγές και η Κυβέρνηση είναι έτοιμη να τις υλοποιήσει. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Δούνια.

**ΠΑΝΑΓΙΩΤΑ (ΝΟΝΗ) ΔΟΥΝΙΑ:** Κυρία Υπουργέ, κύριε Πρόεδρε, κυρίες και κύριοι συνάδελφοι, συζητάμε σήμερα, για ένα νομοσχέδιο του Υπουργείου Παιδείας, που φέρνει σημαντικές αλλαγές στο ελληνικό σχολείο και το οποίο έχει απώτερο στόχο τη σημαντική βελτίωση του περιεχομένου επιπέδου εκπαίδευσης. Αυτός, άλλωστε θέλω να πιστεύω, που είναι ή έστω θα έπρεπε να είναι και ο σκοπός όλων όσων συμμετέχουν σε αυτή την Επιτροπή, καθώς και όλων των εμπλεκομένων φορέων, η πρόοδος και γενικά το καλύτερο για τα παιδιά μας. Δεν σας κρύβω πως τα όσα παρακολούθησα, στις προηγούμενες συνεδριάσεις της Επιτροπής μας, με απογοήτευσαν. Αυτό, επειδή θεωρώ ότι όποιες ιδεολογικές διαφορές υπάρχουν, είναι σεβαστές. Οι προσωπικές κρίσεις και αναφορές, είναι απαράδεκτες, καταδεικνύουν απώλεια ψυχραιμίας, αλλά και έλλειψη επιχειρημάτων ουσίας.

Ας μιλήσουμε, λοιπόν, κυρίες και κύριοι συνάδελφοι, για την ουσία. Το νομοσχέδιο, για την αναβάθμιση του σχολείου και την ενδυνάμωση των εκπαιδευτικών, έρχεται σε συνέχεια άλλων νομοθετημάτων του Υπουργείου Παιδείας και Θρησκευμάτων για τη βελτίωση του σχολείου, το μετασχηματισμό της επαγγελματικής εκπαίδευσης και την αναβάθμιση της τριτοβάθμιας εκπαίδευσης. Η Κυβέρνηση της Ν.Δ. επιμένει στη δημιουργία ενός καλύτερου σχολείου, που θα εξασφαλίζει περισσότερα εφόδια για τους μαθητές, ενώ επενδύει στην απελευθέρωση του δυναμικού των εκπαιδευτικών, σε ένα πλαίσιο μεγαλύτερης ελευθερίας, υποστήριξης, αλλά και αυξημένης λογοδοσίας.

Ειδικότερα, το νομοσχέδιο, το οποίο συζητάμε, αποτελείται από τρεις πυλώνες. Ο πρώτος πυλώνας είναι η ενίσχυση της αυτονομίας της σχολικής μονάδας. Ο δεύτερος πυλώνας αφορά στη θεσμοθέτηση μηχανισμού αξιολόγησης και ο τρίτος δεν είναι άλλος από την ενίσχυση των δομών υποστήριξης του εκπαιδευτικού έργου.

Όσον αφορά στην αναγκαιότητα της ενίσχυσης της αυτονομίας των σχολικών μονάδων, νομίζω ότι τα στοιχεία μιλάνε από μόνα τους. Πάνω από το 80% των αποφάσεων, που αφορούν στην καθημερινή λειτουργία του σχολείου, λαμβάνεται, εδώ και δεκαετίες, σε κεντρικό επίπεδο, από το Υπουργείο Παιδείας. Το ανάλογο ποσοστό, σε άλλες χώρες, δεν ξεπερνά το 35%. Η αποκέντρωση των αποφάσεων είναι απαραίτητη, καθώς, σύμφωνα με τη διεθνή εμπειρία, όσο περισσότερο το κέντρο λήψης της απόφασης είναι το σχολείο το ίδιο, τόσο βελτιώνει τα μαθησιακά αποτελέσματα. Αυτό είναι απολύτως λογικό, αφού οι εκπαιδευτικοί και τα στελέχη του σχολείου βρίσκονται κοντά στους μαθητές και γνωρίζουν καλύτερα από όλους τις ανάγκες του σχολείου και των παιδιών. Έτσι, εφεξής, θα υπάρχουν ελεύθερη επιλογή βιβλίου από τους εκπαιδευτικούς και η διάθεση σε ψηφιακή μορφή όλου του εκπαιδευτικού υλικού, προκειμένου να μπορούν οι εκπαιδευτικοί να κατευθύνουν τους μαθητές, σε περισσότερες πηγές, παροχή ελευθερίας, επιλογή στους δασκάλους και στους καθηγητές, ως προς τον τρόπο, που θα αξιολογούν τους μαθητές τους, αποκέντρωση της διαδικασίας έλλειψης εκπαιδευτικών προγραμμάτων, όπως και ενίσχυση του ρόλου του Διευθυντή και των εκπαιδευτικών σε θέσεις ευθύνης.

Παράλληλα, συστήνονται υποστηρικτικά όργανα στα σχολεία. Μεταξύ αυτών περιλαμβάνονται οι μέντορες εκπαιδευτικοί, οι οποίοι θα έχουν, ως αποστολή, να βοηθούν τους νέους εκπαιδευτικούς στην ενσωμάτωσή τους στην εκπαιδευτική κοινότητα, η υπεύθυνη διασύνδεση με τη μαθητεία, αλλά και οι ενδοσχολικοί συντονιστές, που θα έχουν έναν εποπτικό ρόλο, σχετικά με το πώς προχωρά η ύλη, σε κάθε τάξη.

Ας περάσουμε, όμως, στο δεύτερο πυλώνα του νομοσχεδίου. Τη θέσπιση, δηλαδή, ενός μηχανισμού αξιολόγησης του έργου των εκπαιδευτικών και των στελεχών της εκπαίδευσης, ως μηχανισμού βελτίωσης και ενδυνάμωσής τους. Πρέπει όλοι μας να καταλάβουμε πως η αξιολόγηση των εκπαιδευτικών και του έργου τους δεν είναι επουδενί τιμωρία, αντιθέτως είναι μια καλή ευκαιρία, για αναγνώριση και βελτίωση του έργου τους. Η μεγάλη πλειοψηφία των εκπαιδευτικών μας, που κάνουν άριστα τη δουλειά τους, δεν φοβούνται την όποια αξιολόγηση τους γίνεται, αλλά την επιδιώκουν, έχοντας την αυτοπεποίθηση ότι κάνουν το καλύτερο δυνατό για τα παιδιά και επειδή γνωρίζουν ότι, μέσω της αξιολόγησης τους, η προσπάθεια και το σπουδαίο έργο τους θα αναγνωριστεί. Και βέβαια, η εκπαιδευτική λειτουργία και η ποιότητα των παρεχόμενων μαθημάτων θα βελτιωθούν σημαντικά.

Σε περίπτωση θετικής αξιολόγησης των εκπαιδευτικών, προβλέπεται επιβράβευση τους, μέσω μορίων, ενώ σε περίπτωση μη θετικής αξιολόγησης, προβλέπεται η επιπλέον επιμόρφωση τους. Από όλα αυτά, λοιπόν, γίνεται σαφές ότι η αξιολόγηση έχει καθαρά βελτιωτικό χαρακτήρα. Ταυτόχρονα, με το νομοσχέδιο του Υπουργείου Παιδείας και Θρησκευμάτων, προτείνεται, για πρώτη φορά, η αξιολόγηση του εκπαιδευτικού μας συστήματος, με τη θέσπιση ενός διαγνωστικού μηχανισμού, της λεγόμενης ελληνικής Πίζας, στο τέλος του δημοτικού, αλλά και του γυμνασίου. Θα ήθελα να σημειώσω ότι η αξιολόγηση μόνο στη χώρα μας προκαλεί τέτοιες συζητήσεις. Στο 90% των εκπαιδευτικών συστημάτων των υπόλοιπων ευρωπαϊκών χωρών αποτελεί κοινή πρακτική, εδώ και πάρα πολλά χρόνια.

Τέλος, με τον τρίτο πυλώνα του εν λόγω νομοθετήματος, επιχειρείται η ενίσχυση των δομών εκπαίδευσης, για να υποστηριχτεί, με τον καλύτερο δυνατό τρόπο, το αυτόνομο σχολείο. Ανάμεσα σε άλλα, τίθενται συγκεκριμένες αρμοδιότητες στους επόπτες ποιότητας εκπαίδευσης, για την παρακολούθηση του παιδαγωγικού έργου και των νέων προγραμμάτων, που εντάχθηκαν στα σχολεία και δίνεται έμφαση στην ψυχοσυναισθηματική ανάπτυξη των μαθητών, με τη θέσπιση 1.100 οργανικών θέσεων για ψυχολόγους και κοινωνικούς λειτουργούς στα σχολεία μας.

Ολοκληρώνοντας, να πω ότι το παρόν νομοσχέδιο εισάγει ένα οργανωμένο σύστημα Εκκλησιαστικής Εκπαίδευσης, με στόχο την αναβάθμιση του εκπαιδευτικού επιπέδου του κλήρου και τη συνέχιση του εξορθολογισμού του ακαδημαϊκού χάρτη της χώρας. Όπως γνωρίζετε, ο τελευταίος νόμος για την Εκκλησιαστική Εκπαίδευση ψηφίστηκε, το 2006 και είχε ως κύριο στόχο, τότε, τις δομές τριτοβάθμιας εκπαίδευσης. Τώρα, το Υπουργείο Παιδείας και Θρησκευμάτων επιχειρεί να εκσυγχρονίσει και να οργανώσει εξ ολοκλήρου και σε νέα βάση τη δευτεροβάθμια, μεταδευτεροβάθμια και ανώτατη Εκκλησιαστική Εκπαίδευση.

Κυρίες και κύριοι συνάδελφοι, το υπό εξέταση νομοσχέδιο του Υπουργείου Παιδείας, είναι ένα ακόμα σημαντικό βήμα, για την επίτευξη μιας σύγχρονης αξιόλογης και δημιουργικής δευτεροβάθμιας εκπαίδευσης, στην Ελλάδα. Μιας εκπαίδευσης, που θα ενισχυθεί, με νέο μόνιμο ανθρώπινο δυναμικό, αφού η Κυβέρνηση θα πραγματοποιήσει άμεσα 11.700 μόνιμους διορισμούς στη Γενική Εκπαίδευση, τους πρώτους, που θα γίνουν, μετά από 12 ολόκληρα χρόνια και πάνω απ’ όλα μιας εκπαίδευσης, που θα εξασφαλίσει ένα καλύτερο μέλλον για τα παιδιά μας. Γι’ αυτόν το λόγο, άλλωστε, σας καλώ να το υπερψηφίσετε. Σας ευχαριστώ πάρα πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ:** Κύριε Πρόεδρε, θα ξεκινήσω, με μία οφειλόμενη απάντηση, για τα γεγονότα, που είδαμε σήμερα εδώ. Θα υπενθυμίσω, στην κυρία Υπουργό, ότι το σχόλιο το οποίο έκανε ο κ. Φίλης, έλεγε το εξής στην ουσία του: ότι οι πράξεις μας, όταν είμαστε πολιτικά πρόσωπα, και μάλιστα, όταν παίρνουμε πολύ σοβαρές αποφάσεις, μας ακολουθούν και ακολουθούν και τους επόμενους από εμάς, δηλαδή, τις οικογένειες μας. Και αυτό είναι μια πραγματικότητα. Πράγματι, οι οικογένειες μας φορτίζονται, με τις επιλογές μας, από τη στιγμή, που έχουμε επιλέξει να είμαστε δημόσια πρόσωπα. Επίσης, πρέπει να σας θυμίσω, κυρία Υπουργέ, ότι ο Πρόεδρος είπε ότι «εγώ το διαγράφω» και ο κ. Φίλης έκανε ειδική τοποθέτηση και το θέμα είχε λήξει. Δεν καταλαβαίνω, λοιπόν, σήμερα, καθόλου, γιατί επελέγη αυτού του τύπου η επίθεση, τόσο προς τον κ. Φίλη, με ανοίκειους χαρακτηρισμούς, όσο και προς όλους εμάς, τους βουλευτές του ΣΥΡΙΖΑ. Επιτρέψτε μου, να σας πω κυρία Υπουργέ, ότι κάνατε εσείς αυτή την επιλογή, να επιτίθεστε, διαστρέφοντας μάλιστα τις απόψεις και τη διαδρομή των πολιτικών σας αντιπάλων.

Σας άκουσα, σήμερα στην ΕΡΤ, σε μια συνέντευξή σας, να μιλάτε για «χυδαία αντιπολίτευση». Θα έλεγα, ότι όταν κανείς τοποθετείται, με αυτό το δημόσιο τρόπο, μας δημιουργεί μια πολύ μεγάλη δυσκολία, με ποιον τρόπο θα πρέπει να κρατήσουμε την αξιοπρέπειά μας και να υποστηρίξουμε τις απόψεις μας. Επίσης, να σας θυμίσω, ότι στο παρελθόν, πολλοί από εμάς, εδώ μέσα, υπέστησαν επιθέσεις επί προσωπικού και για την οικογένειά τους και κρατήσαμε την αξιοπρέπειά μας και δεν δώσαμε περαιτέρω συνέχεια, πράγμα στο οποίο νομίζω ότι και εσείς, χθες είχατε συμφωνήσει.

 Γιατί, όμως, γίνεται αυτό; Διότι αυτές οι επιλογές, τις οποίες κάνετε, κυρία Κεραμέως, είναι μία νέα νεοθατσερική, σκληρή και κυνική πολιτική. Και ξέρετε, ως νέα και φιλόδοξη πολιτικός, ότι αυτό μπορεί να σας κοστίσει πολιτικά. Το λέτε κιόλας. «Δεν με νοιάζει αν έχει πολιτικό κόστος». Ήδη, όμως, έχουν αρχίσει να εμφανίζονται οι επιπτώσεις αυτής της πολιτικής, στη μεγάλη κοινωνική πλειοψηφία και υπάρχουν αντιδράσεις. Γι’ αυτό και επιλέγετε να παρουσιάζετε αυτές τις απόψεις σας στα συστημικά μέσα μαζικής ενημέρωσης, χωρίς αντίλογο. Γιατί εδώ στη Βουλή, για όσους και όσες τις παρακολουθούν, μπορεί να υπάρξει αυτός ο αντίλογος. Και, βέβαια, με το να καταθέτουμε και τα αντίστοιχα ντοκουμέντα, για την ακρίβεια αυτών που λένε. Αυτό που λένε, δηλαδή, πολιτική στηριγμένη σε αποδείξεις και όχι στην επικοινωνία.

Σας απάντησαν και άλλοι συνάδελφοι και επανέρχομαι. Λέτε «μα τι μας λέτε τώρα; Την πολιτική μας τη στηρίζει η κοινωνία», στηριζόμενη στη δημοσκόπηση του «Πρώτου Θέματος». Ακούστε και τις άλλες καμπάνες. Υπάρχουν και άλλες δημοσκοπήσεις, που σας τις αναφέραμε, που λένε ότι η Νέα Δημοκρατία, στα δύο χρόνια που εσείς είστε Υπουργός, κατά 70%, οι πολίτες κρίνουν το έργο σας, αρνητικά. Σας ανέφερε ο κύριος Φίλης ότι υπάρχει διαδικτυακό ψήφισμα νέων ανθρώπων, που λέει να την αποσύρετε την Ελάχιστη Βάση και μάλιστα, ζητούν την παραίτησή σας. Ήρθαν οι εκπαιδευτικοί με τις ομοσπονδίες και σας ζητούν να αποσύρετε το νομοσχέδιο και προσπαθήσατε να τους απαξιώσετε, λέγοντάς τους «Καλά, πότε εσείς είπατε θετικά για τις κυβερνήσεις, που νομοθετούν;» Και σας έδωσαν παραδείγματα. Τη δίχρονη προσχολική εκπαίδευση, που δεν την ψηφίσατε, αλλά τώρα την τιμάτε και προσπαθείτε να την υλοποιήσετε και την εκτίμηση του εκπαιδευτικού έργου.

Όσο για την ΟΙΕΛΕδεν τη ρωτήσατε καθόλου, διότι όταν συζητιόταν το νομοσχέδιο, που αφορούσε τους ιδιωτικούς εκπαιδευτικούς, να θυμίσουμε ότι ρωτούσατε, εδώ μέσα, στη Βουλή, αν ο αρμόδιος Υπουργός, που το ψήφιζε, ο κύριος Φίλης, θα παρέμενε στη θέση του, γιατί τότε είχαμε Τρόικα. Είστε απέναντι σε γονείς, φοιτητές και μαθητές, που δεν τους δώσατε τη δυνατότητα να εκφραστούν κοινοβουλευτικά. Αλλά για να είμαι δίκαιη, είναι μαζί σας και σας χειροκροτούν οι υποστηρικτές σας, οι σχολάρχες, που είναι και χρηματοδότες σας και οι κολεγιάρχες. Άρα, δεν απέχει πολύ ο ορισμός ότι συμπεριφέρεστε, ως Υπουργός ιδιωτικής παιδείας και όχι ως Υπουργός Παιδείας, όπως θα έπρεπε και θα οφείλατε.

Το επιχείρημα ότι ο ΣΥΡΙΖΑ θέλει να μπαίνουν όλοι στα πανεπιστήμια, επίσης έχει απαντηθεί, διότι, προφανώς, δεν μπαίνουν όλοι. Με περσινές σας δηλώσεις, είπατε ότι μπαίνει το 85%. Ναι, αλλά μπαίνουν, με χαμηλές βαθμολογίες και αυτοί οι φοιτητές δεν μπορούν να αποφοιτήσουν και, αδίκως, εγκλωβίζονται στα ανώτατα εκπαιδευτικά ιδρύματα. Κάποιος μάλιστα Βουλευτής σας είπε ότι το κάνει ο ΣΥΡΙΖΑ, για να φτιάξει επιστημονικό προλεταριάτο. Για να δούμε. Οι χαμηλές βαθμολογίες στις πανελλαδικές εξετάσεις είναι ένδειξη επάρκειας ή κατάταξης; Η επάρκεια καταγράφεται, με την απόκτηση του απολυτηρίου και μάλιστα ο ΣΥΡΙΖΑ είχε κάνει συγκεκριμένες προσπάθειες, για να αναβαθμίσει την αξιοπιστία του απολυτηρίου, με καθιέρωση περιφερειακών αδιάβλητων εξετάσεων, με αύξηση της διδασκαλίας των εξεταζόμενων μαθημάτων, πανελλαδικά, με περιορισμένη δυνατότητα πρόσβασης, σε πράσινες σχολές μειωμένης ζήτησης, αλλά υψηλού ενδιαφέροντος, για κάποια παιδιά, με δυνατότητα συνέχισης των σπουδών, στην ανώτατη εκπαίδευση για τους αποφοίτους των ΕΠΑΛ, με το απολυτήριο τους, μετά από διαδικασία επιλογής, για να φοιτούν σε 67 διετή τμήματα, που τα είχαν εγκρίνει τα πανεπιστήμια, οι τοπικές αρχές και η τοπική επιχειρηματικότητα. Άρα, εσείς τι κάνατε; Τα καταργήσατε, χωρίς να τα δοκιμάσετε. Δεν επιτρέψατε να μπορέσουμε να βάλουμε κάποιου άλλου τύπου προϋποθέσεις.

Όσο για την πολύ μεγάλη συζήτηση την ΕΒΕ και τους συντελεστές βαρύτητας**,** μέσω των οποίων, πράγματι, αποκλείονται κάποιοι αριστούχοι μαθητές, λέτε δεν φταίτε εσείς, φταίει η αυτονομία των ανώτατων εκπαιδευτικών ιδρυμάτων, γιατί ανέβασε τα στάνταρ στα ειδικά μαθήματα και μάλιστα, σε ένα μάθημα, που το 2020, με δική σας ευθύνη, δεν διδάσκεται στο σχολείο. Τι έκαναν τα πανεπιστήμια, όμως; Δεν το είπατε αυτό. Τα εκβιάσατε να την υλοποιήσουν την ΕΒΕ. Εσείς τους την υποβάλατε, γιατί δεν μπορούν να εκπαιδεύσουν τους φοιτητές. Γιατί τους υποχρηματοδοτήσατε και συνεχίζετε την υποστελέχωση τους, αφού αρνείστε να υλοποιήσετε και τον ψηφισμένο νόμο, ένα προς ένα. Και πού καταφέρνουν αυτοί οι φοιτητές να μπουν; Στα πανεπιστήμια, που αρνήθηκαν να υλοποιήσουν τη βάση. Όπως, για παράδειγμα, το Πανεπιστήμιο Ιωαννίνων, σεβόμενοι τις δυσκολίες των παιδιών της πανδημίας.

Όσο για το αν αποφοιτούν οι φοιτητές, με τους χαμηλούς βαθμούς, δεν έχετε καταφέρει να μας καταθέσετε κάποια συγκεκριμένη μελέτη. Σας την έχουμε ζητήσει. Η δική μας πορεία από τα πανεπιστημιακά έδρανα δείχνει ότι άλλοι λόγοι είναι αυτοί, που κάποια παιδιά δεν αποφοιτούν. Κοινωνικοί, ιατρικοί, μη εύρεση ενδιαφέροντος, γιατί δεν υπάρχει η δυνατότητα ανακατεύθυνσης και πιθανώς και άλλα, που θα έπρεπε, ως Υπουργός, να στήσετε υπηρεσίες να διερευνηθούν, όπως γίνεται, αντίστοιχα, στην Ευρώπη.

Όσο για το πόσοι αποφοιτούν, ευτυχώς, αποσύρατε το νούμερο 9,17. Σας είπε ο κ. Φίλης πως βγαίνει αυτό το νούμερο, με στοιχεία της ΕΛΣΤΑΤ, που έχουν γραμμένους όλους τους φοιτητές, τουλάχιστον, από το 1980 και μετά. Ενώ με σύγχρονα στοιχεία, πράγματι, είναι το 40%, που δεν αποφοιτούν. Μόνο που αυτά είναι κοντά στους μέσους ευρωπαϊκούς όρους. Όπως κοντά στους μέσους ευρωπαϊκούς όρους, είναι και ο πληθυσμός, που έχει πτυχίο τριτοβάθμιας εκπαίδευσης. Τι απέχει από τους ευρωπαϊκούς όρους; Η αντιστοιχία φοιτητών, ανά μέλη ΔΕΠ, κατά 30 μονάδες, η χρηματοδότηση των ανώτατων εκπαιδευτικών ιδρυμάτων και, βεβαίως, παρότι η ανεργία είναι συνάρτηση του όταν έχεις υψηλό μορφωτικό επίπεδο, τόσο περισσότερες δυνατότητες έχεις για ανεύρεση εργασίας. Δηλαδή, στο πτυχίο είναι 75%, στο μεταπτυχιακό 82%, στο διδακτορικό 87%. Δυστυχώς, στην πατρίδα μας, είναι αυξημένη και λόγω των μνημονίων, τα οποία, βεβαίως, δεν ήρθαν εξ ουρανού, ήταν επιλογές των Κυβερνήσεων σας, χρόνων πολλών, σε αντίθεση με την Ευρωπαϊκή Ένωση και γι’ αυτό η πατρίδα μας έχει αυτό το πολύ σοβαρό πρόβλημα απορρόφησης των πτυχιούχων, αλλά και χαμηλών αμοιβών για τους πτυχιούχους και γι’ αυτό παίρνουν το δρόμο της ξενιτιάς.

Άρα, το ερώτημα θα ήταν τι θα κάνετε, για να γυρίσετε αυτό το πνευματικό κεφάλαιο. Αυτή την προσπάθεια έκανε ο ΣΥΡΙΖΑ με την ενοποίηση του ενιαίου χώρου εκπαίδευσης και έρευνας, για την οποία, όπως ξέρετε, έδωσε αυξημένη χρηματοδότηση, με υλικούς πόρους και χρηματοδοτικά εργαλεία, την οποία, δυστυχώς, αυτή τη στιγμή, ακολουθείτε την ανάστροφη διαδικασία και μιλάτε για τμήματα, που ιδρύθηκαν, με βουλευτικές τροπολογίες, ενώ ξέρετε ότι δεν λειτούργησαν, ποτέ. Και τμήματα σημαντικά για τα πανεπιστήμια, που ήταν μέσα στο του στρατηγικό σχεδιασμό τα διαγράψετε, με μια μονοκονδυλιά.

Επίσης, δεν μας δίνετε νούμερα για τον αριθμό των απορριφθέντων από τα Ανώτατα Εκπαιδευτικά Ιδρύματα, που αν τα δει κανείς, αναλυτικά, δεν συμφωνούν με το νούμερο, που δίνετε και θα το δούμε στο επόμενο χρονικό διάστημα. Είναι ταξική η πολιτική σας. Διότι, η πλειοψηφία αφορά αποφοίτους των Εσπερινών Λυκείων και των ΕΠΑΛ, στο σύνολό τους, πολύ λιγότερο, σε σχέση με τα ημερήσια λύκεια.

Άρα, τι κάνετε; Σπρώχνετε όλα αυτά τα παιδιά σε αυτό που λέτε «δεύτερη επιλογή». Λέτε τα ΙΕΚ. Σπουδαία επιλογή. Την είχαν, κυρία Κεραμέως, έτσι κι αλλιώς. Λέτε ότι έχουν ωραίες ειδικότητες. Σας ρώτησα και χτες και μου είπατε πόσες θέσεις θα είναι διαθέσιμες. Μου λέτε 26.000. Η «Καθημερινή» σήμερα γράφει 24.000. Συνήθως, ήταν διαθέσιμες 20.000. Στο μηχανογραφικό έχουν δοθεί 6.150 θέσεις και λείπουν θέσεις, σε περιζήτητες ειδικότητες, σε μεγάλα κέντρα, μάγειρες, βρεφονηπιοκόμοι. Γιατί δεν δίνετε κι άλλες; Πού θα πάνε αυτά τα παιδιά, που ζητούν αυτές τις ειδικότητες; Μήπως στα ιδιωτικά ΙΕΚ ή στα ιδιωτικά Κολέγια, με δεδομένο ότι τα δημόσια ΙΕΚ έχουν και σοβαρές ελλείψεις, τις οποίες και εσείς αναγνωρίζετε;

Όσο για το θέμα της επαγγελματικής και τεχνικής εκπαίδευσης, λέτε θα κάνουμε πρότυπα, να αυξηθεί η προσέλευση των μαθητών, να αλλάξει η αντίληψη της κοινωνίας. Τι παραδώσατε στην επαγγελματική εκπαίδευση; Παραδώσατε 2.500 εκπαιδευτικούς, σε διαθεσιμότητα και κατεστραμμένες ειδικότητες, στις πιο περιζήτητες. Τι έγινε το 2016; Ένα στρατηγικό σχέδιο, που χρηματοδοτήθηκε από την Ευρωπαϊκή Επιτροπή, με καινούργιες πρακτικές, όπως η μία νέα αρχή στα ΕΠΑΛ, που ήταν άριστη ευρωπαϊκή πρακτική με ψυχολόγους, με κοινωνικούς λειτουργούς, με μαθητεία, με πληρωμή, μαζί με το εκπαιδευτικό πλαίσιο. Πού οδήγησε; Στην αύξηση των μαθητών, κατά 25% και μάλιστα, με καλύτερη αναλογία, μεταξύ των Γενικών και Τεχνικών Λυκείων, που σημαίνει ότι απετέλεσε αποστολή για τα παιδιά να επιλέξουν αυτήν την κατεύθυνση, γιατί είχαν τη μαθητεία, τη δυνατότητα για εισαγωγή στο πανεπιστήμιο, που εμείς την καθιερώσαμε και τις διετείς σπουδές στα πανεπιστήμια.

Όσο για τις δημόσιες εκδηλώσεις στην κοινωνία, τις καταργήσατε, τελείως.

Όσον αφορά τα ΕΠΑΣ. Σας άκουσα να δηλώνετε στο OPEN ότι τα πτυχία δεν θα υποβαθμιστούν, από το επίπεδο 4 στο επίπεδο 3. Tο νομοθετήσατε, κυρία Υπουργέ, και νομοθετήσατε αυτό να ισχύει, αναδρομικά και από το 2006. Είπατε ότι δεν θα ισχύσει.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων)**: Δεν είπα κάτι τέτοιο. Για την πιστοποίηση είπα.

**ΜΕΡΟΠΗ ΤΖΟΥΦΗ**: Εμείς, λοιπόν, θα σας καταθέσουμε τροπολογία και σας καλούμε να την αποδεχθείτε, διότι είναι πραγματικά άδικο, διότι κόβει όλους τους δρόμους αυτών των παιδιών προς οποιαδήποτε άλλη κατεύθυνση, αφού λέτε ότι σας ενδιαφέρει η κοινωνική κινητικότητα.

Επίσης, έχουμε καταθέσει τροπολογία και την επανακαταθέτουμε, για τα παιδιά, που στη διάρκεια της πανδημίας έχασαν τους γονείς τους, να μην ισχύσει γι’ αυτά τα παιδιά και να δοθεί ένα έξτρα ποσοστό για την εισαγωγή τους στα ανώτατα εκπαιδευτικά ιδρύματα.

Σας καλούμε, λοιπόν, να αποσύρετε το νομοσχέδιο και οπωσδήποτε, την Ελάχιστη Βάση Εισαγωγής, την οποία καταθέτουμε, ως τροπολογία.

Σας καλώ να εμβολιαστείτε με το εμβόλιο της αλήθειας, για να μπορέσει να υπάρξει μία στοιχειώδης συνεννόηση, για τα δύσκολα, που είναι μπροστά μας και όσο κι αν αισθάνεστε πολύ δυνατοί, στο προστατευμένο περιβάλλον των συστηματικών μέσων μαζικής ενημέρωσης, να θυμάστε πάντα, κυρία Κεραμέως, ότι η μόρφωση είναι δικαίωμα και οι πολίτες δεν θα επιτρέψουν σε κανέναν να τη μετατρέψει σε προνόμιο. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει η κυρία Σκούφα.

**ΕΛΙΣΣΑΒΕΤ ΣΚΟΥΦΑ**: Αγαπητές και αγαπητοί συνάδελφοι, θα μου επιτρέψετε, σήμερα, να τοποθετηθώ σε ένα ειδικό θέμα, που έχει ιδιαίτερη και βαρύνουσα σημασία. Στο θέμα, δηλαδή, της Εκκλησιαστικής Εκπαίδευσης, το οποίο, δυστυχώς, δεν έχει συζητηθεί διεξοδικά, όπως κρίνω, στην Επιτροπή.

Εισαγωγικά να πω ότι δηλώσεις, όπως «από πότε ενδιαφέρεται ο ΣΥΡΙΖΑ για την Εκκλησιαστική Εκπαίδευση» στηρίζονται, αν όχι σε εσκεμμένη ιδεοληπτική παραποίηση και στρέβλωση, τουλάχιστον, σε εθελοτυφλούσα αμετροέπεια και αλαζονεία. Σε κάθε περίπτωση, καλό είναι να αποφεύγονται. Βεβαίως, θα ήθελα επιγραμματικά να πω, ότι η Εκκλησιαστική Εκπαίδευση, η εκπαίδευση και μόρφωση και η συνολικότερη παιδεία των ιερέων της Εκκλησίας μας, αφορά όχι μόνο τις οργανωμένες πολιτικές δυνάμεις, αλλά και το σύνολο της κοινωνίας και φυσικά, πρωτίστως, την ίδια την Εκκλησία. Επειδή, λοιπόν, ενδιαφερόμαστε, πραγματικά, για την Εκκλησιαστική Εκπαίδευση, αλλά και προσωπικά εγώ ως Βουλεύτρια βορείου Ελλάδας, έχω να δηλώσω τα εξής.

Κυρία Υπουργέ, καταργείτε δύο ανώτατες Εκκλησιαστικές Ακαδημίες και οι δύο στη βόρεια Ελλάδα, εκείνη της Βελλάς Ιωαννίνων και εκείνη στη Θεσσαλονίκη, η μία δε στην πρωτεύουσα της Μακεδονίας και συμπρωτεύουσα της χώρας, στη Θεσσαλονίκη. Δεν μας έχετε εξηγήσει, επαρκώς, τους λόγους, για τους οποίους το θεσμοθετείτε αυτό. Αναφέρατε ότι οι απόφοιτοι των εκκλησιαστικών ακαδημιών δεν απορροφώνται, δεν εξασφαλίζονται επαγγελματικά. Εννοείτε, όσον αφορά την Ανώτατη Εκκλησιαστική Ακαδημία Θεσσαλονίκης, τους αποφοίτους του προγράμματος διαχείρισης εκκλησιαστικών κειμηλίων ή εκείνους των ιερατικών σπουδών; Σε κάθε περίπτωση, δεν ισχύει η διαπίστωση σας. Ο ίδιος ο Μητροπολίτης Αθηναγόρας, κατά τη συνεδρίαση της Επιτροπής, είπε ότι διαθέτει στοιχεία, όσον αφορά τους ιερείς, μόνο στη Μητρόπολη του. Άρα, εκλείπει η στατιστική μελέτη για τις σπουδές των ιερέων των υπολοίπων μητροπόλεων. Θέλετε, εφόσον, φυσικά, υπάρχει μια μελέτη, να μας την προσκομίσετε;

Ειδικά η Ανώτατη Εκκλησιαστική Ακαδημία Θεσσαλονίκης, η οποία έχει ήδη 15ετή λειτουργία, ήταν η πρώτη, που οργανώθηκε, με ακαδημαϊκό συμβούλιο. Είναι η καλύτερα στελεχωμένη, με τα περισσότερα μέλη μόνιμου διδακτικού προσωπικού, ειδικού διδακτικού προσωπικού και διοικητικού προσωπικού, είναι αυτή, η οποία διαθέτει άρτιο κτιριακό και εργαστηριακό εξοπλισμό και επιπλέον, και αυτό είναι το σημαντικότερο, αποτελεί τη μοναδική παρουσία ανώτατης εκκλησιαστικής εκπαίδευσης στο βορειοελλαδικό χώρο. Στελεχώνει, αντίθετα με αυτό, που ισχυριστήκατε, 26 μητροπόλεις της Μακεδονίας και Θράκης, ενώ δέχεται και αρκετούς φοιτητές από μητροπόλεις της Θεσσαλίας. Από την Ανώτατη Εκκλησιαστική Ακαδημία Θεσσαλονίκης έχουν αποφοιτήσει, ήδη, 500 ιερείς, οι οποίοι υπηρετούν στην Εκκλησία της Ελλάδος και στις απανταχού ορθόδοξες εκκλησίες. Ενδεικτικά, στην Κωνσταντινούπολη, τη Γαλλία, τον Καναδά, την Κολομβία. Άρα, η δήλωση ότι τα τμήματα ιερατικών σπουδών των ανώτατων εκκλησιαστικών ακαδημιών δεν έχουν απορροφητικότητα, τουλάχιστον, όσον αφορά την περίπτωση της Θεσσαλονίκης, ελέγχεται για την αλήθεια και την ακρίβεια της.

Όσον αφορά το δεύτερο πρόγραμμα σπουδών, αυτό της διαχείρισης εκκλησιαστικών κειμηλίων, υπάρχει, πραγματικά, ένα χρονίζον πρόβλημα, αυτό της αναγνώρισης των επαγγελματικών δικαιωμάτων των αποφοίτων, με ευθύνη της πολιτείας, όμως, οφείλουμε να ομολογήσουμε. Εν πάση περιπτώσει, να υπενθυμίσω ότι για τα εργαστήρια του συγκεκριμένου προγράμματος, το ελληνικό κράτος, το ελληνικό δημόσιο, επένδυσε 3 εκατομμύρια ευρώ. Θέλετε να μας πείτε τι θα γίνει όλος αυτός ο εξοπλισμός;

Κυρία Υπουργέ, η Ανώτατη Εκκλησιαστική Ακαδημία Θεσσαλονίκης είναι η μοναδική Ανώτατη Εκκλησιαστική Ακαδημία, που βρίσκεται πιο κοντά, γεωγραφικά, στις ομόδοξες εκκλησίες των βαλκανικών χωρών και στο Άγιον Όρος, το οποίο στελεχώνει, με φοιτητές της, ως μοναχούς, αλλά και ως διαχειριστές συντηρητές εκκλησιαστικών κειμηλίων. Δεν θα υπεισέλθω, λεπτομερειακά, σε προβλήματα πρακτικής και πολύ σημαντικής φύσης, που απορρέουν από τη σχεδιαζόμενη κατάργηση της. Για παράδειγμα, το εάν σε μια εποχή δυσχερή, οικονομικά και υγειονομικά, οι απόφοιτοι του τμήματος διαχείρισης εκκλησιαστικών κειμηλίων μπορούν να μετακομίσουν, πεντακόσια χιλιόμετρα μακριά από τις εστίες τους, προκειμένου, για μια διετία, να φοιτήσουν στο Πανεπιστήμιο Δυτικής Αττικής, ούτως ώστε να εξασφαλίσουν επαγγελματικά δικαιώματα ή το γεγονός και το μέγα ερώτημα, για ποιο λόγο το νομοσχέδιο εισάγει άνιση και διακριτική μεταχείριση, μεταξύ του διδακτικού προσωπικού των εκκλησιαστικών ακαδημιών;

Το σημαντικότερο από όλα, κυρία Υπουργέ, είναι ότι δεν μας έχετε αναφέρει μέχρι στιγμής το λόγο, εξαιτίας του οποίου παραβλέπετε την με υπ. αριθμό 2689/24.6.2021 επιστολή της Ιεράς Συνόδου της Εκκλησίας της Ελλάδος προς το πρόσωπό σας, βάσει της οποίας η Ιερά Σύνοδος αιτείται την παραμονή σε πλήρη λειτουργία του προγράμματος ιερατικών σπουδών της Ανώτατης Εκκλησιαστικής Ακαδημίας Θεσσαλονίκης. Εκτός των άλλων, για προφανείς εθνικούς λόγους, όπως αναφέρεται στην ίδια επιστολή.

Κυρία Υπουργέ, υποθέτουμε και αντιλαμβανόμαστε όλες και όλοι σε αυτή την αίθουσα, ότι το μείζον θέμα, είναι το εάν η πολιτεία επιθυμεί να συνεχίσει να στηρίζει την ανώτατη εκκλησιαστική εκπαίδευση. Βάσει του νομοσχεδίου σας, όχι. Η πολιτική βούληση, που διατρέχει τουλάχιστον τα άρθρα 165, 166 και 216 είναι στην κατεύθυνση της συρρίκνωσης, αν όχι σταδιακής κατάργησης της ανώτατης εκκλησιαστικής εκπαίδευσης. Πιστεύω, όμως, ότι πρέπει να προηγηθεί μια ενδελεχής συζήτηση, εδώ στη Βουλή, στην οποία όλες οι πολιτικές δυνάμεις να καταθέσουν, μετά παρρησίας, την άποψή τους, για το παρόν και το μέλλον στη χώρα, όσον αφορά την Ανώτατη Εκκλησιαστική Εκπαίδευση και έπειτα, η πολιτεία να προχωρήσει σε ειλικρινή και ουσιαστικό διάλογο με την εκκλησία και στο τέλος, να νομοθετήσουμε. Στο κάτω - κάτω της γραφής, ο διάλογος για τις σχέσεις Εκκλησίας και κράτους πρέπει να επανεκκινηθεί. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, μας μιλάτε για διαφορά φιλοσοφίας, μεταξύ των πολιτικών της Νέας Δημοκρατίας και του ΣΥ.ΡΙΖ.Α. στην παιδεία. Πράγματι, είναι διαφορετική η φιλοσοφία μας και ιδιαίτερα, στην παιδεία και στην εκπαίδευση. Γιατί τις βλέπουμε από μία εντελώς διαφορετική οπτική. Εμείς τις αντιμετωπίζουμε, ως ένα δημόσιο κοινωνικό αγαθό, που πρέπει να είναι δωρεάν, πρέπει να είναι ποιοτικό, πρέπει να είναι προσβάσιμο από όλους, πρέπει να είναι συμμετοχικό. Εσείς τις αντιμετωπίζετε με ταξικούς, οικονομικούς και κυρίως, κομματικούς όρους. Αναγκασμένοι να κρατήσετε το βασικό τους κορμό δωρεάν, κάνετε τεράστια προσπάθεια, νομοσχέδιο το νομοσχέδιο, να τους αφαιρέσετε κάθε προοδευτικό χαρακτηριστικό, κάθε επιπλέον δυνατότητα, που είχαν για τα παιδιά, προκειμένου να τα στρέψετε, πού αλλού; Στον ιδιωτικό τομέα.

Να θυμίσουμε ότι η Κυβέρνηση της «αριστείας», κατήργησε την Κοινωνιολογία. Μία κίνηση, που και συμβολικά, αλλά και στην ουσία της, αν μη τι άλλο, δείχνει μια οπισθοδρόμηση. Να θυμίσουμε ότι στη μέση της πιο δύσκολης χρονιάς και ενώ τα παιδιά της Γ΄ Λυκείου πάλευαν, υπό πρωτόγνωρες συνθήκες, αλλάξατε τις προϋποθέσεις εισαγωγής στην τριτοβάθμια και εντελώς αψυχολόγητα, επιμείνατε οι αλλαγές να ισχύσουν από φέτος γι’ αυτά τα παιδιά, χωρίς καν να τους εξηγήσετε τους λόγους αυτής της βιασύνης.

Με αυτό τον τρόπο, έμειναν εκτός ΑΕΙ χιλιάδες υποψήφιοι, που λόγω και των ειδικών συνθηκών της οικονομίας μας, το lockdown, των ακορντεόν lockdown, είναι πάρα πολύ πιθανό να μην μπορούν να πληρώσουν τα ιδιωτικά, στα οποία τα σπρώχνετε ή στο εξωτερικό ή ακόμα και τα φροντιστήρια, για μία νέα απόπειρα να δώσουν εξετάσεις. Για τα παιδιά εκείνα, που ονειρεύονται να σπουδάσουν στα πανεπιστήμια και που μένουν έξω για λίγες μονάδες, χάρη στην Ειδική Βάση Εισαγωγής, κόφτη, που θεσπίσατε. Τα δημόσια ΙΕΚ δεν είναι λύση.

Επίσης, ένας Αθηναίος, μία Αθηναία, υποψήφιος, υποψήφια, είναι πιθανόν να περάσει στην Κομοτηνή ή στο Ρέθυμνο. Μπορεί να τον θεωρείτε επιτυχόντα ή επιτυχούσα, αλλά μπορεί να μην μπορεί καν να ανταπεξέλθει οικονομικά και γι’ αυτό να παλεύει, για να μπει στην Αθήνα.

Αναρωτιέμαι, λοιπόν. Γιατί εξαντλήσατε σε αυτά τα παιδιά, που μπορεί να μην έχουν τα χρήματα να κυνηγήσουν, εκτός δημοσίου, τα όνειρά τους, όλη σας την αυστηρότητα; Τι σκοπό, ποια φιλοσοφία, ποια ιδεολογία, ποια εμμονή, εξυπηρετεί αυτή σας η κίνηση; Και ως πότε η παράταξή σας, θα θεωρεί κατάρα για έναν άνθρωπο το να είναι από φτωχή οικογένεια; Ως πότε θα θεωρείται η γνώση, σε αυτήν τη χώρα, προνόμιο των λίγων, των εκλεκτών, μόνο εκείνων, που έχουν χρήματα; Πιστεύετε, ειλικρινά, ότι η ελληνική οικογένεια, μετά από τη δοκιμασία τόσων μηνών, σε όλα τα επίπεδα, αυτό είχε ανάγκη; Αυτό είχε ανάγκη αυτό τον καιρό; Μάλλον, ήταν η χαριστική βολή.

Μία κουβέντα για όσα παιδιά είναι ήδη στα πανεπιστήμια. Η δικαιολογία ότι ένα ποσοστό 30% - που το αμφισβητούμε εντελώς - δεν παίρνει πτυχίο και άρα, ας τους μειώσουμε, προκαταβολικά, δείχνει ακριβώς αυτή τη διαφορετική φιλοσοφία, που σας λέμε. Αντί να δείτε ποιες οικονομικές, κοινωνικές και άλλες δυσκολίες αναγκάζουν πολλά παιδιά να δουλεύουν, παράλληλα με τις σπουδές τους - γιατί ξέρετε υπάρχουν και αυτά τα παιδιά- αντί να δώσετε επιπλέον κίνητρα και οικονομική στήριξη, για να τελειώνουν όσο γίνεται περισσότεροι, βρήκατε τη λύση να τα διώχνετε και μάλιστα, πριν καν γίνουν φοιτητές;

Όσον αφορά το νομοσχέδιο. Ποιος ο είναι βασικός του σκοπός; Να αλλάξει η δομή και ο τρόπος, που διοικείται η εκπαίδευση. Αυτό, βέβαια, δεν συμβαίνει, για να αποκεντρωθούν οι εξουσίες του Υπουργείου, αλλά, αντίθετα, για να γίνουν πιο συγκεντρωτικές οι ίδιες οι λειτουργίες του σχολείου.

Ο Διευθυντής της σχολικής μονάδας μπορεί να αποφασίσει την κατανομή των τμημάτων, τους εκπαιδευτικούς, τη συνεργασία του σχολείου με τρίτους φορείς. Μετατρέπεται, ουσιαστικά, σε στέλεχος διοίκησης, για ανεύρεση προσφορών, για την παραχώρηση των χώρων του σχολείου. Ωθείται σε ανεύρεση χορηγιών για τη λειτουργία του. Αποφασίζει για την ανάθεση εξωδιδακτικών εργασιών, την ενδοσχολική επιμόρφωση, τον ορισμό των υποδιευθυντών. Αποφασίζει ποιος θα γίνει μέντορας, όμως αποφασίζει και ποιοι εκπαιδευτικοί θα γίνουν ενδοσχολικοί συντονιστές. Έχει, δηλαδή, την εξουσία να επιβάλει πειθαρχική ποινή έγγραφης επίπληξης.

Τόσες πολλές αρμοδιότητες σε έναν άνθρωπο, που, όμως - και εδώ είναι ο αστερίσκος- δεν σας ενδιαφέρει να έχει προϋπηρεσία στην εκπαίδευση. Εξουδετερώνετε, δηλαδή, στην ουσία, το Σύλλογο Διδασκόντων, διότι αυτός ο υπερδιευθυντής, προκειμένου να επιλεγεί για τη θέση, θα μπορεί να έχει, κάλλιστα, μία προϋπηρεσία εντός τάξης, που αποτιμάται μόλις σε 6 μονάδες, από το σύνολο των 100. Άρα, σίγουρα, δεν είναι ειδικός στα παιδαγωγικά. Μάλλον, ειδικός στα κομματικά θα είναι, όπως αποδεικνύεται από τον τρόπο, που σχεδιάζετε να τον επιλέγετε και αυτός με τη σειρά του, έτσι θα επιλέγει εκείνους, που θα τον πλαισιώνουν.

Συμπληρωματικά σε αυτή τη λογική, θα λειτουργήσουν τα σχολικά συμβούλια και το σύστημα αξιολόγησης. Τα μεν σχολικά συμβούλια, γιατί και σε αυτά η εκπαιδευτική κοινότητα θα είναι μειοψηφία, ενώ η αξιολόγηση των εκπαιδευτικών χάνει κάθε στοιχείο διαφάνειας και πρόθεσης βελτίωσης της εκπαίδευσης και γίνεται ένα εργαλείο πειθάρχησης και τιμωρίας όσων δεν θα στηρίζουν τη νέα φιλοσοφία. Και αυτό, γιατί από την διεπιστημονική ομάδα, που διασφάλιζε μία πιο αντικειμενική κρίση, περνάμε στον έναν αξιολογητή, επιτρέποντας έτσι τη δημιουργία ενός συστήματος ευνοιοκρατίας.

Κυρίες και κύριοι συνάδελφοι, η νέα αυτή φιλοσοφία του Υπουργείου - και κλείνω με αυτό κύριε Πρόεδρε - όπως μας παρουσιάζεται και στο εν λόγω νομοσχέδιο, είναι, δυστυχώς, πολύ παλιά. Και έρχεται από τον καιρό του επιθεωρητή και των δικών μας και των δικών σας παιδιών, αντίστοιχα, μπολιασμένη με ιδέες για ανεύρεση πόρων μέσω ιδιωτών, που μπορούν πάρα πολύ εύκολα να γίνουν και να μετατραπούν παράθυρα για διαπλοκή.

Και για να σας προλάβουμε, σας λέμε ότι καμία ιδεολογική εμμονή δεν έχουμε, ως προς την ανάγκη εισαγωγής, γενικά στους δημόσιους οργανισμούς, στοιχείων, αν θέλετε, του επιχειρησιακού μάνατζμεντ, που εφαρμόζονται, με επιτυχία, χρόνια τώρα, στον ιδιωτικό τομέα. Όμως, είναι εντελώς διαφορετικό, η διοίκηση ενός δημόσιου οργανισμού και η διοίκηση στην εκπαίδευση. Το σχολείο δεν είναι εταιρεία, με στρατηγικό στόχο τη μεγιστοποίηση του κέρδους. Το σχολείο δεν ανήκει σε μετόχους, να το διοικεί ένας άνθρωπος που επιλέγουν. Χρειάζεται, οπωσδήποτε, συναινέσεις.

Το χειρότερο, όμως, σε αυτό το κάκιστο νομοσχέδιο, είναι ότι ποντάρετε πάλι στην κομματοκρατία. Μία συνταγή δοκιμασμένη από εσάς. Αλλά επειδή η ζημιά, που θα προκαλέσει θα είναι τεράστια και οι εκπαιδευτικοί και οι μαθητές και οι φοιτητές θα υπερβούν την παγίδα, που τους στήνετε και θα σας απαντήσουν, όπως αρμόζει και στη νέα επίθεση, που νομοθετείτε, για τους ίδιους και κυρίως, για το δημόσιο σχολείο. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής) :** Κι εμείς σας ευχαριστούμε, κυρία Χρηστίδου.

Το λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Δεν θα ζητούσα το λόγο, αν η κυρία Υπουργός δεν μας εγκαλούσε, προσωπικά, εμένα και την κυρία Τζούφη, αλλά και όλες τις γυναίκες και τους άντρες του ΣΥ.ΡΙΖ.Α., που βρισκόμαστε εδώ.

Θα ήθελα να πω - και το γνωρίζει πάρα πολύ καλά - ότι το δικό μας Κόμμα, στο οποίο έχω την τιμή να είμαι μέλος της Κοινοβουλευτικής του Ομάδας, έχει σταθεί σε αυτά τα θέματα, με πάρα πολύ μεγάλη αυστηρότητα, χωρίς εκπτώσεις, χωρίς να υπολογίζει ποιος είναι, ποια είναι και που ανήκει.

Ακούσαμε τον κύριο Φίλη, πάρα πολύ προσεκτικά. Έκανε μία πολιτική αναφορά. Πολιτική. Ούτε κατά της οικογένειας ούτε κατά του προσώπου της Υπουργού καταφέρθηκε. Γιατί δημιουργήθηκε όλη αυτή η φασαρία; Για να βλέπουμε, σήμερα, να έρχεται βουλευτής εδώ και να ταυτίζει αυτά, που είπε ο κ. Φίλης, με χρυσαυγίτικες αναφορές και συμπεριφορές, για τις οποίες δώσαμε πολύ μεγάλη μάχη, ως Κόμμα και μέσα στη Βουλή και έξω από τη Βουλή; Πράγματα, δηλαδή, απαράδεκτα.

Κυρία Υπουργέ, επειδή προσωπικά, έχω υποστεί άγριο σεξισμό από όλα τα συστημικά μέσα, έχω υποστεί τέτοιο σεξισμό, που δεν σεβάστηκαν, ούτε όταν έβγαινα από νοσοκομείο, έχοντας κάνει χημειοθεραπεία - με τραβούσαν φωτογραφίες, για να λένε μετά, «πώς είναι τα μαλλιά της και πώς είναι η μούρη της» - έχω τεράστια ευαισθησία.

Το έχω αποδείξει πάρα πολλές φορές, μην προσπαθείτε να ρίξετε τη μπάλα στην εξέδρα, όταν η συζήτηση αφορά ένα τέτοιο κρίσιμο θέμα, όπως είναι το θέμα της παιδείας, όπως είναι το νομοσχέδιο, που συζητάμε και η κατάσταση, που συζητάμε. Ξέρουμε πάρα πολύ καλά τι είπε ο κ. Φίλης και ξέρουμε πόσες φορές το Κόμμα σας προσπαθεί, όταν στριμώχνεται, να κάνει τέτοιες ηθικού τύπου επιθέσεις. Δεν θέλω να θυμίσω εδώ, γιατί δεν είναι τη στιγμής, ο τότε Πρωθυπουργός, Αλέξης Τσίπρας, πόση λάσπη έφαγε για τον νεκρό πατέρα του, ότι ήταν συνεργάτης της Χούντας και το τι είχε γίνει. Δεν θέλω να μπούμε σε μία τέτοια συζήτηση, γιατί εδώ μιλάμε για το μέλλον των παιδιών και το μέλλον της παιδείας σε αυτή τη χώρα.

Σε αυτό, κυρία Υπουργέ, πρέπει να μείνουμε και σε αυτό πρέπει να απαντήσετε. Και σας ερωτώ, σας το είπα και χτες και θα το επαναλαμβάνω, συνέχεια, εσείς οι ίδιοι παραδεχτήκατε και στις τηλεοράσεις, όπου είσαστε μόνοι σας, σας έβλεπα και σήμερα το πρωί, ουδείς αντίλογος. Σας ερωτώ, κατά τις δικές σας εκτιμήσεις, θα μείνουν δέκα χιλιάδες φοιτητές και φοιτήτριες έξω από τα πανεπιστήμια, σας ερωτώ, είναι λίγος ο αριθμός; Ο αριθμός θα είναι πολύ μεγαλύτερος, αλλά εγώ παίρνω τις δικές σας εκτιμήσεις και σας κάνουμε μία ερώτηση, από την πρώτη στιγμή, που θεσπίσατε την Ελάχιστη Βάση Εισαγωγής, βρήκατε ή δεν βρήκατε την πανδημία, ως ευκαιρία; Και ξέρετε, το λένε όλοι οι μεγάλοι επιστήμονες, διεθνώς, η πανδημία φτιάχνει μία γενιά πανδημίας και μετα- πανδημίας, στην οποία πρέπει να σκύψουμε, με τεράστιο ενδιαφέρον. Δημιούργησε πάρα πολλά προβλήματα.

Γνωρίζετε ή δεν γνωρίζετε, ότι οι υποψήφιοι για τα πανεπιστήμια δεν διδάχτηκαν επί δύο σχολικές χρονιές; Έχασαν τη δευτέρα και την τρίτη Λυκείου. Η τηλεκπαίδευση δεν αντικαθιστά το διά ζώσης μάθημα, διότι είναι μαθήματα στα οποία κρίθηκαν καίρια για τις εξετάσεις τους, τα οποία δεν διδάσκονταν. Δεν διδάσκονταν στο σχολείο, γιατί εσείς τα κόψατε και από την άλλη μεριά, ακόμα και αν διδασκόντουσαν, ως ενισχυτική διδασκαλία, δεν μπορούσαν να διδαχθούν με τηλεκπαίδευση. Είναι αδύνατον, το σχέδιο, για παράδειγμα, να διδαχτεί με τηλεκπαίδευση. Αντί, λοιπόν, να απαντήσετε σε αυτό και όταν σας ανέφερα χτες, ότι η Γαλλία, για πρώτη φορά, στην ιστορία της, δύο αιώνων, των εξετάσεων Baccalaureate, δεν έκανε τις εξετάσεις πέρσι, επειδή ήταν η πανδημία, σε αυτά μπορείτε να μας απαντήσετε; Τώρα έπρεπε να θεσπιστεί η Ελάχιστη Βάση εισαγωγής;

Να συζητήσουμε τι σημαίνει «Ελάχιστη Βάση Εισαγωγής», γιατί διαβάζω και διάφορα, όπως ότι «η Αναγνωστοπούλου είναι κατά της αρχιτεκτονικής Πατρών»! Κύριε ελέησον! Τι είπε ο κ. Φίλης, το ίδιο πιάνεται με το τι είπα εγώ;

Αντί, λοιπόν, να συζητήσουμε ποια είναι τα μεγάλα προβλήματα της παιδείας μας, το ότι δεν έχουμε κατορθώσει, ως πολιτεία, ακόμα, να έχουμε ένα σύστημα φοιτητικής μέριμνας και στέγασης, που να εξασφαλίζει ότι ένας υποψήφιος, υποψήφια, που μπαίνει, ας πούμε, σε οποιοδήποτε πανεπιστήμιο, να μπορεί να πάει να φοιτήσει, χωρίς να εξαντλείται η οικογένειά του, ειδικά εν μέσω πανδημίας, που ξέρουμε τα οικονομικά προβλήματα, αντί να συζητήσουμε, κυρία Υπουργέ, για τα δημόσια σχολεία, δεν θα σας πω μόνο για τις υποδομές, δεν θα σας πω για τους μισθούς των εκπαιδευτικών, δεν θα σας πω για την κοινωνική πολυπολιτισμική σύνθεση στα σχολεία, που εκεί χρειάζονται οι μεταρρυθμίσεις, θα σας πω, όμως, ένα μεγάλο πρακτικό πρόβλημα, το έχετε συνυπολογίσει; Μιλάω με καθηγητές και καθηγήτριες. Ξέρετε τι αντιμετωπίζουν, όταν διορίζονται, ως αναπληρωτές, για να πάνε σε περιοχές, ειδικά τουριστικές, αν βρίσκουν σπίτι, για να μείνουν και πόσα πρέπει να πληρώσουν; Αυτά είναι τα μεγάλα ερωτήματα, που θέτει η εποχή μας.

Αξιολόγηση. Λέτε, ωμά, είσαστε κατά της αξιολόγησης και της αξιολόγησης. Το τι θεσπίζει κανείς και πώς μεταφράζει νομοθετικά αυτό, που εννοεί αξιολόγηση, δίνει το ιδεολογικό του στίγμα. Αυτό είναι η μεγάλη μας διαφορά. Ιδεολογική είναι η διαφορά μας. Έχετε μία μανία καθετοποίησης, ιεράρχησης, η οποία δεν έχει τέλος και λέτε μια τελευταία λέξη, αυτονομία στα σχολεία. Το είπα και προχτές, αυτονομία, χωρίς ισότητα, δεν υπάρχει. Αλλά δεν υπάρχει και κάτι άλλο. Για ποια αυτονομία μιλάτε; Αυτονομία και δημοκρατία, σημαίνει, ότι μεταφέρω εξουσίες στην ίδια τη σχολική μονάδα, στους ίδιους τους εκπαιδευτικούς. Εσείς δεν μεταφέρετε εκεί εξουσίες, μεταφέρετε μία κάθετη ιεραρχία, στην οποία δεν έχουν πρόσβαση οι εκπαιδευτικοί. Δεν μπορούν να έχουμε λόγο με όλα αυτά που φτιάχνετε.

Κυρία Υπουργέ, πρέπει να συζητήσουμε επί της ουσίας και να βγουν και οι ιδεολογικές μας διαφορές. Μην ρίχνετε τη μπάλα στην εξέδρα. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει η κυρία Βαγενά.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Σας ευχαριστώ πολύ. Κυρία Υπουργέ, θα ήθελα, στην αρχή της τοποθέτησής μου, να αναφερθώ στον Γιάννη Αντετοκούμπο, επειδή είμαστε Επιτροπή Παιδείας, Πολιτισμού και Αθλητισμού, παράλληλα, θέλω να εκφράσω από αυτή τη θέση μου εδώ, τη μεγάλη μου ευγνωμοσύνη, τη χαρά και συγκίνηση, για την τιμή που έκανε στην πατρίδα μας, στην Ελλάδα, το παιδί αυτό των μεταναστών, που ήρθε στον τόπο μας και μεγάλωσε, εδώ στην Ελλάδα.

Θα ήθελα να προτείνω, σαν φόρο ελάχιστης τιμής σε αυτό το παιδί, να επισπευσθεί επιτέλους η διαδικασία απονομής της ελληνικής ιθαγένειας στα παιδιά των μεταναστών. Ξέρετε, υπάρχουν παιδιά, που περιμένουν 4 χρόνια, παιδιά, που έχουν γεννηθεί και έχουν μεγαλώσει στην Ελλάδα, μετέχουν της ελληνικής παιδείας, άρα, είναι Έλληνες γι' αυτό το λόγο, περιμένουν τέσσερα χρόνια και παραπάνω γι’ αυτή την πολυπόθητη ιθαγένεια. Ξέρετε κάτι; Μπορεί να υπάρχουν κι άλλα μεγάλα ταλέντα, ανάμεσα σε αυτά τα παιδιά και στο μέλλον μπορεί να δοξάσουν κι αυτά την Ελλάδα, διεθνώς και να τρέχουμε να τους αποδώσουμε τότε την ιθαγένεια. Αυτό είναι μεγάλη υποκρισία.

Θα σας θυμίσω, ότι το Καλοκαίρι του 2015, ήρθε στη Βουλή προς ψήφιση, από την Κυβέρνηση ΣΥΡΙΖΑ, ο νόμος για την ελληνική ιθαγένεια. Ένας νόμος - τομή, που έδινε τη δυνατότητα σε παιδιά μεταναστών, όπως ο Γιάννης Αντετοκούμπο και τα αδέρφια του, να αποκτήσουν την ελληνική ιθαγένεια. Το επίμαχο, λοιπόν, άρθρο, τότε καταψηφίστηκε από 84 βουλευτές της Ν.Δ., ανάμεσα σε αυτούς και ο Κυριάκος Μητσοτάκης, ο Νίκος Δένδιας, ο Μιλτιάδης Βαρβιτσιώτης, ο Γιώργος Κουμουτσάκος, η Σοφία Βούλτεψη, η Άννα Μισέλ Ασημακοπούλου, η Νίκη Κεραμέως, ο Βασίλης Κικίλιας, η Όλγα Κεφαλογιάννη και άλλα επιφανή στελέχη της κυβερνώσας σήμερα παράταξης. Σήμερα, αυτοί οι ίδιοι άνθρωποι, χειροκροτούν τον Γιάννη Αντετοκούμπο και επιχειρούν να καπηλευτούν την επιτυχία του, ενώ το 2015, καταψήφισαν το άρθρο, που του έδινε τη δυνατότητα να θεωρείται Έλληνας. Άρα, αυτό, νομίζω, ότι είναι μια τεράστια υποκρισία και δυστυχώς, η υποκρισία περισσεύει στην παράταξή σας.

Επίσης, θα ήθελα να τονίσω, ότι πρέπει να δώσουμε την δυνατότητα της εκπαίδευσης στα προσφυγόπουλα. Ξέρετε, στα σχολικά έτη της περιόδου 2016-2019, είχαμε εγγεγραμμένα 12. 852 προσφυγόπουλα σε τάξεις υποδοχής, σε ΔΥΕΠ και σχολεία γενικής εκπαίδευσης.

Η κυρία Γκίκα ανακοίνωσε, στις 10 Δεκεμβρίου του 2019, γραμμένους 7.500 μαθητές, χωρίς να είναι αρμόδια. Το Υπουργείο σας από τότε, ποτέ δεν έχει δημοσιοποιήσει κανένα άλλο στοιχείο. Πόσα παιδιά είναι εγγεγραμμένα; Πόσα από αυτά φοιτούν, πόσα παιδιά έχουν ολοκληρώσει τη φοίτησή τους; Φέτος, δεν έχετε ανακοινώσει απολύτως τίποτα και είναι λογικό να μην ανακοινώνετε τίποτα, γιατί δεν κάνετε απολύτως τίποτα. Προσλάβατε αναπληρωτές, για να διδάξουν στις δομές, όπου δεν υπάρχει καμία υποδομή ίντερνετ και τάμπλετ να παρακολουθήσουν οι μαθητές, με αποτέλεσμα, να μετακινήσετε αρκετούς από αυτούς τους εκπαιδευτικούς, σε άλλους χώρους. Εν ολίγοις, τα παιδιά των προσφύγων παραμένουν εντελώς αδίδακτα, για πάνω από ένα χρόνο και σε αυτά τα παιδιά οφείλουμε, όπως και στα παιδιά των μεταναστών. Είναι παιδιά, δεν είναι παιδιά ενός κατώτερου θεού και είναι υποκρισία να τα δοξάζουμε και να θέλουμε να τα δούμε μόνο, όταν πετυχαίνουν κάτι πολύ σημαντικό, όπως ο Γιάννης Αντετοκούμπο.

Τώρα, θα έρθω στο θέμα του νομοσχεδίου. Θα ήθελα να αναφερθώ μόνο στο θέμα των Εκκλησιαστικών Ακαδημιών. Αναφέρθηκε, προηγουμένως, διεξοδικά και η συνάδελφος κυρία Σκούφα, πάρα πολύ καλά στο θέμα αυτό. Θα ήθελα και εγώ να εστιάσω στην Εκκλησιαστική Ακαδημία της Θεσσαλονίκης, για όλους τους λόγους, που ανέφερε πριν, η συνάδελφος του ΣΥΡΙΖΑ και γιατί γνωρίζω καλά, ότι πάρα πολλά παιδιά, από τη Θεσσαλία, από την Περιφέρεια μου, φοιτούν σε αυτή την Ακαδημία, που καλύπτει όλη τη Βόρεια Ελλάδα και τη Θεσσαλία. Είναι παράλογο. Δεν καταλαβαίνω, δεν έχει εξηγηθεί επαρκώς, γιατί κλείνουν αυτές οι Ακαδημίες. Είχα γράψει επιστολή, ήδη, όταν μπήκε το παρόν νομοσχέδιο στη διαβούλευση, δηλαδή, στις 28/6/21 προς την Υπουργό, τονίζοντας αυτό το θέμα. Δεν πήρα απάντηση.

Θα ήθελα πραγματικά να δείτε, αν μπορεί να γίνει κάτι, ώστε να σταματήσει αυτό και προς το παρόν να μη καταργηθούν αυτές οι Ακαδημίες, μέχρις ότου η εκκλησιαστική εκπαίδευση ενσωματωθεί στα πανεπιστήμια. Σας ευχαριστώ πάρα πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κ. Αμανατίδης.

**ΙΩΑΝΝΗΣ ΑΜΑΝΑΤΙΔΗΣ:** Κυρίες και κύριοι συνάδελφοι, η συζήτηση στην Επιτροπή, ειδικά των Μορφωτικών Υποθέσεων, θα πρέπει να έχει ουσία, εφόσον οι βουλευτές, κατά κύριο λόγο και τα Κόμματα εκθέτουν τις απόψεις τους. Ταυτόχρονα, όμως η ηγεσία του Υπουργείου Παιδείας θα πρέπει να παίρνει υπόψη της τις παρατηρήσεις των βουλευτών και των Κομμάτων, μαζί με τους φορείς και ανάλογα, να κάνει τις τροποποιήσεις. Έτσι, πολύ ορθά, επισημάνθηκε από συνάδελφο στην Επιτροπή, ότι η ουσία είναι αυτή και θα πρέπει η κυρία Υπουργός, στο τέλος, να μας πει ποιες αλλαγές έχει κάνει ή όλα τα έχει κάνει καλά; Είναι κάτι σύνηθες, που μας έχει συνηθίσει το Υπουργείο Παιδείας, δηλαδή, ότι όλα τα έχει κάνει καλά, χωρίς καμία αλλαγή.

Με ερωτηματικό θα έβαζα το εξής: Ας πούμε ότι υπάρχει μία πρόταση από την Ένωση Περιφερειών, σε σχέση με διοικητικούς και γραμματείς στα σχολεία, τα οποία πραγματικά, το έχουν ανάγκη, ειδικά, με το πολυσύνθετο έργο, το οποίο έχουν, το τελευταίο διάστημα, όπως επίσης, οι διευθύνσεις, οι οποίες χρειάζονται να έχουν δικό τους προϋπολογισμό. Επίσης, υπάρχουν και διάφορα υπομνήματα από διάφορους φορείς, όπως την Πανελλήνια Ένωση Εκπαιδευτικών, για την περιβαλλοντική εκπαίδευση και από άλλους φορείς. Βέβαια, το κυρίαρχο αίτημα το έβαλαν οι Ομοσπονδίες. Αυτό όσον αφορά τη διαδικασία της Επιτροπής. Το κυρίαρχο αίτημα το έβαλαν οι εκπαιδευτικές ομοσπονδίες και οι γονείς, Δηλαδή ποιο; Απόσυρση του νομοσχεδίου.

Κυρία Υπουργέ, αποσύρετε το νομοσχέδιο και επειδή ξέρω, ότι η Κυβέρνηση έχει αποφασίσει, διαφορετικά, απευθύνομαι στους συναδέλφους βουλευτές της Συμπολίτευσης.

Το νομοσχέδιο αυτό – και επιτρέψτε μου να επικαλεστώ την 25ετή παρουσία μου, σε τάξη, ως εκπαιδευτικός, αλλά και καταγόμενος από οικογένεια εκπαιδευτικών – εξοστρακίζει βασικά πράγματα, τα οποία κατάφερε ο νόμος 1566, να θέσει και στην μεταπολίτευση. Δηλαδή, τι εξοβελίζει: Το κλίμα του δημοκρατικού διαλόγου και της σύνθεσης, τα οποία έχει ανάγκη το σχολείο, έτσι ώστε να λύνει τα πολύπλοκα προβλήματα, τα οποία εντοπίζει, στη νέα εποχή. Είναι μία αντιμεταρρύθμιση, η οποία κλείνει έναν κύκλο προσπαθειών, αν θέλετε, οι οποίες έχουν γίνει, κατά καιρούς. Ξαναγυρίζουμε, όχι στον παλιό επιθεωρητή, αλλά έχουμε τον Διευθυντή – επιθεωρητή, πλέον. Το κλίμα των σχολείων θα αλλάξει, θα γίνει τελείως διαφορετικό, θα είναι πραγματικά ένα σχολείο, που θα έχει μέσα εξαρτήσεις, θα υπάρχουν πελατειακές σχέσεις, θα υπάρχει η ανασφάλεια. Και όλα αυτά στην καθημερινότητα, με αποτέλεσμα, να διαλύεται το παιδαγωγικό κλίμα, η συναδελφικότητα, η συνεργασία και η αλληλεγγύη στο σχολείο.

Είναι αυτό το σχολείο, που αντιμετωπίζει η Κυβέρνηση, κυρίες και κύριοι συνάδελφοι, η οποία, ουσιαστικά, το σχολείο το αντιμετωπίζει σαν εταιρία και τους εκπαιδευτικούς, ως απλώς διεκπεραιωτές εντολών ή απλούς δημοσίους υπαλλήλους. Δεν είναι έτσι τα πράγματα στο σχολείο. Η κακοποίηση των εννοιών «αυτονομία», «ενδυνάμωση του ρόλου των εκπαιδευτικών» και «αποκέντρωση» είναι προφανής. Δεν έχεις αυτονομία και αποκέντρωση, χωρίς δημοκρατία. Η συρρίκνωση των αρμοδιοτήτων του Συλλόγου Διδασκόντων και ο περιορισμός του σε επουσιώδη πράγματα, σε συνδυασμό με το διορισμό ουσιαστικά του Σχολικού Συμβουλίου, δεν αποτελούν αποκέντρωση ούτε είναι η ενδυνάμωση του ρόλου των εκπαιδευτικών.

Αναρωτήθηκε κάποιος συνάδελφος - και πολύ σωστά - πόσα Προεδρικά Διατάγματα έγιναν για την αξιολόγηση. Οι Κυβερνήσεις, μέχρι τώρα, βάζω μία εξαίρεση στη δική μας, γιατί προσπαθήσαμε πραγματικά, με την εσωτερική αξιολόγηση, που την έχουμε βελτιώσει, θεωρούσαν ότι όλη η αξιολόγηση των εκπαιδευτικών είναι, αν θέλετε, η λύση σε όλο το πρόβλημα της εκπαίδευσης. Δεν είναι έτσι, πρέπει να αναρωτηθούμε, σαν πολιτικοί. Ποιοι είναι οι πόροι της εκπαίδευσης, πόσα χρήματα δίνονται για την εκπαίδευση; Ποια είναι η κατάσταση των εκπαιδευτικών; Τι γίνεται με τις αίθουσες, με τα προγράμματα, με τα βιβλία; Η αξιολόγηση των εκπαιδευτικών και ο εκπαιδευτικός, ως μοχλός εκπαίδευσης, είναι ένας από τους πολλούς παράγοντες, οι οποίοι καθορίζουν ποιο θα είναι το αποτέλεσμα του εκπαιδευτικού έργου.

Επιτρέψτε μου να σας πω και κάτι άλλο. Τόσα χρόνια, εγώ θα βάλω και τη δική μας διακυβέρνηση, υπάρχουν κάποιοι απολογισμοί αξιολόγησης των σχολικών μονάδων, των εκπαιδευτικών με τα προβλήματα, που αντιμετωπίζουν. Πότε τα πήρε αυτά η διοίκηση υπόψιν της, έτσι ώστε να κάνεις διορθωτικές κινήσεις, για τη βελτίωση του παρεχόμενου εκπαιδευτικού έργου, στις σχολικές μονάδες; Ποτέ και προκαλώ όποιον θέλει να με διαψεύσει. Ποτέ ! Γιατί απέτυχαν όλοι; Γιατί καμιά μεταρρύθμιση, ειδικά όταν φιλοδοξεί να είναι ριζική, δεν μπορεί να πετύχει στην εκπαίδευση, εάν δεν έχει την αποδοχή τουλάχιστον και τη στήριξη της εκπαίδευσης της κοινότητας και σε αυτό βάζω και τους εκπαιδευτικούς και τους μαθητές και τους γονείς. Σε αυτό το νομοσχέδιο, είδατε ότι ήρθαν όλοι αντίθετοι. Όχι, γιατί βάζετε την αξιολόγηση, αλλά γιατί βάζετε αυτή την αξιολόγηση, η οποία θα υπηρετεί την κομματικοκρατία. Εδώ θα είμαστε και γι’ αυτόν το λόγο, αυτό το νομοσχέδιο εφόσον ψηφιστεί, εφόσον εξοστρακιστεί, το σχολείο θα είναι θνησιγενές, γιατί θα επιφέρει τόσες τις στρεβλώσεις μέσα στο σχολείο, οι οποίες θα είναι εμφανείς και σε σας και θα δείτε το αποτέλεσμα. Αυτό είναι, γιατί δεν πετύχαμε όλα αυτά. Τι χρειάζεται το σχολείο; Χρειάζεται ενίσχυση και το κλίμα της εμπιστοσύνης.

Πείτε μου, ποια εμπιστοσύνη μπορούν να έχουν οι εκπαιδευτικοί, όταν τους έχετε βγάλει από τα υπηρεσιακά συμβούλια; Τι εμπιστοσύνη μπορεί να έχουν οι εκπαιδευτικοί, όταν στα υπηρεσιακά συμβούλια έχετε διορίσει ουσιαστικά εκπαιδευτικούς, με συμμετοχή του 7% στις εκλογές; Αυτή είναι η δημοκρατία; Θα απαντήσει κανείς σε αυτά ή τα περνάμε σαν να μην υπάρχουν, και άρα δεν υπάρχουν; Αυτό λέγεται «στρουθοκαμηλισμός», αλλά οι εκπαιδευτικοί τα γνωρίζουμε αυτά. Εν μέσω πανδημίας, μάλιστα, κάνατε αύξηση των μαθητών, ανά τμήμα. Δεν πήρατε όλα τα μέτρα που έπρεπε και θα δούμε πάλι από τον Σεπτέμβριο να ανοίγουν τα σχολεία, με τους ίδιους όρους.

Κύριε Πρόεδρε, νομίζω ότι υπάρχει ρεβανσισμός, ο οποίος πάει να επιβληθεί, αυτή τη στιγμή, στους εκπαιδευτικούς, οι οποίοι δεν είναι και δεν μπορείτε να πείτε ότι είναι ΣΥΡΙΖΑ. Οι πρόεδροι των συνομοσπονδιών δεν ανήκουν στον ΣΥΡΙΖΑ, ανήκουν στη ΔΑΚΕ. Αυτό σημαίνει ότι υπάρχει μια καθολική αποδοκιμασία της πολιτικής του Υπουργείου Παιδείας στην εκπαίδευση και το να φέρετε, ως επιχείρημα, τη δημοσκόπηση οποιασδήποτε εφημερίδας, νομίζω ότι δεν περιποιεί τιμή για την αξιοπιστία των λεγομένων και των επιχειρημάτων σας. Νομίζω, όμως, ότι το εκπαιδευτικό κίνημα και όλοι μας στην ελληνική κοινωνία έχουμε πείρα από τέτοια νομοσχέδια.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε συνάδελφε, παρακαλώ ολοκληρώστε.

**ΙΩΑΝΝΗΣ ΑΜΑΝΑΤΙΔΗΣ:** Αυτό το νομοσχέδιο θα μείνει στα χαρτιά. Ελπίζω να μην έχουμε καταστροφικά αποτελέσματα στην εκπαίδευση. Σας ευχαριστώ πάρα πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κύριος Κωνσταντίνος Μπούμπας και θα κλείσουμε μετά, με τον κύριο Χριστόφορο Βερναδάκη.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Είχα σκοπό να μη μιλήσω, κύριοι συνάδελφοι, αλλά πάντα ένα νομοσχέδιο, που αφορά το μέλλον του τόπου, τα παιδιά μας και τα παιδιά των παιδιών τους και τα εγγόνια μας, πάντα προκαλεί ένα ερέθισμα, μια φιλοσοφική στοχαστική σκέψη.

Θέλω να πιστεύω ότι κανείς δεν θέλει να πυροδοτήσει το κλίμα. Ο καθένας θέλει από την πλευρά του να υπερασπιστεί την ιδεολογική του πλεύση και, καμιά φορά, ανεβαίνουν οι τόνοι, αλλά ειλικρινά πιστεύω στο θέμα της συζήτησης, που αφορά το μέλλον της νεολαίας, δηλαδή, το φυτώριο και το μέλλον αυτού του κράτους, γιατί παιδεία είναι το μέλλον. Είναι το μέλλον που πολλές φορές λέγεται ότι το παρελθόν είναι το μέλλον, που έρχεται από άλλη πόρτα. Θα πρέπει να κρατήσουμε και κεκτημένα του παρελθόντος, αλλά να δούμε και τι μπορούμε να αλλάξουμε προς όφελος των παιδιών.

Έχουμε ανησυχίες και επιφυλάξεις εμείς, κυρία Υπουργέ, απέναντι σε αυτό, το οποίο λέτε, ότι σε τρεις πυλώνες θα αλλάξει η εκπαίδευση. Δηλαδή, σε ό,τι αφορά την αξιολόγηση των στελεχών της εκπαίδευσης, κάμπτοντας κάποια γραφειοκρατικά εμπόδια. Το δεύτερο ότι θα ενισχυθεί το παιδαγωγικό έργο και τρίτον ότι θα υπάρχει στήριξη εκπαιδευτικών και παιδιών. Γιατί παρακολουθώντας και τη συνέντευξη σας στην «ΚΑΘΗΜΕΡΙΝΗ», σ’ αυτούς τους τρεις πυλώνες, στον κύριο Λακασά, αναφερθήκατε αναλυτικά.

Σε ό,τι αφορά το παιδαγωγικό έργο, έχουμε επιφυλάξεις γι’ αυτό που λέγεται «πολλαπλό βιβλίο», διότι υπάρχει μία βιομηχανία διδακτικού έργου και όπως είπα και προχθές, στην εκπαίδευση και γενικότερα στην παιδεία, η αφετηρία είναι η ίδια για όλους, ισόποσα, ισόνομα, ισόρροπα. Ο τερματισμός μπορεί να είναι διαφορετικός, ανάλογα με τις βλέψεις, τις δυνατότητες, τις κοινωνικές, τις βιολογικές, για να εμπλουτίσει κανείς τις γνώσεις του και να εξειδικευτεί. Επειδή, χθες μιλούσαμε για τον Γκιμπράν, κύριε Φίλη, έχει πει και κάτι άλλο, ότι η σωστή παιδεία δεν είναι αυτή, η οποία θα σε σπρώξει στον οίκο της παιδείας, αλλά αυτή, που θα σε οδηγήσει στο κατώφλι του μυαλού σου. Αυτό το κατώφλι πρέπει να βρούμε.

Η αξιολόγηση είναι μια μοντέρνα λέξη από το «άξιος» και το «λέγω». Δεν υπήρχε στην αρχαιότητα. Το «άξιος» έρχεται, βέβαια, από την αρχαιότητα, αλλά φανταστείτε τις αναλύσεις, που γίνονται. Νομίζω ότι όταν νομοθετούμε για την παιδεία, πρέπει να ακολουθήσουμε μία επικονίαση πολλών κρατών, να πάρουμε τα καλά, να τα συνθέσουμε και, με βάση τη δική μας νοοτροπία, να μπορέσουμε να δημιουργήσουμε ένα εκπαιδευτικό σύστημα, με όσο το δυνατόν λιγότερα λάθη. Θεωρώ ότι το νομοσχέδιο της εκάστοτε εξουσίας που έχει τα λιγότερα λάθη, είναι και το πιο πετυχημένο. Γιατί λάθη θα γίνουν, ούτως η άλλως.

Απέναντι, λοιπόν, στην αξιολόγηση, ο αποδέκτης των υπηρεσιών της εκπαίδευσης, πρέπει όλοι να το παραδεχθούμε, ποιος είναι; Το παιδί και ο γονέας. Ο γονέας στην Ελλάδα, ο γονέας Έλληνας, είναι ένας μικρός βασιλιάς, ο οποίος ενδιαφέρεται για το παιδί του. Αυτή είναι η νοοτροπία του. Από το νηπιαγωγείο το ρωτάει: Έφαγες καλά; Σας μίλησε σήμερα η δασκάλα; Πέρασες καλά; Θέλεις να πηγαίνεις στο σχολείο; Αυτό, λοιπόν, συνεχίζεται μέχρι και στο πανεπιστήμιο, τουλάχιστον, στο πρώτο έτος, που πληρώνει ο πατέρας ή η μητέρα τα δίδακτρα - και πληρώνουν πολλά οι Έλληνες γονείς, αλλά είναι υπερήφανοι για τα παιδιά τους. Γιατί θέλουν πραγματικά να εκπαιδευτούν, αλλά πάνω απ’ όλα να παιδευτούν. Να παιδευτούν, με την καλή έννοια, γιατί πολλές φορές, το σχολείο, λένε κάποιοι συγγραφείς, μας μαθαίνει ό,τι τελικά δεν ισχύει σ’ αυτόν τον κόσμο. Αλλά, το ποσοστό κρίσης είναι απέναντι, στο δάσκαλό του, το ίδιο το παιδί. Είναι ο πιο αυστηρός αξιολογητής. Αρχίζει ο γονιός, από τη μικρή ηλικία, από το νηπιαγωγείο και το δημοτικό και όσο ανεβαίνει ηλικιακά, αν δείτε την κλίμακα, που λένε κάποιοι ψυχολόγοι, εκεί πραγματικά η κρίση περνάει στον μαθητή – σπουδαστή – φοιτητή.

Και ερωτώ, γιατί αυτό γίνεται, σε κάποια πανεπιστήμια, στον κόσμο και υπάρχουν μελέτες να προχωρήσει και στις μικρές βαθμίδες της εκπαίδευσης, για παράδειγμα, στο Eton, στη Βοστόνη και στη Φιλανδία, όπου πλέον ψηφιoποιημένα ερωτούν τους γονείς και τους μαθητές για την αξιολόγηση των δασκάλων; Ξέρετε, είναι πολύ δημοκρατικό και δίκαιο. Φανταστείτε στο ψηφιοποιημένο κράτος, που έχουμε εμείς, όπου έρχονται αλλεπάλληλα μηνύματα «κάντε σε πέντε μέρες το εμβόλιο, κάντε το σε τέσσερις, αύριο είναι το ραντεβού σας, με το συγκεκριμένο κέντρο εμβολιασμού», φανταστείτε αυτό, κάποια στιγμή, να γίνει στην εκπαίδευση, να γίνει στην παιδεία. Θα είναι πραγματικά πολύ καλό, να έρχεται στον γονιό ένα μήνυμα και να του υπενθυμίζει προαιρετικά, αν θέλει να απαντήσει σε κάποιες ερωτήσεις του Υπουργείου Παιδείας, για την αξιολόγηση των δασκάλων του παιδιού του. Όχι τιμωρητικά, προαιρετικά. Είστε ευχαριστημένος από την συμπεριφορά του δασκάλου; Είστε ευχαριστημένος από την πειθώ; Είναι χαρούμενο το παιδί σας, όταν γυρίζει από το σχολείο;

Δεν υπάρχει πιο δημοκρατικό και πιο ακριβοδίκαιο, πιστεύω ακράδαντα, από αυτή την αξιολόγηση. Ο γονιός και ο μαθητής, που είναι οι αποδέκτες των υπηρεσιών της εκπαίδευσης, είναι οι καλύτεροι αξιολογητές.

Για να μην μακρηγορώ, για να διαχειριστώ το χρόνο, ζητώ λίγο την κατανόησή σας, κύριε Πρόεδρε. Υπάρχουν και άλλα πολλά σημεία, τα οποία θα πρέπει να δούμε, σε ό,τι αφορά την αυτονομία των σχολείων. Χθες, είχατε φύγει κυρία Υπουργέ, κάποια στιγμή, και επιστρέψατε. Αυτό που είπατε, ότι δεν μιλάτε για χορηγίες, μιλάτε για δωρεές, εγώ προσπάθησα να το ερμηνεύσω, επειδή είστε και νομικός. Το άρθρο 436 του Αστικού Κώδικα δεν δίνει μεγάλη διαφορά, ανάμεσα στη χορηγία και στην δωρεά. Αρκεί να υπάρχει μία αμφοτεροβαρής σωστή σύμβαση. Άρα, λοιπόν, εκεί θα πρέπει να είμαστε προσεκτικοί, γιατί μπορεί να δημιουργηθούν σχολεία δύο και τριών ταχυτήτων, ανάλογα σε ποιες περιοχές είναι και τι δωρεές λαμβάνουν. Και μπορεί να γίνει και κάτι άλλο: Ένας γονιός - το είπα και προχθές - μπορεί να δώσει μια γενναία δωρεά στο σχολείο. Θέλοντας και μη, αυτό το παιδί θα χαίρει ειδικής προνομιακής μεταχείρισης.

Σε ό,τι αφορά την Εκκλησιαστική Παιδεία, πρέπει να σας πω ότι η φωνή της Εκκλησίας ακούστηκε. Υπάρχουν, όμως, πάρα πολλοί μητροπολίτες, που απέστειλαν επιστολές και θα το καταθέσω και στα πρακτικά. Υπάρχει απόφαση από τη Διαρκή Ιερά Σύνοδο, που λέει να μην κλείσουν οι Εκκλησιαστικές Ακαδημίες. Νομίζω, λοιπόν, ότι και αυτήν την παράμετρο πρέπει να τη λάβουμε πολύ σοβαρά υπόψη. Υπάρχουν, λοιπόν και αυτοί που λένε «Κρατήστε τη Θεσσαλονίκη και τα Γιάννενα στην ανώτατη βαθμίδα της Εκκλησιαστικής Εκπαίδευσης».

Πάω τώρα σε κάποιες αδικίες -που εγώ θα το πω - και σας προετοιμάζω εντός εισαγωγικών, αν θέλετε να απαντήσετε, έστω και στην Ολομέλεια, κυρία Υπουργέ και κυρία Υφυπουργέ. Υπάρχει μια αδικία, που έγινε σε 250 πολύτεκνους. Αυτό έγινε, το 2010, θα το επαναλάβω, ήταν με τον νόμο 3255 του τότε Πρωθυπουργού Κώστα Καραμανλή, όπου έδινε τα εχέγγυα να διοριστούν αυτοί οι πολύτεκνοι εκπαιδευτικοί εκτός ΑΣΕΠ, για να βοηθηθούν και δημογραφικά, αν θέλετε, και κοινωνικά. Έρχεται η κυρία Διαμαντοπούλου, το 2010, με το ν.3848 και καταργεί αυτά τα προνόμια, αλλά τους δίνει την ελπίδα ότι θα τους διορίσει. Είναι 250 ψυχές. Υπάρχουν πολλοί ομοϊδεάτες σας, Νεοδημοκράτες Βουλευτές, κυρία Υπουργέ, που σας απέστειλαν επιστολή και ζητούν να αρθεί αυτή η αδικία. Μάλιστα, πολλοί εξ αυτών υπήρχαν και στην Αίθουσα. Θα το πουν μόνοι τους, δεν θα πω εγώ ποιοι είναι.

Και ερωτώ: Υπάρχει αυτή η υπόσχεση και έχετε υπερκεράσει κάθε νομοθετικό αγκύλωμα σε ό,τι αφορά το Νομικό Συμβούλιο και το Υπουργείου Παιδείας, που λέει ότι μπορείτε να το πράξετε. Άρα, λοιπόν, είστε διατεθειμένη, εφόσον και η ίδια υπηρετείτε τη νομική επιστήμη, είστε επιστήμονας πάνω στη νομική, να το δείτε αυτό το θέμα, με τους 250 πολύτεκνους, που αδικούνται από το 2010;

Η δεύτερη αδικία είναι με τους εισακτέους σε διαγωνισμό του Ανώτατου Συμβουλίου Επιλογής Προσωπικού του 2008, που κάποιοι συνάδελφοί τους έχουν πάει στα δικαστήρια και έχουν δικαιωθεί. Δεν είχαν, όμως, όλοι την οικονομική δυνατότητα να προσφύγουν στους νομικούς και έχουν μείνει απ’ έξω. Τι γίνεται με αυτούς; Γιατί έχουν διοριστεί κάποιοι με χαμηλότερη βαθμολογία και έχουν μείνει εκτός ΑΣΕΠ, από διαγωνισμό του 2008, κάποιοι εκπαιδευτικοί. Τι γίνεται με αυτούς; Θα ικανοποιηθεί το αίτημα μόνον αυτών, που προσέφυγαν στη δικαιοσύνη;

Είναι κάποια ζητήματα, που εγώ πιστεύω στην ευαισθησία σας, πιστεύω στην διορατικότητα σας και στην ικανότητά σας να το δείτε, για να καμφθούν κάποιες κοινωνικές αντιξοότητες. Γιατί εκείνο, που μετράει, είναι η αγαστή συνεργασία, ανάμεσα στον πολίτη, που αυτός είναι ο άρχοντας, ο βασιλιάς, που λέμε, που μας ψηφίζει. Δια της ψήφου του εκλεγόμαστε, ώστε να υπάρχει αυτή η αγαστή σχέση πολιτείας και πολίτη.

Σας ευχαριστώ. Θα τα πούμε στην Ολομέλεια.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κύριος Χριστόφορος Βερναδάκης.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Ευχαριστώ, κύριε Πρόεδρε. Κοιτάξτε. Συμφωνούμε σε κάτι. Έχουμε μεγάλες ιδεολογικές διαφορές. Τεράστιες. Όμως, ας κάνουμε μια προσπάθεια, τουλάχιστον, να μπορέσουμε να καταλάβουμε και να καταλάβετε και εσείς και να καταλάβουμε και εμείς ποιο είναι ακριβώς το πεδίο της συζήτησης και που διαφωνούμε. Είναι μια δύσκολη δουλειά. Μεθοδολογικά είναι πολύ δύσκολη και το λέω αυτό, θα μου συγχωρήσετε μια παρατήρηση, διότι ακούω πολλές τοποθετήσεις Βουλευτών της Συμπολίτευσης, οι οποίες μιλάνε, χωρίς καλά- καλά να γνωρίζουν για τί ακριβώς συζητάμε.

Ας ξεκινήσουμε από κάτι απλό. Έχουμε 78.000 θέσεις στα πανεπιστήμια, για φέτος. Προφανώς, δεν είναι όλοι οι μαθητές, οι οποίοι αποφοίτησαν. Να το ξεκαθαρίσουμε αυτό. Επομένως, δεν μπαίνουν όλοι στα πανεπιστήμια. Έχουμε, λοιπόν, 78.000. Υπάρχει ένα ερώτημα. Εξ αυτών, πόσοι θα μπούνε φέτος; Η κυρία Υπουργός λέει ότι είναι 9.000 αυτοί, οι οποίοι δεν έχουν την Ελάχιστη Βάση Εισαγωγής. Συμφωνούμε μέχρι εδώ; Συμφωνούμε. Αυτοί, λοιπόν, είναι εκτός. Όμως, εδώ, δεν έχετε νομοθετήσει την Ελάχιστη Βάση Εισαγωγής μόνο για την εισαγωγή. Έχετε νομοθετήσει – προσέξτε – παράλληλα και επάλληλα και αθροιστικά την Ελάχιστη Βάση Εισαγωγής, ανά ειδικό μάθημα. Ανά ειδικό μάθημα, ούτε καν κατά μέσο όρο ειδικών μαθημάτων, ειδικά μαθήματα δε, τα οποία δεν διδάσκονται στο σχολείο και μάλιστα, εν καιρώ πανδημίας, θα έπρεπε να σας προβληματίσει αυτό. Έχετε θεσμοθετήσει, έχετε επαναφέρει τους συντελεστές βαρύτητας, στα διάφορα επιστημονικά πεδία. Δηλαδή, συντελεστή βαρύτητας, στα μαθηματικά, στη χημεία και ούτω καθεξής. Γι’ αυτό δημιουργείται αυτή η ανισομέρεια, μεταξύ παιδιών, που έχουν γράψει πάρα πολύ καλά, άριστα, στα μαθηματικά αλλά, δεν μπορούν να εισαχθούν σε μαθηματικό τμήμα, γιατί λέτε ότι πρέπει να εισάγεται εκεί, που θέλει κάποιος και βεβαίως, έχουμε και τον κλειστό αριθμό εισακτέων, ανά πανεπιστημιακό τμήμα. Δηλαδή, έχουμε τέσσερα φίλτρα, τέσσερις «κόφτες» επάλληλους, παράλληλους αθροιστικούς και το ερώτημα εδώ είναι ακριβώς ότι, κατά όλες τις εκτιμήσεις, οι 9.000 είναι δεδομένοι και πάμε τώρα να δούμε ποιος θα είναι ο συνολικός αριθμός, που θα μείνει εκτός πανεπιστημίων, ενώ είναι και καλοί μαθητές, δεν έχουν γράψει πολύ καλά και βεβαίως, εδώ πρέπει να επισημάνω ότι το κεντρικό αφήγημα, το κεντρικό επιχείρημα, που είχατε, ότι μπαίνουν στα πανεπιστήμια κάποιοι με βαθμό μηδέν (0), με λευκή κόλλα, με βαθμό δύο (2), με βαθμό τρία (3) και ούτω καθεξής έχει εκ των πραγμάτων καταρριφθεί.

Επομένως, εδώ χρειάζεται μία απάντηση σε όλο αυτό τον κόσμο και σωστά σας επισήμανε και ο Νίκος ο Φίλης ότι τώρα γίνεται κατανοητό το τι συμβαίνει. Το Σεπτέμβριο, θα έχουμε εκρηκτική κατάσταση, διότι τώρα αρχίζουν οι οικογένειες και οι γονείς και οι μαθητές να αντιλαμβάνονται περί τίνος πρόκειται και, βεβαίως, θα περιμένετε κύμα προσφυγών και στο Συμβούλιο της Επικρατείας και, βεβαίως και μια τεράστια πολιτική διαμαρτυρία, η οποία θα ξεσηκωθεί, ήδη, από την έναρξη της σχολικής χρονιάς.

Αλλά το κεντρικό ερώτημα, που θέλω να αποσαφηνίσουμε, είναι το εξής: Η εκτίμηση του Υπουργείου Παιδείας για το πόσοι θα μείνουν εκτός, συνολικά, δηλαδή, από τις 78.000 θέσεις, που έχουν εγκριθεί, πόσοι θα είναι οι εισακτέοι, παραμένει. Πρέπει να συνεννοηθούμε σε αυτό. Θα είναι 9.000, συν πόσοι; Οι εκτιμήσεις οι δικές μας λένε ότι θα είναι 9.000, συν 11.000, τουλάχιστον.

Η δική σας εκτίμηση ποια είναι; Μπορεί να κάνει λάθος η δική μας πλευρά, αλλά ας το δούμε, όμως. Είναι μια πολύ συγκεκριμένη ερώτηση.

Δεύτερο ζήτημα, περί αυτονομίας. Κοιτάξτε. Έχετε ένα κεντρικό εργαλείο διακυβέρνησης και είναι αστείο να μιλάτε, περί αυτονομίας. Ποιο είναι αυτό; Το επιτελικό κράτος. Έχετε επιτελικοποιήσει όλες τις λειτουργίες της Κυβέρνησης και έρχεστε, ξαφνικά, στην εκπαίδευση να μιλήσετε, περί αυτονομίας του σχολείου.

Και εδώ, θέλω να επισημάνω το εξής. Ας δεχτώ τα επιχειρήματα της κυρίας Υπουργού, διότι είναι εύλογα. Έρχεται στο βήμα και λέει: «Μα, θα αποφασίζει για την εκδρομή ο Υπουργός; Θα αποφασίζει για μία έρευνα, που θα γίνει, το Υπουργείο;». Εύλογο ερώτημα και σωστό. Αλλά, κυρία Υπουργέ, γιατί δεν δίνετε με τις εξουσιοδοτικές, που έχετε δικαίωμα να δίνετε, όλες αυτές τις αρμοδιότητες;

Γιατί δεν δίνετε, όπως δίνετε στον Υφυπουργό, όπως δίνετε στον Γενικό Γραμματέα, στους Γενικούς Διευθυντές και στις Περιφερειακές Διευθύνσεις, που είναι αποκεντρωμένες διοικήσεις του Υπουργείου Παιδείας; Γιατί δεν δίνετε αυτές τις αρμοδιότητες; Μια απλή Υπουργική Απόφαση χρειάζεται. Να σας το πω και λίγο διαφορετικά, διότι, όταν ήμουν Υπουργός Διοικητικής Ανασυγκρότησης, είχατε κι εσείς την ευκαιρία, τότε, και ήσασταν επικεφαλής του τμήματος Δημόσιας Διοίκησης και είχαμε, τότε, ένα διάλογο για τα θέματα της Δημόσιας Διοίκησης. Γιατί δεν κάνετε μία αλλαγή στον Οργανισμό του Υπουργείου; Γιατί δεν μεταφέρετε όλες αυτές τις αρμοδιότητες, τις απλές, τις απλές, που λέτε, τις αυτονόητες, με βάση έναν καινούργιο Οργανισμό, όπου θα θεσμοποιήσετε, αν θέλετε αυτές τις αρμοδιότητες; Εύλογο. Προφανώς, γιατί το κάνετε νόμο; Θα σας απαντήσω. Διότι νόμος σημαίνει διοικητική πολιτική, νόμος σημαίνει θέσμιση αυτής της διοικητικής πολιτικής. Βεβαίως, η στρατηγική σας, εάν δεν κάνω λάθος, δεν είναι η αυτονομία του σχολείου. Δεν είναι αυτό. Αν θέλατε να κάνετε κάτι, να κάνατε αυτό, που σας λέω. Η στρατηγική σας είναι ο κατακερματισμός του εθνικού εκπαιδευτικού συστήματος, η δημιουργία πολλών και επάλληλων ταχυτήτων.

Άκουσα, με ενδιαφέρον, την απάντηση, το επισήμανε και ο προηγούμενος ομιλητής της Ελληνικής Λύσης, αλλά το είπατε και χθες, σαν απάντηση, σε έναν ομιλητή του Κ.Κ.Ε. Δεν μιλάτε περί χορηγιών, μιλάτε περί δωρεών. Ακριβώς. Εδώ, οι δωρεές σε σχολεία, που είναι, παραδείγματος χάρη, σε μία άλλη περιοχή κοινωνικο-επαγγελματικής δομής, θα είναι τελείως διαφορετική, η προοπτική δωρεών, από ένα σχολείο, το οποίο θα είναι χαμηλότερης κοινωνικο-επαγγελματικής δυνατότητας, γιατί, βεβαίως, υπάρχει πολεοδομικός διαχωρισμός. Τι να κάνουμε, είναι μια πραγματικότητα, είναι μια ανισότητα, όπως λέτε κι εσείς, απολύτως φυσιολογική. Επομένως, εδώ, η στρατηγική δεν είναι, στην πραγματικότητα, να λύσουμε πρακτικά ζητήματα, μέσω της αυτονομίας, αλλά να κατακερματίσουμε το εθνικό εκπαιδευτικό σύστημα, επί της ουσίας, δημιουργώντας πολλές ταχύτητες σχολείων.

Τελειώνω, με το θέμα της αξιολόγησης. Άκουσα, με ενδιαφέρον, την απάντησή σας, προχθές, που σας έκανα μια κριτική, λέγοντας ότι αυτό το σύστημα, το οποίο έχετε οργανώσει, είναι το πιο αρχαϊκό, το πιο παλαιωμένο management, το οποίο υπάρχει και δεν το έχουν ούτε οι μεγάλες πολυεθνικές ούτε ο ιδιωτικός τομέας. Κανείς. Όλα τα συστήματα πια των αξιολογήσεων, που πρέπει, πράγματι, να υπάρχουν, έχουν μια αρχή: Συναίνεση, συμμετοχή και από τα κάτω προς τα πάνω και, βεβαίως, αξιολογήσεις στόχων, όχι τόσο προσώπων, διότι υπάρχει μια κοινή συνισταμένη, ότι ένα πρόσωπο αξιολογείται, μέσα σε ένα περιβάλλον. Δεν γεννιέται κανείς καλός από μόνος του. Γίνεται ή δεν γίνεται, μέσα σε ένα περιβάλλον. Αυτή, λοιπόν, είναι η απλή αρχή του σύγχρονου management.

Εσείς, λοιπόν, τι κάνετε τώρα; Φέρνετε ένα σύστημα αξιολόγησης, που, στην πραγματικότητα, είναι μια διοικητική γραφειοκρατική δομή, από τα πάνω προς τα κάτω. Μου απάντησε η κυρία Υπουργός και το μελέτησα λίγο. Πράγματι, λέει, υπάρχει ένας νόμος, ο οποίος αναφέρεται στην αξιολόγηση της Σχολικής Μονάδας. Ναι, είναι ο νόμος 4692/2020. Τι έκανε, όμως, εκείνος ο περσινός νόμος; Τι έκανε; Στην ουσία, αφυδάτωσε το νόμο Γαβρόγλου, τον 4547/2018. Τι έλεγε ο νόμος Γαβρόγλου, ως προς την αξιολόγηση; Ότι δίναμε το βάρος στην αξιολόγηση της Σχολικής Μονάδας. Αυτό ήταν το κέντρο, η κεντρική του φιλοσοφία. Η περσινή σας παρέμβαση, τι κάνει; Καταρχήν, αφυδατώνει το νόμο Γαβρόγλου και, βεβαίως, μας υποψιάζει γι’ αυτό, το οποίο κάνετε σήμερα, για το ολοκληρωμένο σύστημα αξιολόγησης. Δίνετε την υπερεξουσία στον Διευθυντή του σχολείου, ο οποίος, παρεμπιπτόντως, δεν αξιολογείται. Όλα τα εκπαιδευτικά συστήματα αξιολόγησης αξιολογούν τον Διευθυντή από τους εκπαιδευτικούς. Σε ένα οποιοδήποτε σχολείο, σε όλο τον κόσμο να πάτε, θα δείτε τη συνέλευση των εκπαιδευτικών, που συζητούν τα προβλήματα των παιδιών, τα προβλήματα της γειτονιάς, τα ψυχολογικά, το επίπεδο της οικογενειακής κατάστασης και παράγουν στόχους, με βάση αυτή την αρχή και αξιολογείται και ο διευθυντής.

Το αφυδατώσατε, λοιπόν, με το νόμο 4692/2020, δεν εφαρμόζεται, προφανώς, καμία αξιολόγηση σχολικής μονάδας, μέχρι σήμερα, και, βεβαίως, έρχεστε σήμερα, σωστά και οργανώνετε ένα συνολικό πλαίσιο αξιολόγησης, το οποίο έχει αυτά τα χαρακτηριστικά, τα οποία σας μετέφερα και στην κριτική, που έκανα. Αυτή είναι όλη η ιστορία της αξιολόγησης και, προφανώς, δεν θα πάμε πολύ μακριά, με μια τέτοια ιδέα.

Ευχαριστώ πολύ και τα υπόλοιπα θα τα πούμε στην Ολομέλεια, γιατί έχουν προκύψει και πολύ σημαντικότερα ζητήματα, όπως είναι το πόσοι αποφοιτούν και πόσοι δεν αποφοιτούν. Θα τα πούμε, όμως, στην Ολομέλεια, πιο αναλυτικά. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η Υπουργός, η κυρία Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε Πρόεδρε, επιτρέψτε μου να ξεκινήσω την τοποθέτησή μου, με μια αναφορά, με έναν φόρο τιμής στους συνανθρώπους μας, που χάθηκαν, πριν τρία χρόνια, ακριβώς, στις καταστροφικές πυρκαγιές στο Μάτι. Ο Πρωθυπουργός της χώρας παρουσίασε, σήμερα, στην Πρόεδρο της Δημοκρατίας το αναλυτικό πρόγραμμα, για την ανοικοδόμηση της περιοχής, αλλά και για το μεγαλύτερο στην ιστορία της χώρας πρόγραμμα Πολιτικής Προστασίας.

Έρχομαι στα ζητήματα, που συζητήθηκαν, στην Επιτροπή μας και ευχαριστώ και πάλι πάρα πολύ όλους τους συναδέλφους βουλευτές, για τα σχόλια. Πρώτα από όλα, παρότι δεν αφορά το νομοσχέδιο, έχει συζητηθεί, εκτενώς, το θέμα της Ελάχιστης Βάσης. Χαίρομαι, που επιτέλους, το κάδρο μπήκε σωστά. Ποιο είναι το κάδρο; Ότι δεν κόβονται αυτοί, στους οποίους έχει αναφερθεί η Αξιωματική Αντιπολίτευση. Αντιθέτως, έχουν τη δυνατότητα και πρέπει να τους συγχαρούμε και δημοσίως, διότι μπορούν να επιλέξουν τις συγκεκριμένες σχολές, τον ίδιο τύπο σχολής, με το ίδιο γνωστικό αντικείμενο, στο μηχανογραφικό τους.

Σχετικά με τα νούμερα. Νομίζω ότι ήμουνα ξεκάθαρη. Πέρυσι - και τα έχουμε δώσει αναλυτικά τα νούμερα - 17.000 και κάτι δεν εισήχθησαν. Φέτος, 9.400 περισσότεροι δεν έχουν τη δυνατότητα να συμπληρώσουν μηχανογραφικό. Τα νούμερα είναι συγκεκριμένα. Τώρα, από ’κει και πέρα, το τι επιλογές θα κάνει ο καθένας, επαφίεται στον ίδιο.

Θα σας δώσω ένα παράδειγμα. Ο συγκεκριμένος υποψήφιος, στον οποίο έχετε αναφερθεί εκτενώς, εισάγεται σε τρεις Αρχιτεκτονικές. Ήθελε, ιδιαιτέρως, την Αθήνα. Υπάρχουν άλλες τρεις, στις οποίες εισάγεται. Θα τις επιλέξει; Δεν το ξέρουμε. Αν δεν τις επιλέξει, αν δεν θελήσει να πάει πουθενά αλλού, πως τον αντιμετωπίζουμε τον συγκεκριμένο; Θέλω να πω ότι το πόσοι θα εισαχθούν, θα εξαρτηθεί από τις επιλογές, που θα κάνει ο καθένας. Εξαιτίας του ορίου, που τέθηκε, από την Ελάχιστη Βάση Εισαγωγής, αποκλείστηκαν 9.400 παιδιά από τη δυνατότητα να υποβάλουν μηχανογραφικό. Γιατί; Γιατί εκεί τέθηκε το όριο, σχετικά με την πλήρωση των ελάχιστων ακαδημαϊκών προϋποθέσεων.

Ειπώθηκε ότι καταρρίφθηκε, λέει, το επιχείρημα ότι επί ΣΥΡΙΖΑ, δεν μπαίνανε με λευκή κόλλα. Μα, μπαίνανε. Πέρυσι, το σύστημα του ΣΥΡΙΖΑ ίσχυσε. Μπήκανε με 0,6/20. Είπε ο κ. Φίλης, «εμείς δεν αλλάξαμε το σύστημα, είναι ό,τι βρήκαμε». Έτσι είναι, κύριε Φίλη; Δεν κατήργησε ο ΣΥΡΙΖΑ, για παράδειγμα, τους συντελεστές στα μαθήματα; Ποιανού πράξη ήταν αυτή; Δεν ήταν του κ. Γαβρόγλου η κατάργηση των συντελεστών στα μαθήματα; Δεν διαμορφώσατε το σύστημα εισαγωγής, όπως θέλατε;

Προφανώς και καλά κάνατε, Κυβέρνηση ήσασταν. Αλλά θεσπίσατε το σύστημα, στο οποίο πιστεύατε και αυτό το σύστημα οδήγησε στο να εισάγονται με 0,6/20, με 1/20, με 2/20, με 3/20. Αυτό θεραπεύεται και θεραπεύεται, προς όφελος των ίδιων αυτών των παιδιών. Διότι ξέρετε, πολύ καλά, άλλο, αν δεν μπορείτε να το πείτε δημοσίως εσείς, ότι κάθε χρονιά που περνάει – και αυτή είναι η απάντηση προς την κυρία Αναγνωστοπούλου, σχετικά με το γιατί εφαρμόστηκε πέρσι – που επιτρέπουμε, ως πολιτεία, όλοι μαζί και όλοι εδώ, που νομοθετούμε, να εγγράφονται στα πανεπιστήμια παιδιά, τα οποία αντικειμενικά δεν πληρούν τις ελάχιστες αναγκαίες προϋποθέσεις, τους έχουμε εγκλωβίσει. Αυτή είναι η πραγματικότητα. Δεν θα μπορέσουν να αποφοιτήσουν, κατά πάσα πιθανότητα και θα εργάζονται, μια ζωή, με ένα απολυτήριο Λυκείου. Τους έχουμε καταδικάσει.

Το χρέος της πολιτείας είναι να δώσει προοπτικές στα παιδιά μας, όχι να τους εγκλωβίσει, μόνο και μόνο, για να παίρνει ψήφους η εκάστοτε κυβέρνηση.

Τέθηκε το θέμα - νομίζω ότι το είπε ο κ. Βερναρδάκης - γιατί η Ελάχιστη Βάση στο Ειδικό Μάθημα. Θα σας πω, κύριε συνάδελφε. Γιατί η δική μας άποψη είναι η εξής: τα Ειδικά Μαθήματα έχουν μια πάρα πολύ ιδιαίτερη βαρύτητα.

Και θα σας πω το εξής, επί και δικών σας ημερών υπήρχε ελάχιστη βάση, στο σχέδιο, για παράδειγμα. Διαμορφωνόταν, διαφορετικά. Η βάση του 10 για μας είναι λάθος και θα το εξηγήσω ακριβώς, γιατί θεωρούμε ότι είναι λάθος, αλλά υπήρχε. Και, σωστά, υπήρχε κάποιο κριτήριο. Γιατί; Γιατί είναι μαθήματα, με ιδιαίτερη βαρύτητα.

Διάβαζα, μόλις τώρα, μία επιστολή ενός αρχιτέκτονα, ο οποίος έλεγε: «Mα, άμα στο σχέδιο δεν είσαι πάρα πολύ καλός, δεν θα μπορέσεις να γίνεις αρχιτέκτονας ουσιαστικός και αποτελεσματικός και καλός στη δουλειά σου». Άρα, γι’ αυτό τα ειδικά μαθήματα έχουν μια ιδιαίτερη βαρύτητα, όπως έχουν τα αγγλικά, επίσης ειδικό μάθημα, για την αγγλική φιλολογία, όπως έχουν τα μουσικά μαθήματα, για τις μουσικές σπουδές. Υπάρχει μια ειδική βαρύτητα σε αυτά τα μαθήματα και οφείλουμε, ως πολιτεία, να εξασφαλίσουμε ότι οι υποψήφιοι θα έχουν τις ελάχιστες ακαδημαϊκές προϋποθέσεις γι’ αυτά τα ειδικά μαθήματα.

Είπε ο κ. Φίλης, αφού σας απασχολεί, λέει, ο χαμηλός ρυθμός αποφοίτησης, γιατί δεν θεσπίζετε μέτρα ενίσχυσης, για να τελειώνουν τα πανεπιστήμια. Το θεσπίσαμε. (ν+2), (ν+3). Ο ΣΥ.ΡΙΖ.Α. τα καταψήφισε. Και πώς να μην τα καταψηφίσει, αφού, ως Κυβέρνηση, είχε φέρει τους αιώνιους φοιτητές. Θυμόσαστε την περίφημη διάταξη, νομίζω, κύριε Φίλη, εσείς την είχατε φέρει.

Ο κ. Φίλης, λοιπόν, έφερε διάταξη να είναι εσαεί φοιτητές ! Και εμείς ήρθαμε και είπαμε ότι είναι σημαντικό να υπάρχει ένα πλαίσιο, όπως σε κάθε εκπαιδευτική διαδικασία. Όπως στο σχολείο υπάρχει αρχή, μέση και τέλος, όπως στο σχολείο, δεν μπορείς να είσαι για δέκα χρόνια μαθητής τρίτης γυμνασίου, με τον ίδιο τρόπο, να υπάρχει και στο πανεπιστήμιο, προς όφελος των παιδιών μας. Ο ΣΥ.ΡΙΖ.Α. το καταψήφισε.

Άρα, όταν έρχεται, σήμερα και λέει «πάρτε μέτρα ενίσχυσης, για να τελειώνουν τα παιδιά από τα Α.Ε.Ι.», η απάντηση είναι ότι τα πήραμε, μόνο που τα καταψήφισε ο ΣΥ.ΡΙΖ.Α..

Θεωρώ πολύ μεγάλη πρόοδο της κοινοβουλευτικής συζήτησης και το λέω ειλικρινά, το γεγονός ότι ο ΣΥ.ΡΙΖ.Α., επιτέλους, μίλησε για τα δημόσια Ι.Ε.Κ.. Έως τώρα, ακούγαμε ότι υπάρχει πανεπιστήμιο και κολέγιο, τίποτα άλλο. Θεωρώ πολύ σημαντικό και το λέω ειλικρινά, ότι επιτέλους μπήκαν στο δημόσιο διάλογο και από την Αξιωματική Αντιπολίτευση τα δημόσια Ι.Ε.Κ..

Αναφερθήκατε, κύριε Φίλη, στη δίχρονη προσχολική εκπαίδευση και είπατε πάλι «μα εμείς το κάναμε» και τα λοιπά. Κύριε Φίλη, θέλω να σας θυμίσω, τα στελέχη τα δικά σας, στελέχη επιλεγμένα από την Κυβέρνηση του ΣΥ.ΡΙΖ.Α. ερχόντουσαν, τον Ιούλιο του ΄19 και μας λέγανε «Περάστε διάταξη αναβολής. Περάστε διάταξη αναβολής, δεν έχει γίνει τίποτα». Το στελέχη σας μας το λέγανε. Και γι’ αυτό η Ν.Δ. είχε ψηφίσει «παρών». Με απόλυτη επεξήγηση, δεν είχε καταψηφίσει, όπως ειπώθηκε, λαθεμένα.

Η Ν.Δ. είχε ψηφίσει «παρών». Γιατί; Γιατί είναι υπέρ του μέτρου και να πως φαίνεται: γιατί εμείς υλοποιούμε. Αλλά, είχε στηλιτεύσει το γεγονός ότι δεν έχουν εξασφαλιστεί ούτε οι πόροι, ούτε το ανθρώπινο δυναμικό. Τα εξασφαλίσαμε και με περηφάνια, λοιπόν, λέμε, ως Κυβέρνηση, ότι το Σεπτέμβριο, για κάθε τετράχρονο παιδί, στη χώρα, υπάρχει δημόσιο νηπιαγωγείο και προβλέπεται δημόσιο νηπιαγωγείο.

Επιμορφώσεις. Καταρχήν, χαίρομαι, επίσης, που διευκρινίστηκε στην Επιτροπή ότι η επιμόρφωση, που συνδέεται με την αξιολόγηση, είναι επιπλέον της οριζόντιας επιμόρφωσης, που γίνεται, συστηματικά, από το Υπουργείο Παιδείας, συνολικά. Θέλω να πω κυρίως από το Ινστιτούτο Εκπαιδευτικής Πολιτικής, οριζόντιας επιμόρφωσης, που γίνεται για όλους τους εκπαιδευτικούς.

Και εγώ σας ερωτώ, κύριε Φίλη, πείτε μου μία επιμόρφωση, που να έγινε, οριζοντίως, για τους εκπαιδευτικούς σας. Εμείς κάναμε, για παράδειγμα, για πάνω από 80.000 εκπαιδευτικούς επιμόρφωση στα ψηφιακά εργαλεία, για πάνω από 40.000 εκπαιδευτικούς, επιμόρφωση στα εργαστήρια δεξιοτήτων. Θέσαμε, ως απαράβατο όρο, για κάθε τι νέο, που εισάγεται, να υπάρχει επιμόρφωση. Κάνατε επιμορφώσεις; Πού είναι;

Αναφερθήκατε στις εξετάσεις του Ε.Ο.Π.Π.Ε.Π.. Πράγματι, κάνατε κάποιες εξετάσεις για 1.000 άτομα, χωρίς κανένα πλαίσιο θεσμικό, νομικό, όλα στον αέρα. Το καλύτερο είναι ότι για τις εξετάσεις στα Ι.Ε.Κ. είχατε απλήρωτους ανθρώπους, από το 2017. Αυτή είναι η ευαισθησία της Αριστερής Κυβέρνησης ! Απλήρωτοι εξεταστές από το 2017! Εμείς ήρθαμε, φτιάξαμε πλαίσιο, βρήκαμε πόρους χρηματοδότησης, το θεσμοθετήσαμε όλο το πλαίσιο, για να μπορούμε να πούμε ότι κάνουμε τις εξετάσεις, όπως έπρεπε, με όρους σωστούς και αξιοπρεπείς για όλους.

Ψυχολόγοι. Χρονιά, η τελευταία του ΣΥΡΙΖΑ. 1.658 ψυχολόγοι στα σχολεία. Επί ημερών μας, ανοίξαμε 2.800 θέσεις.

Εκκλησιαστική Εκπαίδευση. Είπατε πάλι, κύριε Φίλη, ότι είστε υπέρ της κατάργησης της δευτεροβάθμιας εκκλησιαστικής εκπαίδευσης. Δεν μου απαντήσατε, όμως, γιατί, τότε, η Κυβέρνησή σας, το 2018, έστειλε σχέδιο νόμου στην Εκκλησία της Ελλάδος, στο οποίο δεν καταργούσατε τα εκκλησιαστικά σχολεία; Μάλιστα, προτείνατε και την ίδρυση μεταδευτεροβάθμιας δομής, για υποψηφίους κληρικούς. Δεν απαντήσατε, γιατί το κάνατε αυτό. Ή απλά, μπορείτε να πείτε, ότι αλλάξατε θέση. Θεμιτό. Άλλο όταν είναι κανείς στην κυβέρνηση, άλλο στην Αντιπολίτευση, ενδεχομένως.

Είπατε για την Ριζάρειο. Για τη Ριζάρειο, όπως ξέρετε, υπάρχει σύμφωνη γνώμη της Ριζαρείου. Υπάρχει σύμφωνη γνώμη, για το σχέδιο αυτό. Κατέθεσε πάρα πολλές προτάσεις, ενσωματώθηκαν πολλές προτάσεις, που μας κατέθεσε Ριζάρειος και έτσι, υπάρχει σύμφωνη γνώμη της Ριζαρείου στο σχέδιο αυτό.

Ακούσαμε, όμως και το εξής, ότι ο ΣΥΡΙΖΑ είναι υπέρ τώρα της αξιολόγησης. Το ακούσαμε κι αυτό! Θετικό βήμα το θεωρώ. Αναρωτιέμαι, όμως, πώς γίνεται αυτό, βέβαια, όταν ο ΣΥΡΙΖΑ, με ένα νόμο και ένα άρθρο, όπως έλεγε, κατήργησε την αξιολόγηση εκπαιδευτικών, την αξιολόγηση, ως κεντρικό κριτήριο, για την επιλογή σε θέσεις ευθύνης, την εξωτερική αξιολόγηση σχολικών μονάδων, την αξιολόγηση της ποιότητας του εκπαιδευτικού έργου από την ΑΔΙΠΠ-ΔΕ. Όλα αυτά καταργήθηκαν, επί ΣΥΡΙΖΑ. Ίσως, εννοεί η Αξιωματική Αντιπολίτευση, ότι δεν πρόλαβε να τα επαναφέρει.

Είπε η κυρία Τζούφη, ότι δεν σεβαστήκαμε το 1 προς 1 στα πανεπιστήμια. Έχει δίκιο. Διότι, αυτή τη στιγμή, είμαστε στο 1,3 προς 1. Έχουμε πάρει παραπάνω, έχουμε δώσει παραπάνω θέσεις, από τους αφυπηρετήσαντες. Άρα, έχει δίκιο η κυρία Τζούφη. Μόνο στην αντίθετη κατεύθυνση. Επίσης, έκανε μια αναφορά στις σχολές ΕΠΑΣ του ΟΑΕΔ. Εγώ αναφέρθηκα, συγκεκριμένα, στη διάταξη, που είχε ψηφιστεί, πριν από κάποιους μήνες, κάποιες εβδομάδες ίσως, σχετικά με το γεγονός, ότι δεν θα γίνει φέτος πιστοποίηση για όσους είναι, ήδη, μέσα στις σχολές. Δεν είπα τίποτα για επίπεδα 4 και 3 και την παρακαλώ να μου υποδείξει, ακριβώς πού μίλησα, για επίπεδα 4 και 3. Εξήγησα, ακριβώς, ότι υπάρχουν μεταβατικές ρυθμίσεις γι’ αυτούς, που φοιτούν στις σχολές αυτές.

Η Αξιωματική Αντιπολίτευση κατέληξε στο ότι το νομοσχέδιο αυτό υποβαθμίζει - επί λέξει είπε - το σχολείο. Άρα, συμπεραίνω από αυτό ότι η Αξιωματική Αντιπολίτευση είναι αντίθετη στο πολλαπλό βιβλίο, που εφαρμόζεται παντού στην Ευρωπαϊκή Ένωση, εκτός από την Ελλάδα και την Κύπρο, στην ελευθερία των εκπαιδευτικών να διαμορφώνουν τους τρόπους αποτίμησης -αξιολόγησης των μαθητών τους. Δηλαδή, η Αξιωματική Αντιπολίτευση θέλει ο νόμος να ρυθμίζει και να λέει: «Το ολιγόλεπτο διαγώνισμα να είναι 15λεπτο». Να το λέει βουλευτής αυτό και όχι ο εκπαιδευτικός. Να λέει πόσα διαγωνίσματα, σε ποια ύλη, με ποια συχνότητα.

Εγώ, κυρίες και κύριοι, το δηλώνω. Θεωρώ ότι οι εκπαιδευτικοί μας είναι πολύ πιο κατάλληλοι από τους 300 Βουλευτές – αυτή είναι προσωπική μου άποψη – στο να επιλέγουν τα λεπτά του διαγωνίσματος, την ύλη του διαγωνίσματος και ούτω καθεξής. Και γι’ αυτόν ακριβώς το λόγο, η πρόταση της Κυβέρνησης προς τη Βουλή των Ελλήνων, είναι αυτή η αρμοδιότητα να μεταβιβαστεί ακριβώς στους εκπαιδευτικούς μας τους ίδιους.

Καταλαβαίνω, επίσης, ότι εφόσον η Αξιωματική Αντιπολίτευση θεωρεί ότι το νομοσχέδιο υποβαθμίζει το σχολείο, άρα είναι αντίθετο στη δυνατότητα, που δίνουμε στα σχολεία, να εγκρίνουν από μόνα τους τα εκπαιδευτικά προγράμματα, συνεργασίες με φορείς, πρακτικές ασκήσεις, έρευνες και ούτω καθεξής. Αντίθετο στη δυνατότητα για τη διενέργεια ομίλων, αντίθετα σε υποστηρικτικό όργανα στον διευθυντή, όπως είναι οι μέντορες, οι οποίοι αποσκοπούν στο να ενσωματώσουν τους νέους εκπαιδευτικούς στην εκπαιδευτική κοινότητα.

Χθες κυρίες και κύριοι συνάδελφοι, υπέγραψα μια απόφαση, μαζί με συναρμόδιους Υπουργούς, βάσει της οποίας ιδρύθηκαν 6 δημόσια ΙΕΚ, στον τομέα της αγροτικής ανάπτυξης και τροφίμων. Στα Γιάννενα, στη Λάρισα, στην Κόρινθο, στα Τρίκαλα, στο Ηράκλειο, στην Αττική. Να άλλο ένα βήμα. Άλλο ένα βήμα, για το πώς μπορούμε να ενισχύσουμε έτι περαιτέρω και αυτόν τον δρόμο. Όλους τους δρόμους οφείλουμε να τους ενισχύουμε, για να έχουν οι νέοι μας επιλογές.

Διορισμοί. Ο ΣΥΡΙΖΑ είχε ανακοινώσει 20.000 διορισμούς. Πόσους έκανε; Κανέναν. Δεν πρόλαβε σε 4,5 χρόνια ! Η Νέα Δημοκρατία, στις 6 Ιουλίου, ανακοινώσαμε 11.700 διορισμούς. Σήμερα, 23 Ιουλίου, τρεις βδομάδες μετά, υπέγραψα ήδη, κ. Φίλη, την πρόσκληση των διορισμών. Αυτή είναι η Νέα Δημοκρατία. Λέμε και τα κάνουμε.

Είπε ο κ. Κωνσταντόπουλος από το Κινήματος Αλλαγής, ότι δεν υπάρχει αποκέντρωση.

Όπως σας είπα και προηγουμένως, έχω διαβάσει πάρα πολύ προσεκτικά τις ανακοινώσεις του Κόμματός σας. Και σας ερωτώ. Δεν είναι αποκέντρωση το να αποφασίζει το σχολείο για το πολλαπλό βιβλίο, να αποφασίζουν οι εκπαιδευτικοί, για το πώς θα αξιολογήσουν τους μαθητές, να αποφασίζει το σχολείο για τις συνεργασίες, που μπορεί να θέλει να κάνει, με ένα πανεπιστήμιο, με έναν άλλο φορέα; Να αποφασίζει το ίδιο το σχολείο; Αυτό δεν είναι αποκέντρωση; Θέλουμε να αποφασίζει για όλα ο Υπουργός, ο Γενικός Γραμματέας, το Ινστιτούτο Εκπαιδευτικής Πολιτικής; Εμείς πιστεύουμε, όχι.

Επίσης, να διευκρινίσω το εξής: Υπάρχει σαφέστατη μεταφορά αρμοδιοτήτων από τη Βουλή και από το Υπουργείο προς τους εκπαιδευτικούς. Λέω από τη Βουλή, γιατί το παράδειγμα, που σας ανέφερα, για την αξιολόγηση των μαθητών, για το αν πρέπει ή δεν πρέπει ο νόμος να λέει ότι τα ολιγόλεπτα διαγωνίσματα είναι δεκαπεντάλεπτα, επί της ουσίας είναι μεταφορά αρμοδιοτήτων από τη Βουλή προς τους εκπαιδευτικούς.

Μιλήσατε για το Πρόγραμμα Ευέλικτης Ζώνης. Δεν είναι το ίδιο, κύριε Κωνσταντόπουλε, για τον εξής λόγο: Οι θεματικές, οι οποίες εισάγονται με τα Εργαστήρια Δεξιοτήτων, είναι θεματικές, που εισάγονται στο υποχρεωτικό Ωρολόγιο Πρόγραμμα, τέσσερις συγκεκριμένοι άξονες, όπως ακριβώς διδάσκεται κανείς, Φυσική, Μαθηματικά, Ιστορία, Αρχαία, Νέα κ.ο.κ., με τον ίδιο τρόπο, θα κάνει μαθήματα, όπως Ρομποτική, εθελοντισμό, σεβασμό στον άλλον, σεξουαλική διαπαιδαγώγηση, οικολογική συνείδηση κ.ο.κ.. Αυτά εντάσσονται σε θεματικές, σταθμισμένα, ανά εκπαιδευτική ηλικία. Δηλαδή, για παράδειγμα, δεν θα κάνει κανείς στο νηπιαγωγείο σχολικό επαγγελματικό προσανατολισμό, αλλά θα κάνει σεβασμό στο περιβάλλον, για να μπουν οι βάσεις, από νωρίς.

Άρα, το πρόγραμμα αυτό είναι δομημένο, ανά θεματική και είναι σταθμισμένες οι θεματικές, ανά εκπαιδευτική ηλικία. Όπως είπα, είναι πολύ σημαντικό για εμάς να υπάρχει πάντοτε επιμόρφωση σε καθετί το καινούργιο που εισέρχεται στο σχολείο. Τον Ιούνιο, που μας πέρασε, ξεκίνησε ουσιαστική επιμόρφωση για τους εκπαιδευτικούς και είχαμε συμμετοχή άνω των 40.000 εκπαιδευτικών για το πρόγραμμα αυτό.

Για την κριτική, που ασκήσατε, σχετικά με την ενίσχυση του Διευθυντή, θέλω να σας θυμίσω τη θέση του Κινήματος Αλλαγής, επί λέξει: «Ενίσχυση του διοικητικού ρόλου του Διευθυντή και του Υποδιευθυντή του σχολείου». Είναι η θέση του Κινήματος Αλλαγής συγκεκριμένα για τον Διευθυντή. Απ’ ό,τι καταλαβαίνω από τη δική σας θέση, συμφωνούμε.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Κυρία Υπουργέ, για τη διδακτική εμπειρία;

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Θα απαντήσω συνολικά και σε άλλες προτάσεις, που έχετε κάνει, στην Ολομέλεια.

Θέλω να απαντήσω σε ένα θέμα, που το έθεσε η Ελληνική Λύση, το οποίο, το θεωρώ σοβαρό και είναι το θέμα της επιλογής του βιβλίου. Είπατε ότι θα το κάνει ο Υπουργός. Όχι, την επιλογή του βιβλίου την κάνουν οι εκπαιδευτικοί του γνωστικού αντικειμένου. Δηλαδή, οι καθηγητές Φυσικής του σχολείου θα αποφασίσουν τα βιβλία Φυσικής, από τα οποία θα διδάσκουν, την επόμενη σχολική χρονιά, όχι ο Υπουργός. Είναι επιλογή του εκπαιδευτικού.

Υπάρχουν τα νέα προγράμματα σπουδών και βάσει αυτών γίνονται οι προκηρύξεις για τη συγγραφή των βιβλίων. Από εκεί και πέρα, τα βιβλία, τα οποία εγκρίνονται, από το Ινστιτούτο Εκπαιδευτικής Πολιτικής και θα ανεβαίνουν σε ψηφιακή πλατφόρμα και θα είναι διαθέσιμα, για να επιλεγούν από τους εκπαιδευτικούς, για την επόμενη σχολική χρονιά και σε ένα βάθος χρόνου.

Επίσης, η επιλογή των υπευθύνων των ομίλων θα γίνεται με συγκεκριμένα κριτήρια και προσόντα, όπως θα οριστούν και στην υπουργική απόφαση και η θεματολογία θα προκύπτει από προτάσεις των εκπαιδευτικών. Προφανώς, μπορεί να περιλαμβάνει μεγάλο πλούτο καινοτόμων προγραμμάτων.

Η λέξη «χορηγία» δεν υπάρχει στο νομοσχέδιο. Θέλω να είμαι ξεκάθαρη. Καταρχήν, μιλάμε για πρόσθετη χρηματοδότηση, το λέει ρητά ο νομός «δεν επηρεάζει επ’ ουδενί την τακτική χρηματοδότηση των σχολείων». Τι δεν θέλουμε; Δεν θέλουμε - και εκεί είναι και η διαφορά χορηγίας και δωρεάς - να υπάρχει οποιοδήποτε αντάλλαγμα στην προσφορά. Η προσφορά είναι μονομερής. Δεν υπάρχει οποιοδήποτε αντάλλαγμα, το διευκρινίζω. Το νομοσχέδιο μιλάει συγκεκριμένα για δωρεές.

Στην Ολομέλεια, την ερχόμενη βδομάδα, θα τοποθετηθώ αναλυτικά σε αλλαγές στο νομοσχέδιο, σε προτάσεις, που κατατέθηκαν, από τους φορείς και από εσάς.

Αναφέρθηκα ήδη, σε ορισμένα σημεία, που επεξεργαζόμαστε. Ανέφερα προχτές προτάσεις, που εξετάζουμε συγκεκριμένα και θα τοποθετηθούμε συνολικά στην Ολομέλεια. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε η επεξεργασία και εξέταση του νομοσχεδίου του Υπουργείου Παιδείας και Θρησκευμάτων.

Όπως προκύπτει από τις τοποθετήσεις των Εισηγητών και των Ειδικών Αγορητών των Κομμάτων, τα άρθρα 1 έως 220, γίνονται δεκτά, κατά πλειοψηφία, ως έχουν.

Ερωτάται η Επιτροπή, εάν γίνεται δεκτό το σχέδιο νόμου και στο σύνολό του.

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Συνεπώς, το σχέδιο νόμου του Υπουργείου Παιδείας και Θρησκευμάτων «Αναβάθμιση του σχολείου, ενδυνάμωση των εκπαιδευτικών και άλλες διατάξεις», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Πριν φύγουμε, κυρίες και κύριοι συνάδελφοι, ήθελα να σας ενημερώσω, ότι η Επιτροπή, πέραν του νομοθετικού έργου, μπορεί να συνέρχεται και να συζητά και να ενημερώνεται, για διάφορα θέματα, μετά από πρόταση του Προέδρου της, σύμφωνα με το άρθρο 32 του Κανονισμού της Βουλής.

Πρόθεσή μου είναι να χρησιμοποιηθεί αυτό το άρθρο και θα ξεκινήσουμε από την επόμενη εβδομάδα, με τη συζήτηση ενός θέματος, το οποίο θεωρώ, ότι είναι σημαντικό. Έχει να κάνει με τον εγγραμματισμό ή αλλιώς με την παιδεία στα Μέσα Ενημέρωσης, την παραπληροφόρηση και τις ψευδείς ειδήσεις. Είναι κάτι το οποίο το βλέπουμε, με ιδιαίτερη έμφαση και που έχει συνέπειες σήμερα. Θα προσκληθούν μια σειρά από επιστήμονες, που θα μας ενημερώσουν για το θέμα αυτό και στη συνέχεια, θα γίνει συζήτηση μεταξύ των μελών της Επιτροπής.

Η συνεδρίαση έχει προγραμματιστεί για την ερχόμενη Πέμπτη, 29 Ιουλίου, στην Αίθουσα 223 της Βουλής και θα λάβετε και τη σχετική πρόσκληση. Ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αυγερινοπούλου Διονυσία – Θεοδώρα, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Κατσανιώτης Ανδρέας, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Ασημακοπούλου Σοφία - Χάιδω, Μπούμπας Κωνσταντίνος και Γρηγοριάδης Κλέων.

Τέλος και περί ώρα 14.35΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**